
Urheilijan joulu 10 mk

--

Arvokasta taidetta koteihin!

AKSELI GALLEN-KALLELAN KALEVALA-TAULUT

»AINO»-taulu ja »SAMMON PUOLUSTUS» monivärisinä
offset-jäljennöksinä.  60x60 cm. Valmiiksi
kehystettyinä a 275 mk.

Presidentti P. E. SVINHUFVUDin muotokuva jokaisen kodin
seinälle!

TASAVALLAN PRESIDENTIN 70-vuotispäivän johdosta olemme
hänen suostumuksellaan julkaisseet taiteilija AARNO
KARIMON hänestä äskettäin maalaaman onnistuneen
muotokuvan monivärisenä offset-jäljennöksenä.

Tämä muotokuva, jonka kauneudesta oheinen
yksivärijäljennös valitettavasti ei voi antaa juuri
minkäänlaista käsitystä, tulee kauppaan kahdessa
eri koossa, molemmat valmiiksi kehystettyinä ja lasilla
varustettuina:

Isokokoinen seinätaulu (koko 62x52 sm.), joka kelvannee
minkä kodin tai juhlahuoneiston seinälle tahansa,
maksaa 150 mk., pienempikokoinen vain 35 mk.

Näitä tauluja myyvät kaikki kirjakaupat.

WERNER SÖDERSTRÖM OSAKEYHTIÖ

--

Jokainen Shell-pisara

sisältää joukon huokeita kilometrejä. Nopea
käynnitys, tasainen käynti, vinha vauhti ja puhdas
moottori on tuloksena kun käytätte

SHELL MOOTTORIÖLJYÄ

SHELL BENSIINIÄ

--

Sillä löydätte aseman joka vastaa mielialojanne

Vaativana yleisradiokuuntelijana ette tyydy kuuntelemaan
vain läheisiä ja vahvimpia asemia.  Te tahdotte
lähetysten suuresta joukosta valita sen ohjelman, joka
parhaiten vastaa mielialojanne.  Luonnollisesti! Mutta
Teidän radiovastaanottajanne täytyy olla sen mukainen:

LORENZ 3231 (3 putkinen) LORENZ 204 (4 putkinen)

Kovaääniset LORENZ 700 ja 710 ovat
rakennetut tyydyttämään vaativintakin
yleisradiokuuntelijaa. Käykää tutustumassa niihin
jo tänään.

HANKKIJAN SÄHKÖOSASTO.

Helsinki, Salomonink. 1.

Onko jokainen Teistä

käyttänyt säännöllisesti Stadion-tuotteita?  Ellei,
niin liittykää jo tänään niihin, jotka vaatimalla
aina tarvikkeikseen Stadion-valmisteita rakentavat
Suomelle stadionin.

Jo nyt on stadionrahasto n. 6.5 miljoonaa markkaa. Joka
päivä voitte lisätä sitä tehokkaasti, joskin
lisämenotta — sillä Stadion-merkki ei koroita tavaran
hintaa — kunhan ostaessanne muistatte jatkuvasti vaatia

Stadion-tuotteita.

--

URHEILIJA N:ot 11 ja 12 N:ot 11 ja 12

SUOMALAISTEN LOISTOJULKAISU!  TOIMITTAVAT: ARVO VARTIA
ja MARTTI JUKOLA

4 vuosikerta

Tilaushinnat: 1/1 v. 50:— 1/2 v. 28:-~ Ulkomailla:
1/1 v. 65:— 1/2 v. 36:

Jääprinsessa Sonja Henic toivottaa tällä sivulla
Urheilijan puolesta hauskaa joulua lehden kaikille
lukijoille, ilmoittajille ja avustajille! Älkää
unohtako URHEILIJAA ensi vuonnakaan!

--

Hiihtomatka,

Urheilijan Joululle kirjoitti Martti Merenmaa.

On hanki valkea ja kotimökki punainen ja metsä tumman
vihreä ja aamu on ja sukset suihkavat ja yli hankein
pakoon juoksee pimeä.

Käyn erätielle, korpeen kaikuvaan, soi sompa voiman
laulua.  Mä vuoren harjanteelle pysähdyn, juon niinkuin
janoon huikaisevaa taulua.

Oon voimakas, oon lakeuden poika tään, työn halki
hurjaa hankea.  Hei! Metsään syöksyy latu suhisten ja
lunta niskaan heittää kuusi kankea,

Jo päivän hohkapallo nousee jostakin, on puissa onnen
valoa.  Nään tonttuin kultamyssyt päissä kantojen,
nään monta sinipiian pientä taloa.

Ja metsän henki pihkapuissa hymyää, lyö kuusen
pehmyt naava poskea.  Ja jossain huikkaa sinipiiat
pakomatkallaan, kun ehti päivänsäde nilkkaan koskea.

--

PUHTAISIIN LIIKKEISIIN PYRITTÄKÖÖN!

Säveltaiteessa, laulussa ja musiikissa pyritään
ensisijassa puhtauteen, koetetaan saada äänet oikealle
korkeudelle ja sävelet sointuviksi s. o. vapaiksi
kaikista sivu-ja soraäänistä.  Tällaisena puhtaana ja
kirkkaana laulu ja musiikki on oikeinta ja korkeinta. Ja
tällaisesta laulusta ja musiikista ihminen saa parhaimman
nautinnon ja ilon.

Puhetaidossa pyritään samanlaiseen puhtauteen ja
kirkkauteen.  Sanonnan selvyys ja nasevuus, käsitteitä
ja mielialoja mahdollisimman iskevästi ja »puhtaasti»
ilmaisevien sanojen käyttäminen on puhetaidon a
ja o. — Sama on asianlaita ajatuksia ja mielialoja
kirjallisesti tulkittaessa.

Rakennustaiteessa — nykyajan rakennustaiteessa
liiankin selvästi — ilmenee samaa tarpeetonta ja
joutavaa välttelevä pyrkimys muotojen puhtauteen,
yksinkertaisuuteen ja tarkoituksenmukaisuuteen.

Oikea taide pyrkii kaikkialla puhtauteen, selvyyteen
ja kirkkauteen.

Voimistelu on terveydenhoitoa. Hyvän terveyden, elin-ja
työkunnon saavuttaminen ja säilyttäminen on voimistelun
lähimpänä ja käytännöllisimpänä päämääränä.

Mutta voimistelu on myöskin taidetta. Oman ruumiinsa
muovaileminen jalomuotoiseksi ja jaloliikkeiseksi —
sehän on myöskin voimistelun tarkoituksena — on jos
mikään taidetta, vieläpä paljon todellisempaa ja
arvokkaampaa kuin ihmisen tai luonnon jäljentäminen
saveen, kipsiin, kiveen tai kankaalle.  — Ja tällaisen
taiteen harjoittaminen on jokaisen »luomakunnan
kuninkaan» velvollisuus.

Ja kuten taiteessa yleensä, on voimistelussakin
pyrittävä puhtauteen ja selvyyteen. Kunkin liikkeen
tarkoitus on koetettava saavuttaa vaikuttavilla, mutta
samalla yksinkertaisilla keinoilla. Kuten muussa taiteessa
tarkoituksettomat ja turhat

koristelut rumentavat ja pilaavat todellisen taiteen
arvoa ja vaikutusta, samoin voimisteluliikkeissä
kaikki tarpeettomat, asiaankuulumattomat
ja epätarkoituksenmukaiset muodot ja lisät
alentavat liikkeiden arvoa ja loitontavat niitä
todellisesta voimistelutaiteesta, leimaavat liikkeet
epämiellyttäviksi tehdä ja nähdä. Puhdas laulu
ja musiikki antaa korkeinta nautintoa laulajalle ja
soittajalle ja kuuluu kauniimmalta; tyylillisesti
puhtaasta rakennuksesta nauttii rakennuksen luoja jo
sitä suunnitellessaan ja rakennuksen katselija sitä
katsellessaan; samoin puhtaat liikkeet viihdyttävät
parhaiten sekä liikkeiden suorittajaa että katselijaa.

Puhdas liike merkitsee siis käytännöllisyyttä, kykyä
sommitella ja löytää liikkeelle tarkoituksenmukaisin
muoto ja luonnollisin rata, »lyhin tie».

Liikkeen puhdas suoritus merkitsee vapautta, kykyä
suorittaa oikein sommiteltu liike irtonaisesti, ilman
turhaa lihasjännitystä ja voimankäyttöä.

Liikkeen harjoitus merkitsee useimmissa tapauksissa •
koska ihmisillä on suuri taipumus tehdä liikkeitä
epäpuhtaasti

— liikkeen hiomista puhtaaksi ja kirkkaaksi,
vapaaksi turhista ja voimaa kuluttavista
koristuksista. Kultapitoista hiekkaa seulotaan siksi,
kunnes jäljellä ovat vain puhtaat kultajyväset;
liikettä on harjoitettava niin kauan, että
siitä karisee pois kaikki , vieras aines ja
jäljelle jää todellinen, yksinkertaisesti,
vaatimattomasti ja vaivattomasti suoritettu,
puhdas liike.  Esteettisellä voimistelulla, jossa
viljellään ja harjoitetaan puhtaita liikkeitä, on suuri
merkityksensä jokapäiväisessä elämässä esiintyvien
liikkeiden jalostuttajana. Kasvatus ja harjaantuminen
puhtaisiin liikkeisiin voimistelussa on kasvatusta ja
harjaantumista huomaamaan, mikä jokapäiväisessä
elämässä esiintulevissa liikkeissä on kaunista,
mikä rumaa. Esteettinen voimistelu tässä mielessä on
parasta ja varminta käyttäytymisen taidon opetusta.

Arvo Vartia.

--

Uusi "naisvoimistelu"

soveltuu yhtä hyvin miehille kuin naisille,

Voim. op. HILMA JALKASEN matkamuistelma URHEILIJAN
JOULULLE.

— Esteri Suontaan koulu antoi kaksi miellyttävää
näytöstä viime kuussa. Kuva koulun harjoitustunnilta.

Berliinin viimekesäinen suuri rakennustaidenäyttely ei
ollut voimistelualan uutuuksia etsivälle mielenkiintoinen
ainoastaan uudenaikaisten funkistalojensa ja
-sisustustensa puolesta, vaan myöskin — ja
luonnollisestikin ennen kaikkea — sen uudenaikaisen
ruumiinkulttuurin vuoksi, jonka esittelyjä oli runsaasti
järjestetty sen yhteyteen.

Näyttelyalueen keskelle oli rakennettu uudenaikainen
pyöreä talo, joka oli omistettu naisille: »Das Haus
Ring der Frauen».  Tämän »pyöreän tornin» keskellä
oli pyöreä sali, jonka lattiaa peitti kauttaaltaan
pehmeä matto ja joka oli sisustettu hienoksi kahvilaksi
pöytineen ja tuoleineen. Eräs osa seinää oli kokonaan
lasista ja sen takana oli tekolammikko. Kauniilla ilmalla
vedettiin lasiseinä ylös ja suihkulähde pantiin
toimimaan. Sen vesisuihkut kimaltelivat ilmassa kaikissa
sateenkaaren väreissä. Viereisistä vastakkaisista
seinänosista aukeni kummastakin näyttämölava.
Näillä esitettiin joka päivä määräaikoina
musiikkia, voimistelua ja tanssia tai pidettiin
esitelmiä.

Näissä näytöksissä oli mitä mukavinta tehdä
vertailuja ja havaintoja eri koulujen ja suuntien
metodeista ja uutuuslöydöistä, sillä näillä
lavoilla esiintyivät vuorotellen Berliinin kaikki
huomattavimmat voimistelu- ja tanssiopistot. Paljon
mielenkiintoista saikin näissä tilaisuuksissa
nähdä. Toisten koulujen esityksissä sai ihailla
huippuunsa kehitettyä liikuntataiteellista taitoa,
toisissa taas oli kasvatusopillisessa suhteessa
opittavaa. Mielenkiintoisimpia uutuuksia näillä
näyttämöillä oli Wigman-koulun miesosaston näytös.

Kun esirippu liukui syrjään, seisoi lavalla
voimistelurivistössä kaksitoistahenkinen
miesjoukko. Lavan kulmauksessa johtajapaikalla oli —
nainen! Hän oli pieni, siro ja naisellinen, pukunaan
pitkät mustat housut ja lyhyt musta mekko. Kaikessa
pienuudessaan hyvin tyylikäs. Nainen johtamassa
miehiä! Me kolme suomalaista naisjumpparia, jotka olimme
näytöksessä läsnä, katsahdimme hieman yllätettyinä
toisiimme. »Mitähän tästä tulee?» hymähti
eräs. »Saisi olla majuri Levälahti katsomassa!»
kuiskasi toinen. Näytöksen loputtua oli allekirjoittanut
sitä mieltä, että kaikkienkin meikäläisten miehisten
voimistelunjohtajien olisi ollut syytä nähdä tämä
näytös.

Joukkueen seisoessa odottavalla kannalla selosti
johtajatar yleisölle esityksen tarkoitusta ja
sisältöä: aluksi liikkeitä ruumiin eri osille,
sitten sarja vauhtiliikkeitä, sikermä jännitys- ja
jännityksestälaukeamis-harjoituksia ja lopuksi vapaita
hyppyjä. Sitten alkoi esitys.

Me saimme nähdä näiden nuorukaisten suorittavan
Wigman-koulun metodin mukaisia eri ruumiinosien
rentoutumisharjoituksia, venytyksiä ja aktiivista
työskentelyä sekä siirtyvän vähitellen ruumiin
kokonaisliikuntaan. Jo ensiryhmän liikuntamuodoista
huomasi, että kysymyksessä oli sama päämäärä
kuin naisilla, elävä, dynaaminen kokonaisliikunta, ja
samat keinot tämän päämäärän saavuttamiseksi. Ei
jälkeäkään sotilaallisesta preussilaisesta
turnauksesta. Harjoitusmuodot olivat kauttaaltaan samoja
kuin uudenaikaisessa naisvoimistelussa.

Mutta tässä voimistelussa ei silti ollut mitään
naisellista, saatikka sitten imelää! Ei, kaikkien
näiden »naistenliikkeiden» suorituksessa
oli kauttaaltaan miehekäs leima, kaikki nämä
voimistelijat olivat olemukseltaan ja liikunnaltaan
oikeita Niebelungen-laulun sankarillisia
Siegfriedejä! Jännitys- ja laukeamissarja,
vauhtiliikkeet ja hyppäykset osoittivat yhä selvemmin,
että uuden voimistelun piirissä avautuu miehillekin
avarampia liikunnallisia näköaloja, ennen kaikkea
ilmaisukyvyn kehittämiseen. Esityksessä oli vakavan
työn ja miehekkään voiman reippauden leima.
Ennakkoluulottomuus ja totuuden etsintä oli varmaan
näiden nuorukaisten johtotähtenä, jotka olivat kaikkea
muuta kuin velttoja, käherrettyjä jazzpoikia tai sitä
sexe faible'iä, »heikkoa sukupuolta», jota Bourdet
tunnetussa näytelmässään ivailee. Ei, he olivat uuden
ajan »helleenejä».

Naapuripöydän ääressä istui personoitu Ennakkoluulo,
nähtävästi preussilainen upseeri ja — murahteli
hampaisiinsa äkäisen halveksivasti.

--

TÄMÄN TALVEN KESKIPISTE:

LAKE PLACID, OLYMPIALAISKYLÄ.

URHEILIJAN JOULULLE kuvasi maisteri LAURI PIHKALA.

— Näköala kaupungin hyppyrimäeltä kaakkoon
talvistadionin yli.

Suunnilleen yhtä kaukana kuin esim. Varkaus
Helsingistä sijaitsee New Yorkista pohjoiseen Lake
Placid siellä Adirondack-vuoristossa, mihin Ernest
Thompson Seton on sijoittanut mainion poikakirjansa
»Rolf salolla». Matkakin kestää sinne yhtä kauan
junalla, joka tosin vie ilman muuttoja perille saakka,
mutta on amerikkalaiseksi oudon hidas. Klo 21 lähtevä
juna saapuu perille vasta 7 aikaan seuraavana aamuna.

Alkumatka Albanyyn tosin sujuu tavallista vauhtia, mutta
aamuyöstä juna seisoskelee perinpohjaisemmin kuin
ikänään tuleva Varkauden makuuvaunu Pieksämäellä
ja Huutokoskella.

Rautatie on matanut pitkin pienen joen vartta halkoen
sangen hyljätyn näköisiä seutuja.  Asema on pieni ja
vaatimaton kuten ainakin Amerikassa, mutta juna, jolla
olen saapunut, näkyy olevan kunnioitettavan pitkä jono
makuuvaunuja, joiden helmoista purkautuu satoja viikon
loppua viettämään saapuneita suurkaupunkilaisia.
Tämä lauantai onkin juhlapäivä: heinäkuun neljäs,
jota Amerikassa vietetään paukkupommein niin pontevasti,
että joka vuosi muutamia kymmeniä menettää henkensä
ja monet vielä enemmänkin: näkönsä.

Vuokra-auto, jolta varmuuden vuoksi kysyn maksun
määrää ennakolta, pyöräyttää minut ensin
tavanmukaiselle Main Streetille, Pääkadulle, jollainen
on juuri sen nimisenä jokaisessa Yhdysvaltain
kylässä ja sitä myöten pitkää ylämäkeä
nousten kunnantalolle, missä olympialaistoimisto
kuuluu sijaitsevan.  Löydänkin sen sieltä.  Pari
lukitsematonta huonetta todistaa tämän paikkakunnan
pienuudesta ja luonnontilasta.  Sehän ei olekaan
kaupunki, niinkuin jokainen meistä tietysti luulee,
vaan ainoastaan kyläkunta sanan amerikkalaisessa
merkityksessä: village, joukko huviloita,
villas. Kymmenkuntaa hotellia ja erinäisiä liiketaloja
lukuunottamatta — useilla New Yorkin pankeilla ja muilla
liikkeillä on täällä haaraosastonsa — koko kylä on
yksinomaan huviloita, puusta rakennettuja tavanmukaiseen
amerikkalaiseen

— Lake Placid ja sen laitokset eri talviurheilujen
harjoittamista varten. Kuvat selittävät!

--

— Näköala Mirror Lakella pohjoiseen White Face
(valkonaama) vuorille.

tyyliin, josta kuvamme antavat jonkinmoisen aavistuksen.

Viistoon vastapäätä kunnantaloa tien ja
täysikokoisen urheilukentän toisella puolella on
High School, paikkakunnan yhteiskoulu, jonka suojiin
olympialaisten ajaksi järjestetään kilpailijoille
puku- ja kylpyhuoneet — suomalaisille roomalainen
sauna, höyrykaapit tai omalaatuinen saunamme, jos
vain kyllin tarkat rakennusohjeet annetaan. Kentälle
tulee olympialaisten talvistadion; suuri taulu sen
laidassa (ks. valokuvaa!)  ilmoittaa jo nyt tästä
sivukulkijoille. Kentän luoteispää rajoittuu jyrkästi
leikattuun harjuun, jonka silhuetti johtaa mieleeni
Lahden kaupungintalon ja- urheilukentän reunapenkeren.
Harjun päähän on rakennettu pienehkö hyppyrimäki,
jonka torni piirtyy taivaanrantaa vasten. Sivulla 9
esitetty kuva lienee otettu siitä tornista käsin.

Kauempana pohjoisessa tuolla äskeisellä harjulla
sijaitsee puiden suojassa suurin osa kylän hotelleista
ja vieraskodeista; vieraitten pitäminenhän onkin
tämän paikkakunnan tärkein elinkeino. Muuan
hotelleista on nimeltään St Moritz, mikä siis
viittaa siihen, että isäntä on tutkinut, kuullut
jotakin Sweitsistä. Vieraskodeista näytettiin minulle
m.m. erästä nimeltään Glenwood Inn, joka yksin
on niistä merkitty kartallemme nähtävästi sen
johdosta, että sillä ou ollut onni asuttaa kattonsa
alla Clas Thunbergia. Hartaasti siellä muistellaankin
»Mr. Tönnberiä».

Useinmainittu harjumme jatkuu koilliseen suuntautuen
Mirror Laken (Peilijärven) ja Lake Placidin
(Tyynen järven, jota ei ole sekoitettava melkoista
suurempaa Tyyneen valtamereen, minkä rannalla on
kesäolympialaisten kaupunki Los Angeles) välisenä
kannaksena, mutta matalampana vain.

Paikkakunnan sekä seura- että urheiluelämän
keskus on vastapäätä kylän pääasutusta
Mirror Laken itäpuolella. Siellä sijaitsee Lake
Placid Clubin rakennusryhmä, vanhaa amerikkalaista
uudisasutustyyliä. Tällä klubilla, joka oikeastaan
on vain mahtava ja varsin eksklusiivinen, hienostolle
erotettu hotelli, on hallussaan 4'000 hehtaarin
laajuiset maa-alueet kylän laitamilla, golfikenttiä,
metsästysmaita ja sen sellaisia sekä maatiloja karja-
ja puutarhatalouden harjoittamista varten hotellin
varustamiseksi tuoreilla ruokatarpeilla. Koko tämän
klubin omistaa yksi ainoa henkilö, jolla on Lake
Placidissa yhtä keskeinen asema kuin ennen vanhaan
Pösöllä Hiitolassa tai Petter Lyytikäisellä
Pielavedellä. Tämä Lake Placidin Pösö on t:ri
Godfrey Dewey, III talviolympialaisten toimeenpanevan
komitean puheenjohtaja. Hän on tarkoin perehtynyt
Sweitsin talviurheiluihin. Varsinaiselta ammatiltaan
t:ri Dewey on koulumies.  Hän ei ainoastaan omista
Northwood School -nimistä »asumakoulua», vaan toimii
jatkuvasti sen johtajana. Ja kuten kuuluisa Norra
Realin rehtori Swedelius ennen Tukholmassa, pitää t:ri
Dewey tapana käydä poikiensa kanssa hiihtoretkillä.
Hiihdolla onkin koulun ohjelmassa ja sen rehtorin
harrastuksissa aivan erikoisasema. Tri Deweytä lieneekin
pidettävä varsinaisen hiihtourheilun tienraivaajana
Yhdysvalloissa. Tähän saakka on siellä suksiurheiluista
ollut tunnettu vain mäenlasku hyppyreistä, ja tämän
suksiurheilun ansiosta on kaikki suksilla liikkuminen
Amerikassa vähintäinkin yhtä hengenvaarallisen urheilun
maineessa kuin lentäminen nykyään.

Lake Placidin hiihtomaastohan se tietysti enimmän
kiinnostaa suomalaista.

Hiihtokilpailujen lähtö- ja loppukohta tulee
nähtävästi olemaan Stadionilla. Kun kylän lähin
ympäristö on verraten laajalti jokseenkin avointa
ja sileähköä kumpumaastoa, täytyy hiihtoreitin
ensimmäisten ja viimeisten 4—7 kilometrin olla
melko vanhanaikaista, liukumahiihdolla paineltavaa
latua.  18 kilometrin kilpailusta tulee siis melkein
puolet tapahtumaan suhteellisen sileitä ja aukeita
maita. Jäljellä oleva osa kumpaisenkin matkan
kierroksesta tulee pysyttelemään sitä paremmin metsän
suojassa. Vain siellä täällä tulee poikkeuksena
olemaan avoimia paikkoja. Kaikki metsät ovat hyvin
tiheitä. Onkin mahdotonta hiihtää muualla metsässä
kuin varta vasten hakattuja reittejä noudattaen. Uusina
ne ovat 10 jalkaa eli runsaasti 3 metriä leveitä,
mutta ne kasvavat pian umpeen. Niitä on kaikkiaan
noin 300 kilometrin pituudelta, joten hiihtäjämme
ennättävät parissa viikossa hyvin tutustua kilpalatujen
kaikkiin mahdollisiin osiin. Niiden korkeimmat kohdat
voivat olla 500, enintäin 600 metriä korkeammalla
lähtöpaikkaa, joka puolestaan on noin 600 m merenpinnan
yläpuolella. Ilman ohkaisuus ei siis voi täällä
lainkaan häiritä eikä siihen tottuminen kuluta
kilpailijoiden aikaa.

Mutta vaikka latu ei nousekaan missään puurajan
yläpuolelle, ovat nousut pituutensa vuoksi paljon
raskaampia kuin missään meillä kotona. Sen sijaan ne
harvoin lienevät

— Oppaani reittiä marssimassa. Nenäliina kädessä
hyttysten vuoksi, jotka kuitenkin talvella nauttivat
virkavapautta. Huom! Rehevä ja tiheä juurikasvillisuus.

jyrkempiä kuin 1 : 10. Suurelta osaltaan ne lienevät
hiihdettävissä pitkällä liukuma-askelella. Laskut
sensijaan näyttivät suhteellisen helpoilta ainakin
sillä edustavaksi mainitulla 15—16 kilometrin
pituisella reitin pätkällä, jonka samosin siellä
Lake Placidin pätevimmäksi kehutun hiihto-oppaan
johdolla.  Vauhdikkaita ne laskut kyllä varmasti ovat,
mutta selviä ja enimmäkseen helppomutkaisia. Vain
yksi mutka oli sellainen, että minä, käännöksissä
kömpelö hiihtäjä, olisin varmasti akotellut, vieläpä
luultavasti katkaissut sukseni.

On kyllä melko vaikea verrata toisiinsa talvella
hiihdettyjä ja kesällä vain käveltyjä hiihtoratoja,
mutta jos minun pitäisi välttämättä lausua
käsitykseni, uskaltaisin luulla, että odotettavissa
oleva Lake Placidin 50 km rata tulee olemaan ainakin
yhtä nopea tai hiukan nopeampikin kuin viimetalvinen
Salpausselän reitti samalla kelillä, mutta laskuiltaan
joutuisampi ja nousuiltaan hitaampi vain. Taitoa ei se
vaatine mainittavastikaan enemmän, mutta sen sijaan
kyllä jalkojen kestävyyttä. Ja jyrkät vaihdokset
ainakin kesällä tukahduttavan tiheistä metsistä
tuulisille aukeille tulevat vaatimaan tavallista
suurempaa juomisen ja pukeutumisen eli lyhyesti sanottuna
hienhoitamisen taitoa. Oikeilla paikoilla saaduilla
teekulauksilla ja voileivillä voi olla ratkaiseva
merkitys.

Lumisuhteet Lake Placidissa eivät ole niin varmat kuin
sieltä on pyritty toitottamaan. Tilastot osoittavat,
että noin, vaikutelmalta sanoen, joka kolmas tai neljäs
talvi tahtoo olla niin vähäluminen, että vielä tammi-
ja helmikuun vaihteessa lumikuori on vasta desimetrin
tai parin vahvuinen. Tavallisesti näkyy kuitenkin
ennättävän sataa lunta helmikuun puoliväliin vielä
kolme, neljä desimetriä lisää, ja hyvinä talvina
sitä voi olla metrinkin verran ja enemmän, viime
talvena valitettavasti yli puolitoista. Valitettavasti,
sillä sitä pienempi on tämän takia tilastollinen
mahdollisuus saada paljon lunta nyt olympialaistalvena.

Harjoitusmahdollisuuksia silmälläpitäen voidaan
kuitenkin lohduttautua sillä otollisella seikalla, että
Lake Placidia ympäröivillä laajoilla niittymailla
ja sileäpohjaisilla, jokseenkin kivettömillä
metsäreiteillä riittää melkoisen ohut lumikerros.

Enimmäkseen kuuluu lumi Lake Placidissa olevan
pehmeää ja upottavaa, niin että suksien ja
varsinkin sauvojen sompien pitää olla kantavammat
kuin meillä kotona. Oppaani tosin väitti, että
pehmeälläkin kelillä kilpalatu on valmis 8 tai 10
miehen hiihtämänä, mutta minä en sitä usko, ja Erkki
Penttilä, jonka tapasin Canadassa ja joka on kilpaillut
Lake Placidissa, sanoikin, että vasta parinkymmenen
hiihtäjän painamana se alkaa välttää.

Mutta vaikka lumi Lake Placidissa yleensä onkin
pehmeää, sattuu sielläkin melkein joka talvi joskus
muutaman päivän kestäviä rajuja, 5 tai 7:nkin
Celsiuksen suojasäitä, joiden kestäessä lumi on vielä
tavallista upottavampaa ja joiden jälkeen pakastuttua on
muutaman päivän kova keli. Niin että suomalaisjoukkueen
on otettava mukaansa mitä monipuolisin varasto eri
pitkiä ja leveitä suksia.

Lake Placidin olympialainen hyppyrimäki on noin kolmen
kilometrin päässä Stadionilta. Kuva antaa siitä
jonkinmoisen käsityksen. Minusta ei se näyttänyt
kovinkaan mahdottoman suurelta, tuskinpa sanottavasti yli
50 m heittävältä. Sitä kovemmin on siinä sen takia
hyppääjien ponnistettava, ja ainakin Holmenkollenin
hyppykilpailut v. 1930 näyttivät viittaavan siihen,
että suomalainen mäenlaskija on parhaisiin norjalaisiin
virkaveljiinsä verrattuna suhteellisesti heikompi
sellaisessa mäessä, jossa on huonon vauhdin korvaukseksi
ponnistettava voimakkaasti, kuin sellaisessa, jonka
yläosa heittää miehen ilman mainittavaa ponnistustakin
niin pitkälle kuin tämän pää suinkin kestää.

Ilmaennustus on Lake Placidissa luvattu järjestää
kilpailujen ajaksi mahdollisimman nopeaksi sillä tavoin,
että jokaisen kilpailujoukkueen johto saa, jos haluaa,
tietoja sään kehityksestä tunti tunnilta koko
viimeisenä yönä ennen kutakin kilpailua.

— Hyppyrimäki ja tohtori G. Dewey.

Yleensä sai valmistelutöistä siellä vaikutelman, ettei
mitään vaivannäköä säästetä eikä pienintäkään
yksityiskohtaa laiminlyödä, jotta juhlat saataisiin
onnistumaan mahdollisimman hyvin. Niinpä kilpailujen
ylisihteeri Ernest Gamache (}oka muuten sattuu
olemaan Jaakko Mikkolan urheiluoppilaita Harvardista,
parhaimmillaan pikku seiväshyppääjä ä 335 cm)
nimenomaan pyysi, että esittäisimme heille jokaisen
mahdollisen toiveemme kilpailujen järjestelyyn
nähden. Muistui sen johdosta elävästi mieleeni
Antxverpenin ja Amsterdamin olympialaisten järjestelijät
vrlta 1920 ja 1928, joiden hahmo muuttui loukatusta
arvontunnosta, kun heille meni tekemään pienintäkään
järjestelyä koskevaa ehdotusta.

Lake Placidissa valmistaudutaan ottamaan vastaan
noin 8'000 hengen suuruista katsojakuntaa
kilpailuihin. Näistä 4'000 aijotaan majoittaa
paikkakunnan hotelleihin ja vieraskoteihin, tuhatkunnan
henkeä makuuvaunuihin, joita varten aseman ratapihaa
laajennetaan, ja loput Saranac Lakeen y. m.  nopean
autobussiliikenteen piirissä oleville paikkakunnille.

Lake Placidin samoinkuin muiden paikkakuntien puolesta on
annettu pätevät sitoumukset siitä, ettei hotellien ja
vieraskotien tavallisia matkailijakauden hintoja koroteta
olympialaisten aikana.

Talviolympialaisten valmistelutöitten talousarvio nousee
42 miljoonaan Suomenmarkkaan!

Mitä saa Amerikka ja Lake Placid sen vastineeksi?

Esimerkkiä parhaista eurooppalaisista talviurheilijoista
ja ennen muuta tarpeellisen alkusysäyksen
hiihtourheilulleen, jonka alkuunpääsemistä on
vaikeuttanut aikaisemmin mainittu suuren yleisön
keskuudessa vallitseva käsitys, että kaikki suksiurheilu
on niskoja taittavaa uhkapeliä. Niinpian kuin tästä
käsityksestä vapaudutaan, on varsinkin retkeilyhiihdolle
alkava siellä suuri nousukausi. Amerikkalaiset
ovat entuudestaan kesäisin ahkeroita »hikers»,
jalkamatkailijoita, jotka eivät ponnistuksia
pelkää. Ja vaikka suurin osa Yhdysvaltoja on ilmastonsa
puolesta mahdotonta hiihdon harjoittamiseen — aivan
niinkuin suurin osa Eurooppaakin — niin on myöskin
siellä laajoja, aivan eurooppalaisten valtakuntien
kokoisia alueita, joilla voidaan mainiosti hiihtää
kuukausimäärin.

Amerikkalaiset ovat kesäurheilujen alalla suorittaneet
monet kerrat olympialaista »lähetystyötä» Euroopan
matkoillaan.  Nyt on Euroopalla ja varsinkin Pohjoismailla
tilaisuus maksaa tämä kunnia- ja kiitollisuudenkin
velkansa korkoineen auttamalla Amerikkaa talviurheiluista
jaloimman, hiihdon oikeaan makuun.

--

LAURI LEHTINEN,

suomalaisen juoksijakoulutuksen viimeisin suurtuote. Viime
kesän paras tulos maailmassa 5'000 m:ltä 14.31,7.

Lehtinen olisi ollut ihanneoloissa kypsä lyömään
Nurmen maailmanennätyksen tällä matkalla.

2 maililla hän vielä hävisi Nurmelle.

— Valok. E. Santala.

--

POIKAURHEILUPÄIVILTÄ OLYMPIALAISIIN.

Piirtoja LAURI LEHTISEN uralta, jonka päätä ei vielä
näy.

URHEILIJAN JOULULLE kirjoitti MAILERI.

Suomalaista sukua ruotsalaisseudulla.

Vaikkakin lähitienoo on umpiruotsalaista, on
suurjuoksijamme Lauri Lehtisen suku Porvoon pitäjästä
supisuomalaista.  Isä oli syntynyt Kaarenkylässä, äiti
— o. s. Enholm - Teissalan kylässä. Poika Lauri taas
— tämän kertomuksen sankari — Kerkkoon kylässä
elokuun 10:ntenä 1908.

Sisarusparvi oli suuri, kaikkiaan kahdeksan lasta, joista
vanhin poika hukkui. Isä kuoli myös verrattain varhain,
jo v. 1912.  Nuorena sai Lauri niinkuin toisetkin,
antautua raskaisiin töihin.  Kotoa läksi hän jo
12-vuotiaana, ollen m.m. tukkien ajossa ja maatöissä
ennenkuin tuli Urheilutarpeiden Kerkkoossa olevalle
tehtaalle.

Pienenä oli Lauri huono juoksemaan.

Ainakin hän itse sanoo niin, muistellen, kuinka nuori
veli — nyt sotaväessä oleva — antoi hänelle
aina päihin. Hiihdossa oli samoin. Jo 10-vuotiaana
hän kilpaili ensimmäisen kerran, mutta ei vetänyt
ikäisilleen eikä taaskaan nuoremmalle veljelleen
vertaa. Myöhemmin, 18—20 vuotiaana, Lehtinen
harjoitteli hiihtoa enemmän ja kilpailikin — vieläpä
viime talvenakin — jonkin verran, toisinaan myöskin
voittaen. Myöskin pyöräilyä hän on harrastanut.

Kesäurheilunsa Lehtinen aloitti 10-ottelulla,

V. 1924 hän otti osaa ensi kerran kilpailuihin
Kerkkoon NS:n jäsentenvälisessä 10-ottelussa, mutta
heitti kesken. Seuraavana vuonna yritti hän samaa
ohjelmaa uudelleen ja pääsikin sen läpi. Tällöin,
16-vuotiaana, saavutti hän m.m. seuraavia tuloksia:
100 m 16,8 — 400 m 72 (oli viimeinen!) — 1'500 m
5.28 — seiväs 240 — korkeus 140 — kuula n. 8.00
— kiekko 23.00.

Vertailun vuoksi mainittakoon tässä Lehtisen
myöhemmätkin tulokset eri kesäurheilulajeissa —
keskimatkoja lukuunottamatta, joista tuonnempana. Porvoon
sk:n 5-ottelussa saavutti hän 1928 pisteitä 360. Silloin
olivat yksityistulokset: 100 m 13,0 — kuula 9.80 —
korkeus 153 — keihäs 44.75 — 1'500 m 4.26. — Kuula
on kuitenkin myöhemmin lentänyt 10.16, kiekko yli 30
m ja keihäs 45,5 m. Pituushypyn paras saavutus on 5 m,
kolmiloikan 10.5 m.

[Kuva] Suurjuoksija ja hänen pirteä äitinsä.

Kerkkoon NS:n Urheilijat — Porvoon Urheilijat —
Helsingin Toverit.

V. 1926 Lehtinen liittyi virallisesti jäseneksi Kerkkoon
NS:n Urheilijoihin, mihin seuraan hän kuului 4 vuoden
ajan. Toimipaikkansa oli Urheilutarpeiden tehtaalla,
missä hän oli metalliosastolla sorvaajana. Oltuaan
välillä asevelvollisuutta suorittamassa Lehtinen
sai kesällä 1930 paikan Porvoosta Werner
Söderströmiltä. Silloin liittyi hän Porvoon
Urheilijoihin.  Mutta tänä vuonna siirtyi hän
Helsinkiin — ensin valtion miinapajalle viilaajaksi,
sittemmin varastomieheksi tukkukauppias Aug. Marttilalle
—, ja Helsingin Tovereilla on nyt kunnia lukea hänet
jäsenekseen.

1'500 m ensi kerran 1925 — 5,20.

16—17 vuoden korvilla ollessaan juoksi Lehtinen ensi
kerran kellon mukaan 1'500 metriä. Tulos oli 5.20,
eikä siis mikään erikoinen, eipä edes mitenkään
lupaava. Onhan meillä paljon maalaisnuorukaisia, jotka
kylmiltäänkin pistävät tuon tuloksen, puhumattakaan
sen ikäisistä harjoitelleista pojista (muistelenpahan
vain itse kipittäneeni matkan siinä iässä 4.52
tulevaisuuden toiveissa, jotka ovat töksähtäneet
yksinomaan nimimerkkiini!) Lehtisen juoksutoverina
tuolloin oli TUL:n tunnettu pyöräilijä Lempinen,
koulutoveri muuten, ja hän oli sillä kertaa myöskin
parempi.

Mutta saman vuoden syksyllä, siis 17 juuri
täyttäneenä, Lehtinen sk:n viestissä juoksi jo
1'000 metriä 3.09. Se oli jo jotakin. Ensimmäinen
todistus pojan lahjoista, jotka myöhemmän kehityksen
perspektiivissä ovat osoittautuneet suorastaan
ilmiömäisiksi.

Varsinainen juoksuharjoitus alkaa keväällä 1926.

Vaikkakin Lehtinen ehkä enemmän kuin kukaan
muu suurjuoksijamme saa kiittää menestyksestään
lahjojaan, ei hän kuitenkaan ole päässyt kehittymään
ilman perusteellista harjoittelua.  Varsinaisen
juoksuharjoituksen aloitti hän keväällä 1926. Heti
alkoivatkin tulokset siitä näkyä. Voitettuaan
ensin helposti Porvoon piirin murtomaamestaruuden alle
18-vuotisten sarjassa, hän ryhtyi valmistautumaan vuoden
poikaurheilupäiviä varten. Harjoituksissa nyrjäytti
hän nilkkansakin, mutta muuan muija hieroi sitä parisen
tuntia ja pienellä levolla se asettuikin jokseenkin
pian entiselleen.

--

[Kuva] Lehtisen syntymäkoti Kerkkoossa. Kuvassa keskellä
L:n vanhempi veli Sulo vaimoineen.

Ensimmäiset laakerit: voitto poikaurheilupäivillä.

V:n 1926 poikaurheilupäivät pidettiin
Kuopiossa. Lehtinen sai matkarahaa 150 mk. Loput
hän sai panna omistaan.  Mutta matka kannatti —
ainakin aatteen puolesta. Lehtinen voitti mestaruuden
ja tuli niin ollen julkisuudessakin jonkin verran
tunnetuksi.  Saman vuoden elokuussa parani 1'500 metrin
ennätyskin 4.30:ään. Vielä pistäytyi Lehtinen
Helsingissä, ottaen osaa Toverien 10-vuotiskilpailuihin
tulosrajajuoksussa. Siinä jäi hän 8:nneksi. Ahonen
voitti.

Tuhkarokko 18-vuotiaana.

Keväällä 1927 Lehtinen jälleen nähtiin
Helsingissä. Hän tuli HKV:n murtomaalla
alokassarjassa 4:nneksi. Mutta sitten jäi juoksu koko
kesältä. Lehtinen sairasti vasta nyt tuhkarokon ja
saattoi uudelleen kilpailla vasta syksyllä. Porvoon
piirin mestaruuskilpailuissa oli hän sekä 5'000 että
10'000 metrillä toinen. Ajat 16.49 ja 36.42. Tuomala,
Kerkkoosta hänkin, voitti molemmat matkat. (Mainittakoon,
että Tuomala vielä tänäkin vuonna oli piirinsä
mestari 5'000 metrillä).

Lehtisen ensimmäinen 5'000 m — 17.16.

Ennen edellä mainitsemiani piirin kilpailuja juoksi
Lehtinen kokeeksi ensi kerran 5'000 metriä harjoituksissa
ja aika oli 17.16.  Kilpailussa parani siis aika lähes
puolella minuutilla. Mutta vielä enemmän putosi se
hiukan myöhemmin HKV:n syyskilpailuissa — samoissa,
joissa Helgas löi Purjeen 1'500 m:llä. Lehtinen oli
5'000 m:n alokaskilpailussa 4:s ajalla 16.11. Taimisto
voitti 16.06.

Vielä ehti Lehtinen samana syysmyöhänä kilpailla
Helsingin IFK:nkin kilpailuissa.  Hän oli 3'000 m:llä
7:s ajalla 9.44. Matkan voitti Nikkari 9.05.

Nuori mies kilparadalla Nurmen ja Ritolan kanssa.

Olympialaisvuoden 1928 keväällä Lehtinen voitti
Porvoon piirin murtomaamestaruuden ja tuli HKV;n
murtomaalla 20-vuotisten sarjassa toiseksi. Lahden
Toivonen voitti hänet 10 sekunnilla. Samana keväänä
oli Porvoossa juhlakilpailut, joihin ottivat osaa Nurmi ja
Ritola. Lehtinenkin lähti mukaan 5'000 metrille. Rata oli
raskas ja kova tuuli esti pääsemästä tuloksiin. Nurmi
ja Ritola tyytyivätkin juoksemaan tasakilpailun ja
Lehtinen tuli kolmanneksi, olosuhteisiin katsoen mainiolla
ajalla 16.02,

Viime mainitussa kilpailussa oli Lehtinen voittanut m.m.
Kauppisen, joka vähää myöhemmin Kouvolassa kosti
tappionsa samalla matkalla ja samalla ajalla. Sitten
voitti Lehtinen piirinsä mestaruudet 5'000 ja 10'000
m:llä ajoin 15.55 ja 35.42.

IFK:n syyskilpailuissa Lehtinen jo piteli
Magnussonia lujilla, häviten kuitenkin lopussa
muutamalla metrillä. Aika oli siihen astinen ennätys
15.33,2. Porvoossa pidetyissä piirikunnallisissa parani
1'500 ennätyskin 4.22 minuuttiin.

Sairausvuosi. — Nivelreumatismi?

Lehtinen joutui sitten suorittamaan asevelvollisuuttaan.
Siellä harjoitteli hän entiseen tapaan ja olikin taas
keväällä 1929 nousukunnossa. Hän voitti jälleen
piirinsä murtomaamestaruuden ja HKV:n murtomaalla
sotilassarjan. Helluntaina juoksi hän Toverien
kevätkilpailuissa lujan 5'000 metriä lumipyryssä ja
jäi kolmanneksi, 15.36. Matilainen voitti, 15.35 ja
Loukola oli toinen. Lehtinen puolestaan voitti Postin
ja Kailan.

Mutta siihen katkesikin sen kesän kilpaura. Lehtinen
sairastui.  Hänen jalkansa ajettuivat, eivätkä tulleet
enää entiselleen sotilassairaalahoidollakaan. Katsottiin
hänen sairastavan nivelreumatismia ja, kun mitkään
hoitotoimenpiteet eivät auttaneet, laskettiin hänet
vapaaksi väestä. Jalkapöhöä kesti vielä pitkät
ajat, yli joulunkin, mutta talvella jalat taas vähitellen
tulivat entiselleen.

On syyllä ihmetelty, miten on mahdollista, että
Lehtinen moisen nivelreumatismin jälkeen niin nopeasti on
päässyt kuntoon ja ettei reumatismi senjälkeen enää
ole uusinut. Todennäköisintä on, että kysymyksessä
on ollut aivan toinen taudinmuoto kuin nivelreumatismi,
vaikka sitä sellaiseksi on luultu. Sitä mieltä oli
Lehtisen hierojakaimakin Arvo Lehtinen, kun asiasta
kerran tuli puhe. Hän sanoi, että nivelreumatismi aina
jättää jälkensä luustoon, mutta »näissä kintuissa
ei ole mitään sellaista».

Ensimmäinen suurvuosi. 5'000 m 14.49,8.

Saatuaan siis jalkansa jo talvella terveiksi, Lehtinen
taas hyvissä ajoin aloitti treenauksensa tulevaa kesää
varten. Siitä

[Kuva] Budapestin paistinpannussa. 1'500 m:n viimeinen
kierros alkaa. Purje johtaa, Szabo on sivuuttanut sairaan
ja kuitin Lehtisen.

tulikin hänen yllätyskesänsä. Kuin salamana ilmestyi
hän maailman kaikkien aikojen parhaimpaan keskimatkurien
luokkaan.

Jälleen avasi Lehtinen »pelinsä» Porvoon piirin
murtomaamestaruudella.  Seuraava »shakin veto» oli
voitto HKV:n traditionelliksi käyneellä murtomaalla
8 km sarjassa. Lehtiselle hävisivät m.m. Kuokka ja
Loukola. Toverien kevätkilpailujen 5'000 m:llä sarvat
myöskin Salminen ja Iso-Hollo tunnustaa porvoolaispojan
paremmakseen. Aika 15.06. Samoissa kilpailuissa Lehtinen
voitti leikiten 1'500 m:n tulosrajajuoksun (4.20)
4.10,4. Se osoitti hänen omaavan nopeuttakin aivan
tarpeeksi saakka.

Lopullisesti löi Lehtinen itsensä läpi HKV:n
kilpailuissa 4. V. 30 voittamalla 5'000 m maailman
valioluokkaan oikeuttavalla ajalla 14.49,8 ja alittamalla
1'500 metrillä 4 minuuttia. — Ensinmainitun matkan
tulostaso muutenkin oli komea: 1) Lehtinen 14.49,8,
2) Iso-Hollo 14.53,6, 3) Kinnunen 14.58,5, 4) Salminen
15.00, — 1'500 m:n tulostaso oli sekin samaa luokkaa:
1) Purje 3.54,7, 2) Jörgensen 3.56,9, 3) Lehtinen 3.59,4,
4) Helgas, 5) Luomanen.

Epäonninen Budapestin matka.

Juostuaan Lahdessa PU:n ja LU:n jäsenten
välisissä 5'000 m 15.37, sai Lehtinen paikan
Unkari-maajoukkueessamme. Miestemme Unkarin matka ja
häviö siellä on vielä hyvässä muistissamme ja
toivottavasti myös »hampaan kolossa». Joukkueemme matka
Baltian maiden kautta oli rasittava. Kun perillä vallitsi
lisäksi troopillinen kuumuus, olivat poikamme suurelta
osalta myytyjä miehiä jo ennen kamppailua. Tuskinpa
mikään edustusmatka on urheilijoitamme niin kuitiksi
tehnyt. Sairaimpia miehiä joukkueessa oli juuri Lehtinen.
Hänellä niinkuin parilla muulla pojalla vuosi verta
nenästä pelkästä kuumuudesta. Ei ollut niin ollen
ihmettelemistä, että hän 1'500 metrillä ei kyennyt
kolmatta sijaa eikä aikaa 4.11 parempaan.

Matka kokonaisuudessaan laihdutti Lehtistä n. 5 kiloa.
Eikä hänellä ollut enää Suomessakaan sinä kesänä
pahasti juoksuhalua. Hän oli mukana m.m. Nurmen ja
Virtasen välisessä 5'000 metrin juoksussa, keskeyttäen
kuitenkin 3'000 m kohdalla (aika n. 8.50). Jälkikesän
kuntoa vei lisäksi alaspäin moottoripyörämatkalla
tapahtunut onnettomuus. Lehtinen loukkasi polvensa ja
sai senkin vuoksi olla pari viikkoa sängyssä.

Porvoon piirin mestaruudet juoksi Lehtinen sitten
erikoisemmin yrittämättä 5'000 m:llä (aika
15,44) ja 10'000 m:llä (n. 35.00). 1'500 m:llä hän
sitävastoin jäi 3:nneksi (4.17). — IFK:n ja Toverien
syyskilpailuissa Lehtinen taas kykeni voittamaan 5'000
m, ajan ollessa 15.20, mutta 1'500 metrillä hän jäi
4:nneksi, aika 4.10.  Pohjala, Lehtonen ja Michelsson
olivat sillä kertaa nopeammat.

[Kuva] Lehtinen sisarineen Joensuun Hammaslahdessa,
jossa äiti on uusissa naimisissa.

Vuosi 1931 hirmutuloksineen. — 19 kilpailua!

Näin olemme tulleet Lehtisen kilpailukertaa
läpikäydessämme nyt päättymässä olevaan vuoteen.

Tämä onkin , ollut Lehtisen parhain vuosi. Rohkeimmatkin
häneen asetetut toiveet ovat pitkän ratakauden aikana
täyttyneet. Näyttää lopultakin siltä, että Nurmi
on saanut seuraajansa.

Viime kesä tuloksineen onkin niin tuoreessa muistissa,
etten katso tarpeelliseksi muuta kuin muistuttaa Lehtisen
suurimmista juoksuista niiden 19 kilpailun joukosta,
jotka hän Suomessa monilla maaseuturadoillakin samoinkuin
ulkomailla on läpikäynyt.

Kesä alkoi HT:n kevätkilpailujen komealla 3'000
metrillä, jossa aika oli 8.34,7. Sitten muistamme KIF:n
kilpailujen 1 1/2 mailia, jolla

Lehtinen saavutti ensimmäisen maailmanennätyksenä.

Hän voitti Purjeen ajalla 6.42,1. Nyt kiinnitettiin
toiveita jo 5'000 metrin maailmanennätyksenkin
mahdollisuuteen.  HKV:n kilpailuissa Lehtinen juoksikin
loistavan ajan 14.31,7 ilman, että hänellä oli
tasavertaista kilpailua. Loukola oli toinen, mutta jäi
paljon, vaikka hänkin sai mainion ajan 14.59.

Kolmas huipputapaus oli Toverien »vuosisatojen» 2
mailia, jossa Lehtinen spurtissa hävisi Paavo Suurelle
ja jossa ajat olivat maailman mainiot, kolme parasta alle
Viden »vihoviimeisen» ennätyksen: 1) Nurmi 8.59,5,
2) Lehtinen 9.00,5, 3) Virtanen 9.10.2., 4) Isohollo,
joka Lehtisen kanssa jakoi johtajan vaivat, 9.06. Vain
paria päivää myöhemmin Lehtinen oli Turussa 1'500
m:llä, joka oli komea kilpailu sekin ja jossa Lehtinen
jätettiin kolmanneksi — Purje 3.54,7, Larva 3.55.5 ja
Lehtinen 3.55.5.

Lehtisen parhaat 5'000 m:n ajat: 14.31.7 — 14.36.6
— 14.39,8

Suomen mestaruuskilpailuissa Lehtinen jälleen yritti
jotakuinkin tosissaan 5'000 metriä ei kuitenkaan
viimeistään pinnistäen, kyetessään vähemmälläkin
voittamaan vaarallisena pidetyn Iso-Hollon. Lehtisen
14.31.7 min:n

[Kuva] Hurja 2 mailia viime kesänä. Lehtinen vetää
Nurmea loistavaan maailmanennätykseen.  Taempana Isohollo
ja Virtanen.

[Kuva] Pariisin kattojen alla: 3 mailin ylivoimainen
voitto Rooseveltin palkinnosta.

tuloksen jälkeen oli nimittäin Iso-Hollokin juossut
5'000 m ajassa 14,36.3. Mutta yhteenotossa Lehtinen
oli voimakkaampi, ja aika oli taas erinomainen —
14.36.6. Vielä kerran juoksi Lehtinen tänä vuonna
5'000 m alle 14.40. Maaottelussa Tukholmassa hänen
aikansa oli 14.39,8.

Neljäs luja 5'000 m.oli syksymmällä. Se oli
kaksinottelu Nurmen kanssa. Siinä Nurmi heitti
kesken puolimatkassa, johon mennessä vauhti koleasta
säästä, rankkasateesta ja tuulesta huolimatta oli
ollut mitä huimaavin, ja niin ollen Lehtinenkin hellitti
lopputaipaleella tyytyen tulokseen 14.55.

Pariisin triumfi.

On luonnollista, että Lehtistä on ahdisteltu
ulkomaistenkin kilpailujen osanottajaksi. Hän ei
kuitenkaan ennen Ruotsi— Suomi maaottelua käynyt
missään — eikä siihen olisi johtomme ottaman kannan
vuoksi ollut mahdollisuuksiakaan —, ja senjälkeenkin
tyytyi hän vain pikimmiltään pistäytymään
Pariisissa. Siellä voitti hän Rooseveltin palkinnon 3
maililla samoissa kilpailuissa, joissa Ladoumegue voitti
Purjeen. Aika ei kylläkään hiponut maailmanennätystä,
mutta oli kuitenkin parempi kuin Nurmen samassa
kilpailussa aikaisemmin juoksema — 14.26. Poikaimme
turnee Seinen suurkaupunkiin oli joka tapauksessa
yksinomaista triumfia, ja suuret maailmanlehdet
kirjoittivat Lehtisestä kuin vain aikoinaan Nurmesta.

Eräässä suhteessa oli Pariisin matkasta hiukan
kokemustakin.  Nähtiin nimittäin, että Lehtinen
kestää matkustamistakin kunnossa ollen, vaikka
Budapestin matka vuotta aikaisemmin olikin kovin
epäonninen.

Los Angeles!

Lehtisen niinkuin monen muun suurena päämääränä
on nyt Los Angeles. Voimmekin näin jättää hänet
täydelliseen talvilepoon ja keväällä taas ryhtyä
seuraamaan pojan ponnisteluja.  Vaikka 5'000 m onkin
Lehtisen päämatka, aikoo hän kuitenkin kohdistaa
huomionsa myöskin 1'500 metrille, ja ainakin keväällä
vain sitä silmällä pitäen harjoitella. Mutta 10 000
metrinkin uskoo Lehtinen olevan hänelle yhtä hyvän
matkan kuin 5'000 m — jos tarve vaatii. Toistaiseksi
hän ei sitä matkaa ole tosissaan edes kokeillut.

KISA KÄY

Vuos vuoden jälkeen siirtyy, ja työt, jotka kerran
tehtiin, ja uudet nimet piirtyy taas tuloskirjojen
lehtiin.

Niin nuoret rientävät eelle, jää vanhat alkuerään,
ja kentältä parvekkeelle käy polvi toisensa perään.

Mut' aina kilpailu elää, ja aina on ottelu kuuma,
ja tietysti huudot helaa, kun voitettu on joku tuuma.

Ja viime kierroksen soitto soi korvissa ikuisesti: Sen
kerran on suurin voitto, joka ensin tappion kesti.

Yli aikain leikin vaisto on polttanut ihmisrintaa.
Sukukunnasta toiseen taisto on elämän kallista hintaa.

Siks' viestinjoukkueet vaihtuu, mutt' viestiä viedään
yhä, ja kuumaa hikeä haihtuu joka arkipäivä ja pyhä.

Siks uudet kädet varttuu ja yhäti keihään vapaan ne
jäntevin lihaksin tarttuu isän opettamaan tapaan.

Siks' yhäti kiekko lentää, yhä narskuu hiilirata,
ja alati maaliin entää ohi vanhain nuorempata.

Kisa käy, kisatorvet raikaa, lyö valtimot voimakkaina;
ja urheilu uhmaten aikaa nyt tenhoaa niinkuin aina.

Ilmari Marski.

--

Hiekkarantojen PARNASSOT

VETTÄ, AURINKOA ja NUORIA KIRJAILIJOITA.

URHEILIJAN JOULULLE valokuvannut ja kirjoittanut

OLAVI PAAVOLAINEN.

Kuvat eri vuosilta.

[Kuva] Kirjoittajamme Olavi Paavolainen »liikkuvalla
uimarannallaan» jossakin Savonlinnan ja Joensuun
välillä »Nykyaikaa etsimässä.»

Katsellessani eräänä päivänä valokuviani suorastaan
yllätyin huomatessani, miten runsaasti niiden joukossa
oli nuorten kirjailijoittemme kesäistä uimaranta- ja
ulkoiluelämää esittäviä. Muistuipa tällöin mieleeni
»Urheilijan » toimittajalta pari vuotta sitten saapunut
kirje, jossa allekirjoittanutta pyydettiin laatimaan
esitystä näiden urheilullisista harrastuksista.
Perusteellisempi esitys saa tälläkin kertaa jäädä.
Teksti on kirjoitettu vain selitykseksi kuviin, ja kuvat
puhukoot itse puolestaan siitä tosiasiasta, että
nuori kirjailijapolvikaan ei ole jäänyt vieraaksi
nykyajan kenties suurimmalle valtavirtaukselle,
ruumiinkulttuurille.

Heti aluksi on minun kaikille nuorille naislukijoille
näiden suureksi mielipahaksi ilmoitettava, että Mika
Valtari ei ole tässä sarjassa mukana. Tein varta
vasten retken Kuokkalaan Lottien hauskaan kesäkotiin,
jossa Mika oleskeli kymmenisen päivää mainehikkaan
»pikku veljen» sekä nuoren, komean ja vaalean rouvansa
kanssa, mutta ilmojen jumalat sattuivat silloin olemaan
niin epäsuopealla tuulella, että mitään valokuvaa en
tästä kirjallisesta kolmikosta voinutkaan saada.

Tyydyn näin ollen vain mainitsemaan, että Mika
vaikutti terveeltä ja lihonnelta, ja että hän oli
hyvällä tuulella, koska oli juuri kaksi päivää
sitten pannut pisteen uusimman romaaninsa, 500-sivuisen
»Appelsiininsiemenen» (jännittävää!) perään.  1)

1) Myöhemmin kirjoittajan onnistui saada kuva myöskin
Mika Valtarista & rouvasta, joten hän täten haluaa
päästää nuoret naislukijansa mielipahasta.

[Kuva] Unto Seppänen (vas.) ja Arvi Kivimaa (oik.),
ei Saharan erämaassa, vaan Terijoen hiekalla.

Ei luonnollisesti mene kesääkään, jolloin ei Unto
Seppänen Kannaksen poikana ja Kannaksen vannoutuneena
kuvaajana viettäisi osan siitä Terijoella pitäen
»juhlaa meren rannalla».  Useaan otteeseen tapaa hänet
aina sen hietikolla, hyväntuulisena ja karjalaisia
sukkeluuksia ylitsepursuavana. Ja milloin vain hänen
entisestä venäläishuvilan kana-ja kalkkunatornista
tehtyyn huvilaansa »iloisten ukkojen kylään»
Kanneljärven Liikolaan saapuu vieraita, heti kuljetetaan
ne Terijoen rannoille sulamaan ja ruskettumaan.

Pari vuotta sitten oli Seppäsellä yhdessä Yrjö
Jylhän kanssa Liikolassa oikeinpa jonkinlainen
»urheilusiirtola», jossa päivät vietettiin vuorotellen
urheilun ja kirjallisen työn merkeissä. — Tässä
kuvassa on hän kuljettanut vieraakseen merenrannan
juhliin Arvi Kivimaan, jonka hienomuotoiset kädet
— kuvassa erikoisen selvästi näkyvät — osaavat
käsitellä ei ainoastaan kynää ja viulua vaan myöskin
tennismailaa. Kivimaa onkin tietääkseni ainoa nuori
kirjailija, joka taitaa sulavaa »valkoista urheilua».

Lisäksi tiedetään hänen harrastaneen hyppyjä ja
juoksua.

[Kuva] Yrjö Jylhästä oli tulossa höyhensarjaan
loistonyrkkeilijä (m. m. Jonni Hellströmin kanssa
tasaisia harjoitusotteluja), mutta hän vaihtoikin
käsineet kynään ja kirjoittaa nyt nyrkkeilyn ja
urheilun runoutta.  Täksi jouluksi ilmestyy — — —

Vilkkaat »suurmaailman» kylpylät eivät ole
houkutelleet Elina Vaaran hienoa ja uneksivaa
runoilijamieltä. Niinpä hän on viettänyt kesää
mm. Kolin jylhillä seuduilla. Pielisjärven ihanat selät
ja suurenmoisilla hiekkarannoilla varustetut yksinäiset
saaret tarjosivat loistavia tilaisuuksia runolliselle
mietiskelylle auringon ruumista rusketuttaessa.

Elina Vaaran täydellisin vastakohta on Onni Halla,
»Mustien loimien» hienostunut kirjoittaja, joka
on kaikkien merikylpylöittemme erikoistuntija ja
vakituinen vierailija.  Pitkän aikaa horjui hänen
makunsa Terijoen ja Naantalin välillä, mutta nyt
näyttää viimeksimainittu lopullisesti voittaneen. —
Ilmari Pimiön vaalista ei taas koskaan ole ollut
epätietoisuutta. Kannakselaisena hänkin on Seppäsen
ja Paavolaisen tapaan vannoutunut Terijoki-hullu,
joka viikkomäärin joka kesä oleskelee »Suomen
Rivieralla» kestäen kärsivällisesti kaikki ilmojen
oikuttelut tietäessään, että yksi kaunis poutapäivä
Terijoella, Kuokkalassa tai Kellomäellä vastaa viikon
poutaa muualla.

Anna Kaari, jonka lyriikka miltei poikkeuksitta liikkuu
meriaiheiden ympärillä, on, kuten arvata sopiikin,
ihastunut Suursaareen, sen mahtavaan karuuteen, kallioihin
ja aavaan ulappaan. Myöskin Laatokan rantojen tuttavuutta
hän on aikaisemmin tehnyt. — Kuvassamme on Heikki
Asunta joutunut hänen seurakseen.  Asunta on, kuten
tunnettua, alkanut maalarina, ja Suursaarihan on aivan
erikoisesti sekä kesänviettopaikkana ja mainiona
aihevarastona ollut maalareittemme erikoissuosiossa.

Kouvolan ja Porvoon seuduilta Ilomantsiin ja Muonioon
saakka ovat hurmaantuneen luonnonpalvojattaren Katri Valan
kesäreitit johtaneet. Niin innostunut kuin hän olikin
Terijokeen, tuntuu silti väärältä esittää hänestä
kuvaa sikäläisellä plaashilla. Jossakin villin tunturin

[Kuva] Elina Vaara (veneen perässä) ja Ilmari Pimiä
(keskituhdolla) lähdössä Pielisjärven »saarelle
selälliselle» Kolin juurelta.

[Kuva] Anna Kaari (vas.) ja Heikki Asunta
(oik.) paistattavat päivää Suursaarella.

kupeella aurinkokylpyä ottamassa — sellainen kuva
olisi Katri Valasta paljon luonteenomaisempi. Uimarina
on Katri Vala erikoisen taitava.

Helsingistähän on viime vuosina, niin kummalta
kuin se kuuluukin, tullut Suomen vilkkain kylpy
kaupunki. Hietaniemi, Pihlajasaari ja monet muut
sen uusista keinotekoisista hiekkarannoista ovat
saaneet tämän ihmeen aikaan. Aikaisin alkaa siellä
sesonki, jo toukokuun alussa, ja jo silloin tapaa
siellä kaikki Helsingin nuoret kirjailijat, sekä
erikoisentäysilukuisina Brondan maalarit, joille
täällä itsestään tarjoutuu tilaisuus elävien mallien
näkemiseen. Kauemmin kuin missään muualla jatkuu
Helsingissä myös sesonki. Jokainen aurinkoinen päivä
näkee rannat vielä mustanaan ihmisiä, ja niinpä on
kamera tavannut Lauri Viljasen Hietaniemessä vielä
syyskuun loppupuoliskolla, Viljasen, joka valitteli,
ettei täällä saanut mieliurheiluaan, keihäänheittoa,
harrastaa.

Yrjö Jylhä olisi tässä sarjassa oikeastaan
ollut ensimmäiseksi mainittava, mutta korvaamme
tämän puutteen julkaisemalla hänestä erikoisen
urheilukuvan. Enemmän kuin kukaan muu on nimittäin
Jylhä henkilökohtaisesti harrastanut urheilua, vieläpä
nimenomaan »the noble art'ia», nyrkkeilyä. Lieneepä

[Kuva] Katri Vala ja Ilmari Pimiä Terijoen auringossa.

hänellä aikoinaan ollut mahdollisuuksia kilpakehääkin
varten, mutta kirjalliset työt veivät ajan, ja viime
vuosina hän on etupäässä kynällään taistellut sen
puolesta julkaisten urheiluaiheisia runoja.

Mitä sitten allekirjoittaneeseen tulee, muistelee tämä
poikavuosiltaan joitakin ihmeellisiä ennätystuloksia
sadan metrin matkoilta — öhöm — Kivennavan
urheilukilpailuista ...

Mutta kesäisistä ulkoilumuodoista puhuttaessa
palaan innostuneena aina samaan asiaan: laivamatkaan
Vuoksenniskalta Kolille, jonka jouduin suorittamaan
viime kesänä Paanajärvelle matkatessani. Voitteko
kuvitella ihanteellisempaa kesänviettopaikkaa kuin
liikkuva uimaranta. Sen eläymyksen ko'in juuri viime
kesänä.  Veljeilin aina matkatoverini kera pikkulaivojen
kapteenien kanssa, kunnes nämä päästivät meidät
nousemaan yläkannen katokselle. Siellä vietimme sitten
koko päivän pelkissä uimahousuissa ja jok'ikisessä
kanavassa ja laitureihin pysähdyttäessä kävimme
uimassa. Se oli suurenmoista: maisemat vaihtuivat ja
olomme oli kumminkin kuin parhaalla sisämaan järven
rannalla.  Suosittelen kaikille tätä ainutlaatuista
matkustuksen ja kylpy'elämän yhdistelmää. Rikas
olisi se mies, joka ostaisi erikoisen laivan tähän
tarkoitukseen!

[Kuva] Onni Halla rusketuttaa pitkiä sääriään
Naantalissa.

[Kuva] Lauri Viljanen nautin vielä syyskuussakin
Helsingin Hietaniemessä.

Asikaisen kosto

[Kuva] Tarina sanomalehtimaailmasta vuodelta 1920.

URHEILIJAN JOULULLE kirjoitti HUGO VALPAS.

On sunnuntai. Sellainen juovuttavan hiljainen
pikkukaupungin sunnuntai, jonka järkyttävää
rauhallisuutta ei mikään häiritse.  Kadut ovat tyhjät
Kuolettavan tyhjät. Torin laidassa nuokkuu vain auringon
ränsistyttämä vosikkahevonen alahuultaan lerputellen
ja Lehtosen rantakahvilasta kantautuu tuulen mukana
gramofonin haikea sävel....

Nukuttaa, nukuttaa...

...

Toimittaja Jalo Aate tunsi tämän raukean
sunnuntai-iltapäivän herpaisevan rauhallisuuden. Hän
käänsi pyyleätä ruumistaan leposohvalla ja paiskasi
puoliksi lukemansa pääkaupungin lehden kädestään.

— Äsh! Kirotun yksitoikkoisia nuo lehdet,
sadatteli hän itsekseen sovitellen olkapäätään
pielukseen. Urheilua, urheilua, aina vain
urheilua! Palstamäärin, sivumäärin, kuvia,
jopa artikkeleitakin!  Ikäänkuin nyt koko
Suomen koossapysyminen olisi riippuvainen vain
olympialaismenestyksestä! Siitä kuinka jokin Nurmi
juoksee, jokin paksuniska painija pyörähtelee
painimatolla... Roskaa, sanon minä! Roskaa,
barbarismia, rappeutumista! Urheilun rinnalla ei
nykyään enää mikään ole mitään... Mitä
on taide, mitä tiede? Mitä kirjallisuus? Nyt
jo pystytetään urheilijoille muistopatsaitakin!
Muistopatsaita! Ha-ha-ha... Kerrassaan suuremmoista!

Toimittaja Jalo Aate ratkeaa vapauttavaan nauruun. Hän
ei harrasta urheilua, hän ei välitä siitä. Hän on
terve ja elinvoimainen ilman sitäkin. Jo kouluaikana
se oli ollut vastenmielistä hänelle.  Hän oli ollut
hintelä ja heikkovoimainen poikaiällä ja hän
huomasi jo alunperin, että hän jäi alakynteen
voimakkaampien tovereittensa rinnalla. Tämä
nosti mieleen vastenmielisyyden. Hän ei halunnut
pröystäillä ruumiinvoimillaan, sillä se oli
alhaista. Paljon kauniimpaa ja ihanteellisempaa oli
harrastaa kirjallisuutta luonnontieteitä ja vaikkapa
filosofiaakin. Niissä oli kulttuuria, ne kehittivät
ihmistä, auttoivat häntä eteenpäin. Urheilu — ptyh!

Tämän olympialaisviikon aikana oli toimittaja Jalo
Aate pannut merkille sen tosiasian, että koko kansa eli
urheilun merkeissä Siitä puhuttiin klubeilla, toreilla,
kaduilla, perheissä, kauppaliikkeissä ja yleensä
siellä, missä ikinä suurempi joukko kansalaisia
kokoontui.  Lehdessä siitä puhuivat konttorineidit,
latojat, ja juoksupojat.  Olisi pitänyt paeta
erämaahan voidakseen olla kuulematta tuosta yhdestä ja
samasta! Ja mikä pahinta: hän, toimittaja Jalo Aate,
oli tavantakaa saanut huomautuksia siitä,että Pohjan
Leimukin voisi kantaa kortensa yhteiseen kekoon. Yhtyä
siihen kansallisriemuun, mikä nyt vallitsi yli koko maan
suomalaisten urheilijain suurvoittojen johdosta.

Siitä olivat aluksi huomauttaneet tuttavat. Mutta hän
oli suuttunut ja sanonut suoraan, että tuollaisille
joutavuuksille ei kannata

--

lehden palstoja tuhlata. Pohjan Leimun palstoja! Pohjan
Leimun, joka jo neljättäkymmentä vuotta oli
liehauttanut korkealla jalon aatteellisuuden
lippua! Nytkö se suitsuttaisi raakaa voimaa vaativan
lihaskulttuurin yksipuolisille palvelijoille? Ei ikinä!

Sitten oli hän saanut asiassa vihjeitä johtokunnankin
puolelta.  Pohjan Leimun on kallistettava korvansa
ajan virtauksille, siis myöskin urheilulle. Hän oli
ollut harmista haljeta, mutta ei voinut mitään sille
yksimielisyyden muurille, mikä häntä joka puolella
ympäröi.  Lopuksi oli ryhdyttävä toimeen ja niin
sitten kiinnitettiin Pohjan Leimuun viikon ajaksi muuan
kaupungin urheilumiehistä urheiluosastoa hoitamaan.

Se oli jo tavaton myönnytys hänen, Jalo
Aatteen mielestä. Uhrata kolme neljä palstaa
urheiluasioille! Sehän oli haaskausta, joutavaa
tuhlausta!

Hänen sanansa ei kumminkaan tässä asiassa painanut
kahta rapakappaa.

Kansa vaati.

Hullu kansa!

Toimittaja Jalo Aate ummistaa silmänsä. Urheilkoot ja
riehukoot!  Siitä hän ei välitä mitään ... Hän,
aatteen mies ...

...

Sunnuntaiehtoon hiljaisuus painaa. Klubin
lintupäivällinen tuntuu valahtaneen suoraan
jäseniin. Nukuttaa. Nukuttaa armottomasti.  Mikään ei
häiritse, ei edes urheilu, tuo kultainen vasikka ...
Rantakahvilasta vain kuuluu hiljaisena huokailuna valssin
sävel...  Ihana, uuvuttava... Jossain kaukana motkottaa
moottori...  Mot-mot-mot...

Toimittaja Jalo Aate vetelee makeita unia. Pyylevä vatsa
vain hiljaa nouseskelee ja lintupaistista rasvaiset huulet
mutruavat tiehensä kärpästä, joka itsepintaisesti
aikoo vallata osan makean paistin jäännöksistä...

...

Prrrr...

Jalo Aate hätkähtää. Räväyttää silmänsä
selkoselälleen ja nousee.

— Mikä hitto siellä rämpyttää kesken
toisen parhaita päivällisunia?  Halloo,
Aate... Häh? Sairastunut... Kukkola? Niin,
halloo ... No, mitäpä tässä osaa, olkoot ilman
tietoja. En suinkaan minä ei suinkaan asessori
tarkoita, että minä ryhtyisin urheilu-uutisia
välittämään? Minä! Ei... Minä, joka suhtaudun
arvostelevasti kaikkiin asioihin. Urheiluunkin! Terve!

Yh — kaikkea vielä! Nyt on Kukkola sairastunut. Ja
kansa odottaa korvat höröllä viimeisiä
olympialaistietoja. Joita minun, minun pitäisi lähteä
heille toimittamaan... Ei ikinä, ei ikinä se päivä
koita!

Jalo Aate ryntää kiivastuksissaan pitkin
lattiaa. Tässä nyt lähtevät johtokunnan jäsenet
hänelle lakia lukemaan tyhjänpäiväisyyksistä!
Mutta ei! Ei vaikka katkeisi... Juoskoot maratoninsa ja
hyppikööt hyppynsä ilman minua ...

Jalo Aate on hermostunut. Sieppaa taas käteensä lehden,
sytyttää savukkeen ja alkaa lukea. »Myyrä toi Suomelle
kunniakkaan keihäsvoiton...»

— Hiiteen myyrät ja hiiret heittoineen!

Siitä yhdestä ja samasta puhutaan joka
sivulla! Suomalaisvoitoista kerrotaan sanoin ja
kuvin... Petiittinikkarit lyövät palstan pituisia
pakinoita, piirustajat ovat ottaneet aiheensa Antverpenin
kisoista ja alakuloinen riimirunon sepittäjäkin veisaa
värsynsä Nurmille, Tuuloksille, Lehtosille ja muille
voittajille. Voi tätä ulkokullaista maailmaa, jota
Sodoman kohtalo odottaa! Kultainen vasikka...

Prrr

— Taas!

Jalo Aate juoksee raivoissaan puhelimeen. Halloo! Jahah,
päivää...

Aatteen muoto mustenee. Hän ei sano mitään. Kuuntelee
vain.  Lyö sitten kuulotorven kädestään, nyrpistää
nenäänsä ja painuu eteiseen. Sieppaa panamansa ja on
pian ulkona.

— Kirottua! Tuhannen kertaa kirottua... Pitikö sen
Kukkolankin juuri nyt sairastua, nyt kun on enää yksi
päivä noista viheliäisistä kisoista jälellä ... Nyt
ovat hänen kunniallisen toimittajan kimpussa kaikki
ihmiset... Aina johtokunnan puheenjohtajaa myöten!

Pohjan Leimun toimitalon edustalla tungeksii mustanaan
kansaa.  Miehiä, nuorukaisia, keskenkasvuisia
pojanvesoja. Onpa joukossa naisiakin. Kansa rupattelee
pienissä ryhmissä ja tuon tuostakin käy joku
kurkistamassa lehden konttori-ikkunaan, jossa edellisen
päivän olympialaistiedot ovat esillepantuina.

Jalo Aate kyräilee kuin vihainen härkä tuota
joukkoa. Ensimäisenä siinä näyttää liehuvan uusi
opettaja. Intoilija, joka pienessä ajassa on saanut
kaupungin nuorison, aivan riehaantumaan urheiluun.

— Päivää! Joko nyt itse päätoimittajakin on saanut
urheiluinnostuksen?

Jalo Aate haluaisi vetää korvalle tuota
aulasta. Hävytön! — Mutta hän ei anna heille
katsettakaan. Taapertaa vain pihanpuolelle ja
vääntäytyy toimitukseen.

Sisään ehdittyään Jalo Aate jo hiukan lauhtuu. Onhan
hyvä, että lehdelle huomiota osoitetaan. Näkyy
siellä seisovan yhteiskoulun johtajakin ja
tulliviskaali... Mutta tällaisen mokoman takia!  Onko nyt
jo järki-ihmisiltäkin aivokoppa homehtunut?

Tuloksia. Mistä, minkälaisia?

Jalo Aate miettii. Todentotta: hän ei ole niin paljon
asiaan syventynyt, että olisi ottanut selvää Kukkolan
tietolähteistä. Olisikohan se ottanut Valvojasta, joka
on aivan urheiluhullu lehti? Tai Sydän-Suomesta? Varmasti
Sydän-Suomesta! Sieltä on nyt yritettävä...

Jalo Aate tilaa puhelun Sydän-Suomeen. Sitten jää hän
mietteissään katselemaan torille, jossa on kansaa kuin
syysmarkkinoilla.  Jalo Aate silmäilee ylenkatseella
tuota joukkoa. Hänen käy oikein sääliksi, että
tässä hyvässä kaupungissa ollaan noin takapajulla,
noin yksinkertaisia... Se on heikon sivistyksen merkki.
Ehdottomasti. Koska on kaupungin konserttisalissa
tuollaista yleisömäärää?  Ei koskaan!

...

Nyt tulee puhelu.

— Halloo, halloo, täällä Pohjan Leimu, päivää
... Onko se Asikainen, no terve! Täällä Aate, terve,
terve pitkästä aikaa... Minun pitäisi tässä
saada tietoja olympialaisista... Te kun olette niin
tarkkoja niissä uutishankinnoissanne, sen takia
minä tässä teille...  Innostunutko? Häh? Ei, ei
sinnepäinkään... Minä halveksin, mutta leivästä
minäkin elän... Juu. Virkavelvollisuus, ha-ha-ha..
Ettet halua antaa? No, mitä sinä nyt niisiä vanhoista
ja iankaikkisista, älä nyt turhia... Sanoin, sanoin
kyllä pahasti, mutta osasitpa sinä antaa takaisin
... ha-ha-ha ... Se rakkikoira nimityskö?  No,
olihan se sitä, mutta sovitaan, sovitaan pois... Minä
pyydän anteeksi, tuhat kertaa anteeksi... Juu, pyydän
... Kun tulen sinne käymään, niin puhutaan suu
puhtaaksi ja mennään seurahuoneelle...  Juu-uu! Niitä
pitkäkaulaisiakin ... juu varmasti...  ha-ha-ha ... No
selvä on. Anna tulla vain ...

Jalo Aate kirjoittaa sen kun toinen
sanelee. Kissinhäntiäkös se tuo Asikainen niitä
vanhoja muistelee! Vaikka hölmö hän on, täysi
hölmö, joka ei ymmärrä politiikasta sen enempää
kuin sika pohjantähdestä...  Jaa-a Halloo... Niin,
Puu-urhonen voitti. Jaa...  Pörhölä, tietysti
Pörhölä! Kas, sen verran minäkin urheiluasioista
selvillä olen. Pörhölä! Niin että maratonista ei
vielä tietoa? Jaa-jaa.  Että kukako johtaa? Ja-hah, no
pannaan sekin. Kiitoksia vain nyt, kyllä minä tämän
palveluksen muistan... Ole huoletta.  Juu... minä soitan
sitten parin tunnin kuluttua uudelleen.  Terve!

Noo-in! Tässähän sitä nyt tuli. Voitonsanomia ja
kultaista vasikkaa!  Mokomille!

Jalo Aate kirjoittaa. Panee Asikaisen antamat tiedot
tarkasti paperille ja kitkuttaa ne ikkunaan. Utelias
kansanjoukko ammahtaa kuin pistoksen saanut ja kiiruhtaa
ikkunaan. Kurkut kurottuvat, silmät tirkistävät ja
takana seisovat painavat tavattomalla voimalla edessä
olevia ...

Jalo Aate antaa heidän lukea. Hän heittäytyy
välinpitämättömänä sohvannurkkaan ja aikoo jatkaa
uniaan, jotka äsken niin epämiellyttävällä

tavalla keskeytettiin. Mutta hän ei ehdi vielä saada
silmiään sikkaraankaan, kun hänen huomionsa kiintyy
ulkoa tulevaan mökään. Siellä vihelletään, melutaan,
lyödään ikkunaan!  Vihellyskonsertti on niin raivokas,
että Jalo Aate ponnahtaa ylös ja kiiruhtaa ikkunaan...

Koko tori on kamalana kaaoksena...

Hänen hahmonsa nähtyään päästää kansa lujan
karjahduksen ja nyrkit nousevat ikkunaa kohti. Kasvot
vääristyvät ja taaempana näyttää joku kiskovan
katukiveä irti... Joku raivostunut takoo ikkunaan niin
että ruudut helisevät...

— Sikamaista! huutaa hän kasvot
vääristyneinä... Tämä on ennenkuulumatonta... Alas
Pohjan Leimu, hirteen pilkkaajat!

Jalo Aate on aivan ymmällä. Hän ymmärtää vain sen,
että jotain on hullusti ja että hänen nyt on parasta
puikkia ikkunalta.

Missä on vika? Eikö siinä yhdessä voitossa ollutkaan
kylliksi?

Nyt lensi kivi ikkunaan. Nyrkinkokoinen kivi, joka teki
ammottavan reiän...

— Auttakaa! Herra Jumala, auttakaa!

Jalo Aate juoksee toiseen huoneeseen. Kurkistaa
arasti uutimen raosta ulos. Mikä näky häntä
kohtaakaan! Koko tori on sekameluna...  Juostaan,
kirotaan, nauretaan... Ihmisiä juoksee joka taholta kuin
tulipaloon... Pohjan Leimun toimitalo on tullut koko
kaupungin mielenkiinnon kohteeksi. Tuolla juoksevat jo
kaupungin poliisitkin. Kiirehtivät rikotulle ikkunalle
ja koettavat kaikin voimin estää raivoisaa väkijoukkoa
rikkomasta koko taloa.

Nyt lyödään ovelle. Lujaa ja päättävästi.

— Avatkaa! Täällä pormestari Kuru ...  Jalo Aate
hiipii kuin pelästynyt jänis. Kurkkaa piilostaan ja
näkee pormestarin jäykät kasvot ikkunan takana. Sieltä
näkyvät myöskin opettajan pilkalliset ilmeet
ikäänkuin voitonriemuisena ... — Jalo Aate avaa
oven. Hän on kalpea ja katsoo kysyvästi tulijoihin...

— Skandaali! Ennenkuulumaton skandaali... Miksi te
sillä tavalla leikitte lukijapiirinne kanssa? Miksi? Nyt
te olette tehnyt koko lehden naurunalaiseksi...

Pormestarin ääni vapisee. Hän menee nopeasti ikkunaan,
repäisee sieltä Jalo Aatteen uutisliuskan ja heiluttaa
sitä ilmassa.

— Sikamaisuuksia, tällaisia sikamaisuuksia te
uskallatte kansalle tarjota! Näille nauravat jo
kapalovauvatkin!

Taloudenhoitajakin rientää hengästyneenä
paikalle. Hän tuijottaa suu ammollaan jokaiseen...

— Katsokaa, oi katsokaa näitä suuremmoisia
saavutuksia...  Taloudenhoitaja lukee. Tavaa, tankkaa ...

POHJAN LEIMUN ERIKOISTIETO.

Antverpen elok. 1 p:nä. Olympialaiskisoja tänään
jatkettaessa saavutti Suomi jälleen suuren voiton. 200
m. juoksussa voitti kultamitalin etevä pikapinkojamme
Ville Pörhölä ajalla 10,3. Maratonjuoksijat ovat
lähteneet matkalle. Puolimatkassa johtaa minuutin
etumatkalla maratoonarimme Oskari Friman. Lopputulos
saadaan parin tunnin kuluttua.

— Herra Jumala! Tämä on skandaali, suuri
onnettomuus. Nyt meidän tilaajamäärämme hupenee
olemattomiin. Ajatelkaa, mitä nyt sanoo kilpailijamme
Revontuli! Nauraa, hohottaa, huutaa koko maailmalle! Voi,
voi teitä Aate... Te saatte mennä, mennä, painua
h-vettiin pörhölöinenne... Menkää menkää,
menkää...

Taloudenhoitaja repi epätoivoisena tukkaansa. Mutta
Jalo Aate painuu murtunein mielin talosta. Hän ei
ymmärrä, hän ei käsitä.  Hän vain aavistaa,
että nyt on Asikainen kostanut hänelle kaikki vanhat
kalavelat... Hänelle tietämättömälle!

...

Torilla vielä kiehuu ja kohisee. Mutta toimituksessa on
pantu langat punaisiksi ja puhelimet kilisevät. Tulos
toisensa jälkeen tuodaan ikkunaan.

Opettaja on oikein elementissään, kun hän innostunein
mielin kuuluttaa kansalle maratonin väliaikoja...

— Hannes johtaa, Hannes johtaa!

Ja kun sitten puolenyön korvissa tieto Hanneksen
suuresta voitosta saapuu, pääsee pohjaton riemu
purkautumaan. Unohdetaan Jalo Aatteet ja hänen tyhmät
tietonsa. Huudetaan, hoilataan, hypitään ilmaan. Lopuksi
järjestäydytään riveihin. Haetaan Suomen lippu ja
painutaan voiton huumassa pitkin katuja isänmaallisia
lauluja laulaen...

...

Mutta Pohjan Leimun toimituksessa vielä surraan ja
murjotetaan.  Kunnes sitten johtokuntakin päättää
ottaa osaa yhteiseen riemuun: lähdetään klubille
juomaan Suomen onnekkaan maratonin maljoja!

Illan mittaan siellä sitten annetaan armon käydä
oikeudesta ja Jalo Aatekin kutsutaan mukaan. Hän
saa armahduksen Suomen suuren voiton johdosta. Saapa
vielä makeat naurutkin, kun on ensin kertonut, miten
petomaisella tavalla Sydän-Suomen Asikainen kosti vanhat
kalavelkansa ...

[Kuva]

HEIKKI SAVOLAISEN KEHITYS MAAILMANMESTARIKSI.

URHEILIJAN JOULULLE kirjoitti lehtori RANNE RONI.

Heikki Savolaisen nimi on loisteliaan voimistelutaidon,
monien kotimaisten kilpailuvoittojen ja viimeksi
maailmanmestaruuskisoissa saavuttamansa voiton johdosta
tullut tunnetuksi kaikkialla maassamme ja maamme
rajojen ulkopuolellakin.  Sen vuoksi on lukijalle
varmaankin mielenkiintoista tutustua lähemmin hänen
elämänjuoksuunsa ja kehitykseensä sekä niihin
seikkoihin, jotka ovat olleet omansa vaikuttamaan hänen
huomattavaan kehitykseensä.

Heikki Savolainen on Pohjois-Karjalan poikia. Ensi
päivänvalon hän on nähnyt Joensuussa ja on tämä
Pohjois-Karjalan leppoisa pääkaupunki yhä edelleen
pysynyt hänen kotipaikkakuntanaan. Siellä elelee
vielä hänen pirteä äitinsä ja siellä sääliä
tuntematon tuonen viikate aivan äsken kaatoi hänen
reippaan isänsä. Raittiusmies, toimen mies, jota koko
Pohjois-Karjala tulee kauan muistelemaan!

Savolaisten koti oli yksi niitä »entisajan»
hyviä koteja, joissa opitaan antamaan arvoa oikeille
elintavoille, työnteolle ja ponnistelulle ja joissa
ei tarvita suuria tuloja hyvän toimeentulon, vieläpä
pienen varallisuuden ja tyytyväisyyden saavuttamiseksi.

Perheeseen kuului 7 lasta, näistä 2 tyttöä
ja 5 poikaa, joista Heikki keskimmäisiä
ijältään. Perheen keskuudessa on yleisemmin ilmennyt
halua ja kykyä ruumiinharjoituksiin. Niinpä isä,
joka maanviljelysseuran rakennusmestarina ollen
joutui kiertelemään Pohjois-Karjalaa laajalti,
käytti mielellään polkupyörää näillä
matkoillaan. Saattoipa sattua, että hän vielä vanhoilla
päivilläänkin pyyhälsi joskus pyörällään 100—200
km päivän kuluessa. Käsivoimia hän myöskin omasi
siinä määrin, että kerrankin, vasta joku vuosi
sitten, kevyesti kohosi köyttä pitkin ylöspäin
vain käsivoimiansa käyttäen.  Vanhin veljeksistä,
Vilho, agronomi ammatiltaan, oli myöskin aikanaan
hyvä urheilija ja varsinkin suoritustavaltaan taitava
voimistelija. Nuorin veljeksistä, Aihe, on parhaillaan
Y. V:n rivimiehiä ja kansallisiakin voittanut, ja
yliopistossa opiskeleva Aili-sisar osoitti kouluaikanaan
taipumusta voimisteluun ja taidetansseihin.

Heikki S. on syntynyt 25 p. syyskuuta 1907, ollen
nyt siis 24-vuotias. Jo kansakoulussa ollessaan hän
oppi telinevoimistelun aakkoset. Lienee ollut ikää
8 v., kun hän vanhemman veljen kehoituksesta pitkän
harjoituksen jälkeen oppi kipin suorittamaan. Myöhemmin,
kun taito kohosi, sattui usein, että kaikki koulun
oppilaat kokoontuivat hänen ja erään toverinsa
puolijättiläisiä ja heilahdusjännityksiä ihastuksella
katselemaan.

Ensi esiintyminen kotipaikkakunnalla tapahtui
Joensuun SLU:n 20-vuotisjuhlassa v. 1922, jolloin
mestarimme oli vasta vajaa 15-vuotias ja pienin koko
esiintyjäjoukosta. Tällöin »haviteltiin» jo
jättiläisiäkin.

Hyvän sysäyksen voimistelukehitykselle antoi
voimisteluneuvojana toimineen saksalaisen Kobsin käynti
Joensuussa syksyllä v. 1923.

Kehitys jatkui tästä lähtien määrätietoisesti,
joskin Heikki S. ei sano ainakaan tällöin vielä
tähdänneensä pitemmälle voimistelussa. Yhtä hyvin
miellyttivät häntä erilaiset kesäurheilut sekä
paini, ampuminen ja metsästys, joita kohtaan hän
myöhemminkin on tuntenut mielenkiintoa ja niitä osittain
harrastanut. Kuvaava on kuitenkin Kobsin lausunto,
että »jos tuo poika saisi olla pitemmän ajan minun
ohjaukseni alaisena, niin hänestä saattaisi kehittyä
parempi voimistelija kuin mitä minä olenkaan».

Hänen voimistelulleen oli jo niihin aikoihin leimaa
antavana kevyet, lennokkaat ja puhtaasti suoritetut
heilunnat ja saksimiset, kun sen sijaan varsinaiset
voimaliikkeet puuttuivat melkein kokonaan. Tämä saattoi
jonkun vanhan suunnan voimistelumiehen arvelemaan,
ettei tuo ole sitä oikeata voimistelua ja että tuskin
tuosta nuorukaisesta mitään sen kummempaa »tekijää»
tuleekaan. Mutta pian alkoi Heikki näyttää, mitä oli
miehiään ja mitä tuleman piti.

[Kuva] On sitä joskus tullut hiihdetyksikin. Heikki
Savolainen oikealla, Aihe-veljensä vasemmalla.

[Kuva] Heikki kokeilee seiväshyppyä.  »320 vain,
vaikka näyttääkin niin julmalta», sanoi Heikki kuvaa
esitellessään.

[Kuva] Heikki harjoittelemassa huvilatilalla Tikkalassa
1926, Käsinseisonta tangolla.

Heikin ensi esiintyminen kotipaikkakunnan ulkopuolella,
nuorten mestaruuskilpailuissa Tampereella v. 1925 herätti
heti tavallista suurempaa huomiota voimistelumaailmassa
siitä huolimatta, ettei lopullinen sijoitus
eräitten heikkojen kohtien (volttien) ansiosta ollut
mikään erikoinen.  Mutta että monien onnistuneesti
kokoonpantujen liikkeiden harkittu ja hiottu suoritus
herätti huomiota, siitä olivat todisteena ihastuneet
lausunnot lehtien palstoilla. Ja tapahtui myöskin,
että jonkun pakollisen liikkeen (kuten varashyppy ja
puolivoltti perään) palkintotuomarit arvostelivat
suorastaan 10:n arvoiseksi.  Mutta niinpä olikin
liike tullut jokaista yksityiskohtaansa myöten niin
harjoitetuksi ennen matkalle lähtöä, ettei siinä
ollut, mistä pois ottaisikaan.

Suomen mestaruuden nuorten sarjassa saavutti Heikki
seuraavana vuonna eli 1923 ja sitä seuraavana vuonna,
jolloin hän vielä olisi ollut oikeutettu nuorten
sarjaan, osallistui hän kuitenkin, kun kernaimmin
kilpaili siellä, missä oli hermoja kutkuttava vastus
olemassa, yleiseen sarjaan Viipurin voimistelujuhlilla.
Ja siitä huolimatta, että epäonnistui ensimmäisellä
telineellä, voitti kilpailun, kuten niin usein sen
jälkeenkin, erinomaisella keskityskyvyllään ja
hyvällä loppukirillään. — Samana keväänä hän
oli tullut priimuksena ylioppilaaksi Joensuun lyseosta.

Viime olympialaisten kisojen saavutukset, pronssimitali
hevosella ja 4:s sija yleispistemäärässä yhdessä
Mauri Nybergin kanssa ovat kaikkien voimisteluasioita
seuranneitten mielessä, puhumattakaan viime kesän
loistavista voitoista Italiassa ja Pariisissa. Itse
on Heikki S. sitä mieltä, että vaikka teknillinen
taito onkin myöhemmin kohonnut, ei hän ole ollut niin
hyvässä ruumiillisessa kunnossa kuin oli v. 1929,
jolloin voimistelu tuntui perin helpolta. Myöhemmin ovat
muut tehtävät vaatineet oman osansa, eikä ihmekään,
sillä valmistua samanaikaisesti normaaliajassa sekä
voimistelunopettajaksi että medikofiilariksi, ei
ole jokaisen suoritettavissa. Kuluvana syyskautena on
Savolainen omistautunut huolella lääketieteellisiin
opintoihinsa. Vasta kevätpuolella alkaa sitten vakava
valmistautuminen ensi kesän olympialaisiin kilpailuihin.

Tässä yleispiirteet Heikki S:n tähänastisista
saavutuksista ja voimistelullisen kehityksen kulusta.

Mitkä ovat sitten ne erikoispiirteet hänen harjoitus- ja
elintavoissaan sekä luonteessaan, jotka ovat nostattaneet
hänet korkeimmille huipuille maailman valiovoimistelijain
joukossa?

Ensiksikin: Heikki S. on aloittanut voimistelunsa
aivan nuorena, joskin kaikki harjoittelu on tapahtunut
alussa aivan leikittelyn tapaan. Jo verraten varhain,
aikaisemmassa nuorukaisijässä, hän kuitenkin
näytti omistautuvan vakavuudella, tarmolla ja
määrätietoisuudella tehtäväänsä. Niinpä
voikin sanoa, että vaikka monet hyvät hengettäret
ovat ilmeisesti olleet hänen kehtonsa ääressä
huomenlahjojansa jakamassa, niin on hänen menestystänsä
kuitenkin pidettävä ainakin yhtä suuressa määrin
ahkerasta ja huolellisesta työstä ja ponnistelusta
johtuneena.

[Kuva] Särkijärven ihanaa rantaa Tikkalassa.

[Kuva] Vas.: Heikki työntouhussa huvilatilalla
Tikkalassa.

[Kuva] Heikki Savolaisen merimiesvoltti jättiläisestä
Kiviniemen urheiluopistossa.

[Kuva] Käsinseisonta yhdellä aisalla.

Monessa suhteessa hän on itseänsä kehittäessään
menetellyt järkevällä tavalla.  Niinpä ei hän
pienimpiäkään voimistelullisia tehtäviä ole pitänyt
liian vähäarvoisina oppiakseen ne suorittamaan
mahdollisimman kauniisti.  Hän ei ole pyrkinyt
etenemään uusiin vaikeisiin tehtäviin ennenkuin
edelliset ovat olleet perinpohjin hallittavissa.
Ja hän on ymmärtänyt karttaa liiallista ja liian
aikaistavoimaliikkeiden harjoittamista.  Näin on hänen
luontainen hieno suoritustapansa säilynyt, kevyt,
sulava ja lennokas liikehtiminen käynyt mahdolliseksi
ja suorituksensa edelleenkin hioutunut. Siitä
huolimatta ovat voimatkin myöhemmin täysin
ensiluokkaisesti kehittyneet. Hänen mielipiteensä on
se, että kotivoimistelu saakoon etusijassa kehittää
voimia. Mũllerin systeemi on hyvä, se antaa tarpeellista
jäntevyyttä, se on mestarimme mielipide asiasta.

Voimistelu on niitä aloja, joissa tarvitaan toistenkin
apua parhaisiin tuloksiin pääsemiseksi. Ilman
tarkastelevaa silmää, arvostelua ja ohjeita ei tällä
alalla voida saavuttaa parasta mahdollista. Heikki S. on
kestänyt arvostelun ja ottanut vastaan ohjeita, vaikka
ne eivät aina olisi tulleetkaan kaikkein pätevimmältä
taholta. Tuskinpa olisi hänen parhaalla kehityskaudellaan
nähnyt hänen lukuisista harjoitustilaisuuksistaan
montakaan sellaista, jossa tuleva mestari ei olisi
pyytänyt edes tovereitansa etsimään mahdollisia
virheitä tai heikkouksia suoritustavassa, liikkeen
kokoonpanossa, rytmissä jne. Ja kuitenkin hän on itse
omannut erinomaisen luontaisenkin vaiston, jos niin tahtoo
sanoa. Hänen mukanaan on voimistelu väkemme keskuuteen
varmaan laajemmallekin levinnyt tapa entistä enemmän
kestää arvostelua ja opastamista.

Urheilua saa Heikki S. myöskin kiittää
voimistelullisesta kehityksestään ja menestyksestään,
kuten hän itsekin arvelee.

Se on säilyttänyt hänessä tarpeellisen irtonaisuuden
ja rivakkuuden, sekä ollut siten myötävaikuttamassa
sen erikoislaatuisen suoritustavan syntymiseen, joka
tasaväkisimmissäkin kilpailuissa on vienyt hänet jonkin
pisteosasen edelle toisista.  Nähtävästi on urheilun
harjoittaminen ollut vaikuttamassa siihenkin, ettei hänen
ruumiinpainonsa ole päässyt kohoamaan suhteellisesti
niin korkealle kuin vanhempien voimistelijoiden
keskuudessa oli tavallista. 172,5 cm:n pituudesta
huolimatta on paino näin pysynyt normaalioloissa 68
kg:ssa ja »teräkunnossa» jopa 64 kg:n seutuvilla.
Kuten tiedettäneen, on Heikki tänä syksynä suorittanut
I luokan urheilumerkin.

Ja hänen menestystänsä ajatellen emme saata
unohtaa niitä ominaisuuksia, jotka henkisissäkin
ponnisteluissa ovat häntä niin hyvin vieneet
eteenpäin. Harkintakyky, keskittäytymisen taito,
täydellinen hermohallinta ja hyvä muisti ovat
ominaisuuksia, jotka voimistelukilvoitteluissakin niin
monta kertaa ovat hänet menestykseen johtaneet.

Ilman kesäaikana tapahtuvaa voimistelun harjoittelua
ei nykyisin enää voi ajatella mestaria syntyvän. Sen
vuoksi saakoon Tikkalassa sijatseva ihana huvilatila, 33
km Joensuusta etelään, lopuksi myöskin sille kuuluvan
maininnan mestarimme kehittämisessä.

Siellä humisevien mäntyjen välissä ovat renkaat
heiluneet, rekit narisseet ja lähellä olevalla aholla
kiekot vonkuneet.  Kuinka monet ovatkaan ne temmellykset,
jotka kauniin lehdokon viereisellä hiekkarannalla
ovat tapahtuneet, kuinka lukuisat ne kerrat, jolloin
mies terveyttä uhkuen on suloisesta saunan löylystä
hopeahohteisen Särkijärven laineille heittäytynyt!

Siellä kesälaitumilla on monet uudet taitotemput saatu
ensi kerran syntymään, siellä on ollut tarjolla kaikkea
sitä, mitä yleiskunto on vaatinut.

Mitäpä muuta enää sanoa tarvinnee.

Niinkuin saattaa havaita on mestari ollut mestari
myöskin menettelytapojensa puolesta.  Hän on pystynyt
täydellisesti hallitsemaan itsensä. Siinä kaikessa
on oppimisen arvoista sekä nykyisille että tuleville
voimistelija- ja urheilijajoukoille.

[Kuva] Komea taittohyppy voimistelujuhlilla Helsingissä
1930.

[Kuva] Suomen ja Amerikan nyrkkeily maajoukkueet valmiina
iskemään yhteen. Suomen joukkueessa edestäpäin
Koivunen, Saari, Leskinen, Väkevä, Miettinen, Huuskonen
ja Dickman. Takana maisteri Smeds, Nyrkkeilyliittomme
puheenjohtaja. Amerikkalaisrivistön edessä johtaja
Kennedy, sitten näkyvät Melham, Hough, Gravetta, Salek
ja Pacino. Keskeltä kilpailujen järjestäjän HAK:n
puheenjohtaja Volmar Vickström.

SUOMI — AMERIKKA 4 — 4.

Tämä nyrkkeilyurheilumme erittäin kunniakas maaottelu
suoritettiin 31/10 — 1/11 1931 Kaartin maneesissa. Sama
amerikkalaisjoukkue voitti Tanskan ja Ruotsin 6 — 2.

[Kuva] Leskinen (vas.) la Gravetta esittivät hyvää
teknillistä nyrkkeilyä. Kuvatussa tilanteessa kaksi
erinomaista suojausesitystä. Leskinen on ahdistanut
vastustajansa nurkkaukseen ja aikonut lyödä oikealla
uppercutin, mutta Gravetta on torjunut sen voimakkaalla
oikealla suoralla. Leskinen vuorostaan on väistänyt
iskun ollen valmiina lyömään vasemman koukun palleaan,
jota kuitenkin jo suojaa Gravettan vasen käsi.

[Kuva] Oik.: Hannes Koivunen löi 44 sekunnin
kuluttua Melhamin knockoutiksi lujalla oikealla
koukulla. Kehätuomari Smeds laskee kohtalokkaita
sekunteja.

[Kuva]

KYLPYURHEILIJA KEMPPAINEN

URHEILIJAN JOULULLE kirjoitti PENTTI HAANPÄÄ.

Länsimäen savotalla tapasin ensi kerran Kemppaisen. Hän
oli silloin jo vanhanlainen mies, eikä tukin sahuu
käynyt häneltä enää kuten riuskimmilta nuorilta
puunkaatajilta.

Tästä hän juuri kertoi minulle kun ensimmäisen kerran
puhuttelin häntä. Mutta lisäsi:

»Vaan kun pitkittää, pitkittää, niin kasa niistä
vain karttuu...

Hän hymyili viisasta hymyä: perille sitä tullaan
hitaammillakin hevosilla.

Mutta yhdellä alalla Kemppaisen kyky ja taidot
viipyivät tarujen hohteessa. Hän oli löylymies,
oikea kylpyurheilija.  Siihen hän omasi alkuperäiset
luojan lahjat, innon ja harrastuksen.  Häntä sanottiin
tavallisesti kylpyhullu Kemppaiseksi eli löylymiesten
piruksi. Hänestä kerrottiin erinäisiä juttuja.
Minä ja muut hänelle ennestään oudot miehet
epäilimme niiden kuitenkin olevan tavanmukaista
kykymiesten saavutusten liioittelua, jota paljon
ilmenee urheilualoilla, varsinkin niillä, missä ei
määränpäätä ilmaise kello ja mittanauha.

Mutta sitten näimme ja tunsimme omin aistimin, että
Kemppainen oli kuin olikin omaa luokkaansa.

Kylvettiin Maaralan saunassa. Mahtavan suurta kivikiuasta
oli lämmitetty siltä varalta, että hehkua riittää
kymmenille miehille.  Meitä oli toistakymmentä asukasta
lauteilla, kaikki parkkiintuneita jätkiä, joiden
pinta kyllä kestää kylmän jos kuumankin.  Ja me
olimme päättäneet istua siinä missä kylpyurheilija
Kemppainenkin. Pian kuitenkin kävi ilmi kuinka suuri
turhuus tällainen aie oli.

Pilvi-Matti hoiteli alhaalla löylykippoa. Kohahteli,
kohahteli.  Pian herkesivät vastat hutkimasta ja
me kävimme kyttyrään lauteilla ähkyen ja hampaat
irvissä. Mutta kuulimme Kemppaisen äänen:

»No, Pilvi, mitä sinä odottelet? Eihän täällä
pääse edes hikeen...»

Kippo heilahteli Pilvi-Matin käsissä ja kohta sen
jälkeen unohtuivat kaikki jalot päätökset. Yhtenä
ryminänä, kiroillen, tipuimme alas lauteilta.

»Mitä te nyt pojat? Eikö sitä oteta vähän
löylyäkin?» kuulimme Kemppaisen äänen.

»Kyllä sitä saat! Ja tulet sieltä alas kiireesti
sinäkin, tulet jumaliste!»

Tartuimme suureen vesisaaviin ja kaataa humautimme sen
tyhjäksi kiukaalle. Se oli ruhtinaallinen sähähdys
ja kohahdus.  Ryntäsimme ulos ja pistimme oven säppiin
siinä varmassa uskossa, että hätä siellä tulee
Kemppaisellekin, ylvästelijälle.

Kuulostimme. Seinän saumoista uhosi hirmuinen onka.
Mutta sisältä kuului vain vastan ääni. Hetken kuluttua
kurkistin luukusta päästäkseni asiasta tarkemmin
perille. Kuulin äänen:

»Saisitte te, pojat, antaa toisen pompsin! Ei täällä
ole kuin vähän hikilämmintä ...»

Joku vanhempi mies sanoi:

»Turhaa se on, pojat, yrittääkään! Ei sitä
tavallisessa saunassa tule Kemppaiselle lavolta
lähtöä. Se on kylpenyt palkinnonkin.  Oli ollut muuan
savolainen, sekin löylymies parempaa sorttia. Tuli
kyse Kemppaisen kanssa siitä, että kumpi se toinen
on. Syrjäiset kokosivat ensin palkintovaroja ja
sitten löivät vielä kilpailijat veikkaan melkein
kaiken minkä omistivat.  Niin oli luottanut itseensä
sekin savolainen. Lämmitettiin oikea kilpailusauna,
siltä varaa, että voidaan kiriäkin. Sisukas
oli ollut se savolainenkin. Oli pudonnut viimein
pökerryksissä suinpäin kiukaalle. Mutta Kemppainen
oli vain tuumaillut, että eikö sitä nyt olisi saatu
riittävästi lämpöä tänne lauteille, ettei olisi
tarvinnut kiukaalle mennä... Savolainen paloi pahan
omaksi, mutta Kemppainen sai nätin nakin. Ilokseen se
mies astuu helvetin portista sisään ja saattaapa vielä
sanoa: että: puita piisiin...»

Kylpyurheilija Kemppainen tuli sillä hetkellä saunasta.
Punainen hän kyllä oli kuten krapu. Mutta muuten
hänessä ei näkynyt hikirupia, vaikka kaiken järjen
nimessä hänen olisi pitänyt olla kypsä luita
myöten. Kiroilimme ihmeissämme.  Kemppainen sanoi:

»Tottahan tuo nyt tuore liha kestää, minkä kuivat
saunan seinät!»

Siihen uskoon me tulimme, että siinä täytyi olla
jotakin noituutta, taikakeinoja, takana. Puhuttiinkin,
että Kemppainen valmisti itse vastansa silloin kun oli
kyseessä joku tinka-ja näytöslöylynotto.

Jotakuta vuotta myöhemmin oli pääpomonamme eräs suuri
hiihtourheilua, mies, joka oli suurissa kilpailuissa
ulkomailla suksien jäädyttyä pystynyt ottamaan
hartioista voidetta ja voittamaan.  Melkein mihin voiman
ja sisun temppuun hyvänsä uskoi hän olevansa vähän
parempi jotakuta muuta, ja olikin. Niinpä hän luuli
olevansa kylpymieskin. Kerroin hänelle Kemppaisesta.

»Olisippa soma löylytellä sen kanssa.»

Sanoin uskoni olevan, ettei pärjää Kemppaiselle.

»Ei sitä tiedä ennekuin koettaa. Lihaa ja luuta kai
sekin on.»

Ehdotin hänelle vetoa Kemppaisen puolesta. Ja niin
löimme vetoa kahdesta litrasta konjakkia. (Tämä
tapahtui siihen aikaan kun sellaiset aineet eivät olleet
pannaan julistettuja.)  Kilpailun piti tapahtua heti kun
hän kävisi meidän hakkuualueellamme.

»No, miten se Kemppainen vanhemmuuten sietää
saunottelua?» kysyin.

»Ainahan se lämpö vanhalle sopii.»

Kerroin lyöneeni vetoa hänen puolestaan
saunanlöylykilpailussa pomoamme vastaan.

»Tuota pääsenkö minä osalliseksi siihen konjakkiin
jos voitetaan?» kysyi Kemppainen.

»Joo! Tietysti!»

Kemppainen innostui suuresti ja kertoi monet saunajutut.
Mutta-viikot kuluivat eikä pomollamme näyttänyt
ilmenevän asiaa meidän nurkallemme. Ja melkein joka
silmännäkemä huolehti Kemppainen:

»Milloinkahan se tulee, että tiedetään sauna
lämmittää?»

Lisäksi saattoi hän kysäistä:

»Kummastako se pomo paremmin tykkää: äkkikuumasta
vai pitkittämisestä?»

En tiennyt. Kysyin kummasta hän piti. Se kuului olevan
hänelle samantekevää.

Viimein pomo tuli. Kilpailusta ei kuitenkaan tullut
mitään.  Pomo sanoi, ettei hän nyt ole oikein
löylykunnossa, terveenä.  Konjakin hän sentään
oli tuonut mukanaan ja sen me, Kemppainen kolmantena,
nakkailimme suihimme. Pomo kuitenkin vakuutti
meille, ettei tätä ollut käsitettävä miksikään
häviön tunnustukseksi. Kilpailu tapahtuisi joskus
tulevaisuudessa, kun hän olisi oikeassa kunnossa ja
Kemppainen samaten.

»Minä pystyn saunaan aina», sanoi Kemppainen.

Hän ei ollut oikein tyytyväinen. Hänen
urheilijahenkensä oli syttynyt. Eikä se sammunut
konjakilla.

»Minä olisin luopunut tästäkin juhlahommasta ja
saunotellut teidän kanssanne pelkän kunnian vuoksi...»

»Ei siitä nyt tule mitään. Minä olen hyvässä
määrässä sairas.  Ei minusta nyt ole miehen
vastusta. Mutta jahka minä pääsen löylykuntoon,
niin silloin sinnitellään.»

Siitä kilpailusta ei kuitenkaan sinä talvena tullut
mitään eikä sittemminkään. Minä tiedän, että
pomoamme oli alkanut epäilyttää, eikä hän koskaan
Kemppaisesta kyseen ollen päässyt hengessään oikein
löylynkestävään kuntoon.

Ja hävitä hänen ei mitenkään sopinut.

[Kuva] »Tottahan tuo nyt tuore liha kestää, minkä
kuivat saunan seinät.

Montako Kultapoikaa Los Angelesiin?

[Kuva] Ville Pörhölällä on varmasti paljon asiaa
Los Angelesiin.

[Kuva] Komea vauhtikuva Lauri Virtasesta ja
Isohohosta. Toivotaan, että lento ensi kesäksi yhä
paranee!

Rata- ja kenttäurheilu juoksuineen, hyppyineen
ja heittoineen on yhä edelleen ja varsinkin juuri
olympialaisvuoden lähestyessä johtava urheilulajimme
katsoimmepa sitten yleisön harrastuksen laajuutta tai
sitä harjoittavien urheilijoiden määrää ja heidän
saavutuksiaan. Kuvaavana seikkana niistä korkeista
ajatuksista, jotka meillä on rata- ja kenttäurheilusta,
mainittakoon, että suomalaisten urheilijain osanotto
eräisiin Ruotsissa jalkapallo-ottelujen yhteydessä
järjestettyihin täytekilpailuihin kiellettiin sen
vuoksi, että tuonluontoisia kilpailuja pidettiin
yleisurheilun arvoa alentavana.  Ruotsissa tällaista ei
käsitetä. Siellä on jalkapalloilu ensimmäisellä
sijalla ja siellä koetetaan tehdä propagandaa
yleisurheilulle järjestämällä siinä hyviä kilpailuja
sellaisten sarjaottelujen yhteydessä, jotka keräävät
stadionintäyteisen yleisömäärän.  Meillä sopisi
tehdä jalkapallopropagandaa päinvastaisissa tapauksissa.

Urheilullisen päävoimamme keskittäminen rata- ja
kenttäurheiluun onkin antanut meille niin tärkeän
sijan maailman kansojen joukossa, että tuskin sitä
aina itsekään tajuamme.  Onhan miltei tarumaista,
että kolme ja puoli-miljoonainen kansamme johtaa
Euroopan urheilua, ei enää pelkkien huipputuloksien
mukaan laskien, kuten joskus aikaisemmin, vaan kaikki
lajit koko rintamalla huomioon ottaen. Ulkomaalaiset
lehdet ovat syksyn kuluessa tehneet tilastoja Euroopan
kymmenestä parhaasta tuloksesta yleisurheilun eri
lajeissa. Kun niiden mukaan lasketaan pisteitä
kullekin maalle, tehdään ensimmäisen kerran se
ällistyttävä havainto, että Suomi on sivuuttanut
parikymmentä kertaa väkirikkaamman Saksan ja astunut
päättävästi johtoasemaan Euroopassa. Tämä on
erittäin suuri saavutus, joka todistaa, että meillä
on sitkeästi pyritty eteenpäin rintaman kaikilla
osilla ja saatu nousemaan monet sellaisetkin lajit,
joissa ei aikaisemmin luultu suomalaisilla olevan
mitään mahdollisuuksia. Osoittaneekohan se, että
tällainen johtavan sijan valloittaminen tapahtui
juuri olympialaisten aattovuonna, urheilijajoukkojemme
ryhtyneen valmistumaan kymmenensiin maailmankisoihin
kaukonäköisestä ja suuripiirteisestä
perspektiivistä? Joku voinee pitää tällaista
menestystä edellisenä vuonna pahanakin enteenä,
mutta minä luulen, että sen menestyksen takana-on
järkiperäinen työsuunnitelma, jonka alkuosa on nyt
vasta toteutunut.

Viime kesän yleisurheilukausi merkitsi tavattoman paljon
olympialaisjoukkueemme kokoonpanoa punnittaessa. Yhden
talven aikana ei enää ehdi tulla sellaisia yllätyksiä,
että kuluneen kesän perusteella tehdyt laskelmat
kovinkaan monessa kohdassa pettäisivät. On puhuttu
siitä, ettei Los Angelesiin kannata lähettää muita
kuin varmasti palkintosijoille pääseviä miehiä. Kuinka
paljon sellaisia on? Joku sanonee kymmenen, joku
kaksikymmentä. Yleinen mielipide lienee, että niin
monta on lähetettävä kuin varoja saadaan kokoon. Minä
olen kuitenkin Isä Järvisen kannalla. Kerran näistä
asioista keskustellessamme hän sanoi: »Kisoihin
lähetetään jokainen mies, joka ensi kesänä osoittaa
olevansa todellisessa olympialaiskunnossa.  Kun kansa saa
varmuuden siitä, että pojat kykenevät taistelemaan
mitaleista, silloin se antaa matkarahat niin monelle
kuin tarvitaan.» Nämä sanat ovat tosia. Sellainen
on Suomen kansa. Yleisurheilijat ovat sen kultapoikia.
Kenenkään maailman valioluokkaan pääsevän ei
varmastikaan tarvitse jäädä kotiin. Kuopion rouvat
ja kaikki muut juoksevat ja potkivat ja lyövät palloa
vielä ensi keväänäkin vaikka huhtikuun hyhmäisistä
kentistä alkaen saadakseen matkakassan täyteen.

[Kuva] Jenkkisprintterien vaarallisia vastustajia,
saksalaiset Jonath ja Körnig.

[Kuva] Latomäki tulee Los Angelesiin paljon pahempana
kuin Amsterdamiin.

[Kuva] Purje ja Luomanen, edellisellä matka tiedossa,
jälkimmäisellä »kaikki mahdollisuudet».

Puntaroidessamme yleisurheilijamme valioluokan
mahdollisuuksia muun maailman tarjoamia vertailukohtia
silmällä pitäen voimme tyynesti sivuuttaa kaikki
ne kolme lajia, jotka käyvät sileän pikajuoksun
nimellä, vaikka onkin todettava, että viime kesä
toi ilmoille muutamia lupaavia nuoria sprinttereitä.
100 metrin erikoismiehistä haluaisin mainita ennen
muita Porvoon voimistelunopettajakandidaatin Palle
Virtasen ja Haapamäen koulupojan Kumpulammen. Näiden
kahden ura on alkanut luottamusta herättävissä
merkeissä. He ovat vielä nuoria kumpikin ja viiden
vuoden kuluttua Berliinissä lienee heillä tai muilla
heidän tapaisillaan oikeus edustaa pohjoismaista
pikajuoksutasoa. Tässä yhteydessä en malta olla
mainitsematta, että Haapamäen kenttä vihittiin viime
vuonna ja Porvoon kenttä tänä keväänä. Sellaista
jälkeä aikaansaavat uudet urheilukentät. Milloin
Viiala, Loimaa, Lielahti, Kuusankoski, Kaustinen, Koski
T. l. ja muut uudet kenttäpaikkakuntamme lahjoittavat
esikoisensa Suomen pikajuoksulle? 200 metrillä on HKV:n
Unto Salminen tarjonnut tänä kesänä yllättävän
valmista työtä! Toivotaan vain, että Rautatientorin
kansallisen Thalian temppelimme ja Eläintarhan
urheilupyhättömme välinen polku ei pääsisi ensi
suvenakaan ruohottumaan. 400 metrillä saimme Börje
Strandvallista, Kronobyn ja IFK:n tukevasta pojasta
pitkästä aikaa eurooppalaisen luokan juoksijan. Hän
lienee talven jälkeen kypsä venymään kappaleen
matkaa alle 49 sekuntia ja jos kisat olisivat vanhalla
manterella, olisi hänen ehdottomasti päästävä
otteluun maailmanvalioita vastaan. Lukuisissa alku-
ja välierissä hän olisi omiaan, kestävä kun on.
Epäilen, ettei hän kuitenkaan ensi vuonna vielä saa
Suomen kansaa vakuutetuksi siitä, että hänen matkansa
Kaliforniaan asti kannattaisi.

800 metrillä saamme ensi kerran vähän vakavammin
keskustella suomalaisesta osanotosta, jos kohta sangen
rajoitetuissa puitteissa. Harri Larva, Turun laskematon
ja ihmeellinen juoksija, on näyttänyt kuntoa, joka
edellyttäisi sijaa loppukilpailun yhdeksän joukossa,
kuten hänelle jo olisi kuulunut viime kerrallakin. Siihen
juttuun tulee kuitenkin muuan vakava mutta. Larva
tarvitaan huippukuntoon keskittyneeltä 1'500 metrillä
eikä meillä toistaiseksi ole hänen kengännauhojensa
päästäjää puolella maililla. Siihen loppuu
keskustelu.  Mutta 1'500 metriä astuu esiin kunniakkaista
muistoista Pariisin ja Amsterdamin päiviltä. Se
matka vaatii täyttä osanottoa, toisin sanoen kolme
miestä. Kaksi on varmaa – Larva ja Purje, mainehikas
Amsterdamin parimme, joka juoksi Ranskan epäjumalalta
pään pyörälle viimeisellä kierroksella. Eino Purje,
Kymin ja HKV:n uupumaton piiskaharjoittelija, on tänä
kilpakautena ollut ankarassa kunnossa. Ladoumeguen

[Kuva] Tschekkiläinen Douda, maailman paras kuulamies
tänä vuonna.  (16,04 m.)

[Kuva] Benkku Sjöstedt aitoi amerikkalaistuloksen
14,4. Eiköhän liene ollut vuotta liian aikaisin.

[Kuva] Erkka Vilenilläkin taitaa olla vielä jotakin
toimitettavaa pitkissä aidoissa.

[Kuva] Toivo Loukola on estejuoksussa ainoa varma
erikoismiehemme.

jälkeen on hänellä varma toinen sija maailman
tilastoissa ja todellisuudessa lähempänä ranskalaista
kuin mailin maailmanennätysjuoksusta saattaisi
päätellä.  Suomen kansan tuttu Latomäki sai
jo kalman hajua nenäänsä Pariisissa 3/4 mailin
kilpailussa. Purjeen kanssa ei milloinkaan ole
leikkimistä suurissa kilpailuissa.  Mutta Larva on
ensi kesänä samassa peruskunnossa kuin Purjekin.
Lisäksi Larva panee vaakaan kylmän taktiikkansa ja
loppunopeutensa, jolloin IB voi hyvin mahdollisesti
käydä niin kuin Amsterdamissakin.  Englantilainen Thomas
on tämän kesän suuri nimi ja täydentää edellisten
kanssa mailin valioneliapilaan. Mutta siitä joukosta on
kaksi suomalaista ja se merkitsee äärettömän paljon
olympialaisfinaalissa.  Amerikkalaiset ovat juosseet
maililla aikoja, jotka vastaavat eurooppalaisissa
mitoissa noin 3.56:tta. Voi olla, että sellainen aika
riittää voittoon Kalifornian oudossa ilmanalassa,
mutta kyllä minusta tuntuu, etteivät Lermond, Wenztke
ja Coan kumppaneineen ole tottuneet eurooppalaiseen
näännyttävään vetoon kolmannella kierroksella. Kolmas
suomalainen saadaan valita Lauri Lehtisen, Martti
Luomasen ja Tauno Pohjalan joukosta ellei nyt Turun
Urheiluliiton nuori Suomela tee vielä suurempia ihmeitä
kuin Göteporissa syksyllä. Meidän kolmaskin miehemme
on oikeutettu vaatimaan matkan.

5'000 metrillä Lehtinen ja Isohollo ovat kiistämätön
aisapari, mutta Virtasen heikko loppunopeus
asettaa epäilyksiä menestymiselle olympialaisessa
kilpailussa. Voi olla hyvin mahdollista, että saamme
Purjeesta taistelukelpoisemman miehen tällekin
matkalle. Penikulmalla muodostavat Nurmi ja Isohollo
parivaljakon, jota lienee vaikea yllättää. Tälle
matkalle on Turun voimakkaalla Virtasella paljon
suuremmat mahdollisuudet, sillä hänellä on siinä
enemmän aikaa karistaa vastustajia kintereiltään kuin
5'000 metrillä. Ja sitten tulemme maratoniin, kisojen
arvoituksellisimpaan juoksuun, jossa edustuksemme on
yhtä arvoituksellinen. Vain yksi mies on mielestäni
varma, ja se on Nummen Kipinän kuiva kapakala Martti
Marttelin. Hän ei milloinkaan petä, vaan suorittaa
tehtävänsä järkähtämättömällä tarmolla. Jos
hänen monet kovat kärsinyt kroppansa saisi ensi
talven aikana tarpeeksi ystävällisten hierojankourien
puserrusta, en lainkaan ihmettelisi, vaikka hän
taistelisi sisukkaan tapansa mukaan kultamitalista loppuun
asti. Jos Nurmi ottaa aikaisempien puheittensa mukaan
osaa maratoniin (vaikka 5'000 m:llä hänet paremmin
tarvittaisiin), tulee valintamme paljon helpommaksi,
mutta ainakin kerran on Paavon sitä ennen juostava
täysi lenkki. Silloin on meillä kaksi sangen varmaa
juoksijaa ja kolmanneksi voimme hyvin hassata miehen,
joka on hiukan epävarmempi, mutta voi yllättää
ihan loistosuorituksella.  Tarkoitan Malmin ja Toverien
Armas Toivosta, joka toisessa karsinnassamme oli aivan
ylivoimainen. Ellei Nurmi vielä tällä kerralla lähde
kiistelemään kisojen arvokkaimmasta seppeleestä,
tulee kysymykseen valinta Kuokan ja Korholin-Kosken
välillä. Kuokka on vasta yhden kerran juossut
vakuuttavasti täyden maratonin, nim. ahdistaessaan

[Kuva] Paavo Yrjölä ja Martti Sippata taistelevat
1'500 m:llä ankarasti Suomen mestaruudesta ja 5-ottelun
maailmanennätyksestä.  Sippola voitti pistemäär. 4083.

[Kuva] Paavo Liettu kiistelee Sippalan kanssa
keihäsmiesten kolmannesta sijasta.

Turussa ensimmäisissä karsinnoissa Marttelinia 4
sekunnin varjona.  Hän on kyllä menestynyt erinomaisesti
25 km:llä, mutta siitä on huikea taipale 42 km:iin
eikä sitä mielestäni voi käyttää alustavastikaan
vertailukohtana. Korholin-Koski on ollut nyt välivuosina
tasaisessa kunnossa ja saavuttanut Amerikassa useita
huomattavia voittoja. Siitä ei ole epäilystäkään,
etteikö hän maratoonarina olisi kokeneempi ja
varmempi kuin Nuijamaan jykevä talonpoika. Mutta
Toivosenkin mukaantulo on silloin epävarmaa, jos Nurmi
ei ota osaa. Hänen ja Kuokan sekä Korholin-Kosken
väliset suhteet vaativat siinä tapauksessa uuden
tarkistuksen. Näiden mainitun viiden nimen ulkopuolelle
ei minusta tarvitse katseita suunnata maratonedustustamme
ajateltaessa.

Kestävyysjuoksujen luokkaan kuuluu vielä 3'000
metrin estejuoksu. Siinä meillä on yksi varma
erikoismies, umpisuolensa kanssa kamppaillut Toivo
Loukola, Alahärmän sisukas kasvatti, joka on yhä
edelleen vertaistaan vailla vesihaudan ja risuaitojen
leikissä. Kaksi muuta miestä lienee katsottava matkalle
joutuvan juoksijakaartin seasta. Lähinnä ovat silloin
tarjolla Lehtinen ja Isohollo, mutta myöskin Purje voi
tulla .kysymykseen. Jos kuitenkin Lehtinen joutuu 1'500
metrille ja Purje 3'000 metrille, niin lienee Isohollo
ainoa, joka jaksaa suorittaa kolmannen lajin. Kaiken
varalta meillä on tallella sellainen vuosi vuodelta
kehittynyt spesialisti kuin Lahden V. Toivonen, joka
on tiiviisti seurannut Loukolan askeleita kaikissa
niissä kilpailuissa, mitä meillä tässä lajissa
on järjestetty.  Pidä vain tiukasti päälle Lahden
Toivonen. Matkapiletti on käsien ulottuvilla.

Aitajuoksuihin on lähetettävä Benkku Sjöstedt,
joka kuluneen kesän aikana on vakuuttavasti lunastanut
laivalippunsa.  Hänen mahdollisuutensa ovat tietenkin
ihan hämärässä lajissa, joka vaatii kimpullisen
enemmän hermoja kuin lihaksia mutta jos hän jatkaa
tunnollista työtään, niin loppukilpailun vakanssi
on saavutettavissa. Pitkissä aidoissa on Erkka Vilen
myöskin tipalla. Kun Erkka vielä viime Kesänäkin
pääsi elämänsä

[Kuva] Argentiinalainen Juan Zabala uhkaavan hyvä
maratoonari Los Angelesiin.

[Kuva] Martti Mantelin, Suomen varmin
maratonjuoksija. Voittaa kuvassamme Kauhavalla
olympialaiskarsinnat 1928.

parhaaseen kuntoon, niin mikä estää tämän
ikuisesti nuoren aitajuoksijan yhä kehittymästä ensi
vuodeksikin. Tämän vuoden maailmantilastoissa hän on
seitsemännellä sijalla, yhtä hyvin ensi vuonna, ja
jos rahaa hiukankin on liikaa, niin empimättä panisin
Erkan vielä kerran matkaan.

Tulemme hyppyihin, joissa meillä ei vieläkään ole
suuria puhumisia. Korkeudessa voisi ajatella Dahlmania tai
Reinikkaa mukaan, jos he ensi keväänä osoittautuvat
ehdottoman varmoiksi 190:stä tai mieluummin hiukan
päälle. Onhan USArssa legio sen luokan hyppääjiä,
mutta kolme vain saa edustaa tähtilippua kuten muitakin
kansallisviirejä, eikä sellaisia miehiä muualla
ole paljonkaan. Vain Halvorsen, Kimura ja Philippon
kuuluvat samaan luokkaan. Tämä ehdotus vain siinä
tapauksessa, että rahaa tulee. Pituuden ja seipään
saamme toistaiseksi sivuuttaa hyvin hiljaisesti,
vaikka Joppe Lindrothilla olisikin mahdollisuuksia
kuuden parhaan joukkoon, edelleen huomioonottaen
Amerikan rajoitettu edustus.  Mutta entä sitten
kolmiloikka, entinen erikoislajimme, jonka Japani
on aikonut valloittaa meiltä kokonaan. Meillä on
muutamia miehiä, joilla on ilmeisiä mahdollisuuksia
taistella palkintosijoista, kuten m.m. Erkki Järvinen,
Heino Mäkinen, Onni Rajasaari, Fiskarsin Vinter ja vanha
eränkävijä Ville Tuulos. Heidän saavutuksensa on viime
kesänä ylittänyt ainoastaan Oda, Oshima, Brunetto
ja sattumalta Ruotsin Svensson. Ainakin kaksi miestä
on tähän lajiin lähetettävä, mutta ketkä ovat ne
onnelliset? Asettaisin suurimmat toiveeni Vinteriin ja
Rajasaareen, sillä oletan molempien ensi keväänä
olevan kypsiä 15 metrin ratkaisevaan särkemiseen.
Tuuloksen Visi on myöskin alati huomioitava tekijä.

Heitoissa meillä on enemmän puheenvuoroja. Jos Kalle
Järvinen pitää itsensä kunnossa ja asettuu 15 ja
puolen tasolle, on hän aina kelvollinen taistelemaan
Doudaa, Hirshfeldtia, Brixiä ja Hartia vastaan. Eikä
sitä tiedä, vaikka Armas Vahlstedtistakin lähtisi
vielä jotakin. Kiekossa on Oriveden Iso-Antero
suurten kilpailujen venyvä mies. Hänellä on aivan
samat mahdollisuudet murskata amerikkalaisrintama kuin
pustan pojilla tai Ranskan parivaljakoilla Vinterillä
ja Noellilla. Vaalamoa voidaan vielä odottaa tuleva
talvi. Keihäässä on kaksi varmaa nimeä, jotka eivät
siniristilippua häpäise, nim. Eino Penttilä ja Matti
Järvinen, mutta kolmannesta paikasta käydään tulista
kiistaa Lietun, Sippalan ja Nummen välillä. Asettaisin
halvan markkamme vetoon Sippalan puolesta. Moukariin on
Ville Pörhölä mies paikallaan eikä paljon puutu,
etteikö Eerikki Eerikinpoika Erikssonillakin ole
asiaa rapakon taakse. Maailman moukaritaso on antanut
siihen viime suven kuluessa vakavaa aihetta. Lopuksi
vihdoin lo-ottelu, Amsterdamin loistolajimme. Siihen
on Aki Järvinen lunastanut pilettinsä jo monen
vuoden kuluessa, mutta siihen on saatava täysi
joukkue. Kaksi miestä valitaan Yrjölästä, Tolamosta
ja Häkkisestä, sillä oletan Sippalan kohdistuvan
yksinomaan keihääseen. Sitten on vielä jäljellä 50
km:n kävely eikä olisi hullummaksi, jos varattaisiin
hyllylle jääville maratoonareille tilaisuus yrittää
tässä lajissa.

Tarkastelumme on osoittanut, että meillä on 20 sellaista
miestä, joiden on ehdottomasti oltava mukana. Se
merkitsee miljoonaa Suomen markkaa tämän hetkisen
kurssin mukaan pelkästään siis yleisurheilijoiden
osalle. Mutta meillä on näiden lisäksi ainakin 8
— 9 miestä, joilla voi olla yhtä hyvää asiaa Los
Angelesiin kuin n. s. »varmoillakin». Pyörikööt siis
keräystoimikunnan rahamyllyt edelleen! Palakoot kansamme
sydämet lämpiminä! Olympialaismatkan tilille olisi
saatava kultapoikiemme osuudeksi ainakin puolitoista
miljoonaa. Silloin edustuksemme vastaisi maamme
saavuttamaa kunniakasta asemaa maailman urheilukansojen
keskuudessa!

Martti Jukola.

SUOMEN SUURI VOITTO

11/10 — 31 voitti rehti jalkapallojoukkueemme Tanskan
Kööpenhaminassa 3 — 2

[Kuva] Ylh.: Joukkueemme: ylärivissä vas. Oksanen
(HPS), Weckström, Malmgren, Grönlund, alarivissä
vas. Strömsten, Viinioksa, Åström, Karlsson, Närvänen
ja Kanerva.

[Kuva] Pyöriössä: Keskustukimies Malmgren murtamassa
juuttien hyökkäystä.

[Kuva] Alla: Strömsten ja Svend Jensen (maassa)
tavoittamassa Kanervan syöttöä.

VASEN SUORA – NYRKKEILYN JALOIN ASE

[Kuva] Kuva n:o 1. Ristikoukku vasensuoraa vastaan.

[Kuva] Kuva n:o 2.

Kun amerikkalaiset saivat nyrkkeilyinnostuksen vereensä,
rupesivat he harjoittelemaan tätä urheilulajia omalla
tavallaan. Tavallisista katutappeluista aloitettiin,
ja kun katu- ja kapakkatappelijat siirrettiin kehään,
niin siinä olivat ensimmäiset amerikkalaistyyliset
nyrkkeilijät ja nyrkkeilyottelut.  Tällä tavalla
kansan keskuudesta lähteneinä tulivat amerikkalaiset
nyrkkeilijät vähitellen siihen »fighting style»
(tappelu)muotoon, mistä heidät tunnetaan ympäri
maailman. Englantilaisten nyrkkeilytyyli sitävastoin on
kotoisin ylhäisöpiireistä ja ensimmäinen Englannin
mestari oli entinen miekkailunopettaja James Figgs, joka
innostui nyrkkeilyyn itsepuolustuskeinona. Seuraavista
suurmestareista pidettiin Jack Broughtonia ja Jack
Jacksonia suuressa arvossa ja jälkimmäinen sai
viimeisen lepopaikkansa Englannin suurten miesten joukossa
Westminster Abbeyssa.

Ja johdonmukaista on, että kun alettiin miekkailun
syöksyasennoista, ruvettiin jo Figgsin ajalla
harjoittelemaan suoria lyöntejä. Englannissa olikin
nyrkkeily itsepuolustuksen jaloa taitoa eikä mitään
sirkustappelua, miksi se Amerikassa vähitellen
muodostui. Vasensuora oli englantilaisten keskuudessa
suosituin lyönti ja ensimmäisissä yhteenotoissa
amerikkalaisten kanssa saivat englantilaiset miltei
yksinomaan voittoja ja Englannissa ruvettiin vähitellen
»halveeraamaan» jenkkien nyrkkeilyä. Mutta jenkit
ovat kunnianhimoista kansaa.  Amerikassa pohdittiin
ja treenattiin kovasti. Ruvettiin ajattelemaan
teknillisiäkin seikkoja, ja tappelutyyliin saatiin
yhä enemmän »kikkoja». Ensiksi oli keksittävä
jotakin tuota kirottua vasensuoraa vastaan. Gymnasioissa
tehtiin lujasti työtä, ja vihdoin koitti se aika,
jolloin amerikkalaisten nyrkkeilijäin hurjalla
päällekäymisellä ja vasensuoran vastaiskulla onnistui
voittaa englantilaisia. Kun vasensuora ei enää ollut
yksinvaltias nyrkkeilyottelussa, saivat englantilaiset
tunnustaa amerikkalaiset kestävyys- ja tappelukoneet
paremmikseen.

Mitähän vastaiskuja amerikkalaiset keksivät?

Tässä tulee kuvasarja, jossa mestarinyrkkeilijämme
Ahlberg (oikealla) ja Syrjänen (vasemmalla) esittävät
tavallisimpia amerikkalaisia vastaiskuja. Lyhyyden vuoksi
kutsumme Ahlbergia A:ksi ja Syrjästä B:ksi.

Kuva n:o 1.

Ristikoukku lyödään vasensuoraa vastaan
päänheilahduksella vasemmalle ja lyömällä luja
oikea yläkoukku vastustajan ojennetun vasemman käden
yli. Meikäläisistä miehistä käyttää Oiva
Johtonen eniten tätä lyöntiä, mistä on tullut
hänen erikoislyöntinsä ja on hän sillä lyönyt
mm. norjalaisen Harald Hansenin ja ruotsalaisen Bertil
Nilssonin lattiaan.

Kuva n:o 2.

Sivutyöntö.

Oikean käden rukkasella työnnetään tulevaa
vasenta suoraa nopeasti sivulle ja hieman alas —
on otettava huomioon, että ainoastaan rukkanen eikä
kyynärvarsi saa liikkua — samalla lyödään nopea
vasen yläkoukku vastustajan leukaan. Kuvassamme
työntää A vasenta suoraa liian paljon alas,
sillä muuten ei työntöliikettä olisi voitu nähdä
kuvassamme. Sivutyöntöä suosittelevat tanskalaiset
erikoisesti ja täällä KIF:n valmentajana ollut
tanskalais-amerikkalainen ammattilaisnyrkkeilijä
Nick Clausen piti sitä parhaimpana vasensuoran
torjumiskeinona.

Kuva n:o 3.

Corbettin kohokoukku

lyödään nopealla sivutaivutuksella ja vasemman jalan
siirrolla vasemmalla vastustajan ojennetun vasemman käden
sisäpuolelta leukaan. Tämä isku on entisen raskaan
sarjan maailmanmestarin James J. Corbettin erikoislyönti
vasensuoraa vastaan. Lyönti on hyvin vaikea suorittaa,
koska se vaatii

[Kuva] Kuva n:o 3. Corbettin kohokoukku vasensuoraa
vastaan,

[Kuva] Kuva n:o 4.

[Kuva] Kuva n-o 5. Vasensuora »jallittaa» ja ottaa
selville toisen vastaiskun

jalkojen, vartalon ja käsien yhtaikaista toimintaa
ja vasensuoralla on kaikki mahdollisuudet toimia
nopeammin kuin nämä kaikki elimet yhteensä. Jos haluaa
menestyksellä käyttää tätä torjumistapaa, on siis
vasensuoran lyöjän oltava hitaampi liikkeissään kuin
kohokoukun suorittajan.

Dempseyn sukellus. Tämä on tappelijatyyppisten
ottelijain parhain keino. Sukelletaan voimakkaasti alas
ja lyödään vartalonheilahduksella vasemmalle oikea
alakoukku sydänalaan, vartalo heilahtaa oikealle ja nyt
seuraa vasen alakoukku maksaan, noustaan hieman pystyyn,
vartalo heilahtaa vasemmalle ja oikea ristikoukku pamahtaa
vastustajan leukaan.

Onko vasensuora kuolemaantuomittu,

koska amerikkalaiset ovat keksineet näin paljon
kaikenlaisia keinoja. Nämä neljä tässä mainittua
vastaiskua on valittu siitä valtavasta kokoelmasta,
minkä löytää kaikista amerikkalaisista
nyrkkeilykirjoista. (Sivutyöntö on kylläkin
englantilaista alkuperää.) »Kyllähän tuo vasensuora
on suorittajalle vaarallinen isku. Täytyy välttää
käyttämästä tuollaista lyöntiä», tuumii moni
lukijoistani, mutta katsotaan jälleen vähän nyrkkeilyn
historiaa. Oli aika, jolloin amerikkalaiset olivat aivan
ylivoimaisia, mutta sitten ilmestyi vähitellen taas
englantilaisia maailmanmestareita näyttämölle. Ensiksi
tuli Jeni Driscoll, höyhensarjan mies, josta tuli
maailmanmestari sarjassaan ja Julkistamattomana miehenä
hän vetäytyi syrjään. Ei kukaan amerikkalaistyylinen
mies voinut hänelle mitään. Toinen englantilainen
maailmanmestari oli kärpässarjan Jimmy Wilde, joka
vasta ikämiehenä sai selkään kestävyyskone Pancho
Willalta. Lyömätön raskaan sarjan maailmanmestari Gene
Tunney oli myös osittain englantilaisen tyylin edustaja,
ja nykyajan amerikkalaisnyrkkeilijät käyttävät
yhä enemmän vasentasuoraa ja pystytyyliä, joskin he
ovat kehittäneet oman tyylinsä yhdistäen tappelu-
ja englantilaisen tyylin hyvät ominaisuudet toisiinsa,
joten voi sanoa, että nykyajan jenkkien kehittämä
monipuolinen tyyli on luonnollisin ja samalla paras.

Niin yksinkertaiselta näyttävän vasensuoran
käytössä on uskomattoman paljon vivahduksia. Se on
nopein isku, mikä on olemassa, ja koska vasen olkapää
tavallisesti on edessä, on vasemmalla kädellä lyhin
tie maaliin. Sillä voi »jallittaa» ylös ja alas niin,
että vastustaja loppujen lopuksi ei tiedä, mistä
se tulee. Se käy kuin ompelukone ja peittää oikean
käden tyrmäysiskuja, mutta voi itsekin suorittaa
yllätyksellisiä voimalyöntejä, jos sen voimaa
avustetaan taitavilla jalkojen siirroilla.

Mainitsen tässä, kuinka vasensuora torjuu
amerikkalaisten vastakeinoja:

[Kuva]

[Kuva]

[Kuva]

[Kuva]

Kuva 5.

Vasemmanpuolinen nyrkkeilijä B on vasensuoran
käyttäjä ja ottelee oikean puolista nyrkkeilijää
A:ta vastaan. . B tahtoo saada selville, minkälaisia
vastakeinoja A tuntee vasensuoraa vastaan.  B lyö
kuvassamme vasemman »jallitussuoran» vasemmallaan ja
huomaa, että A on valmis lyömään ristikoukun.

Kuva 6.

Silloin hän lyö vasensuoransa kumartumalla oikealle,
niin että ristikoukku menee olkapään yli ja koska hän
tietää, että A tulee kumartumaan hänen vasempansa
sisäpuolelle —

Kuva 7.

lyö hän samalla oikean suoran vastustajan leukaan tahi
kohokoukun palleaan.

Kuva 8.

Tässä kuvassa on B (oik.) huomannut, että vastustaja
käyttää sivutyöntöä ja lyö nopean kaksoisiskun
A:n leukaan. Oikean täytyy mennä maaliinsa, koska
A on paljastanut leukaansa työntäessään B vasenta
suoraa sivulle.

Kuva 9.

Tässä käyttää A Corbettin kohokoukkua vastaiskuna. B
ei tällöin lyö vasempaansa aivan suoraksi, vaan
puolimatkassa hän pysäyttää iskunsa ja työntää
tulevaa kohokoukkua sivulle-alas ja lyö sisään oikean
suoran (tahi koukun).

Kuva 10.

Kun vastustaja A sukeltaa a la Dernpsey, ei löydy
parempaa keinoa kuin lyödä sisään voimakas kohokoukku.

[Kuva] Kuva n:o 10, Voimakas kohokoukku on paras vastaisku
Dempseyn sukelluksille.


[Kuva] Ruotsin raskaan sarjan entinen kuuluisuus Harry
Persson lasketaan (lopullisesti) kymmeneen norjalaisen
Otto v. Poratin kaatamana viime kesänä.

Vasensuoran teknillinen suoritus.

Ensimmäinen ehto on, että käsi lyödään aivan
suoraksi, muuten käy niinkuin Toivo Zidbäekille
hänen otellessaan ruotsalaista Herbert Nilssonia
vastaan. Meikäläinen ei lyönyt kättään suoraksi,
vaan kyynärpää nousi sivulle, ja kun ruotsalaisen
naamataulu painui Zidbäckin rukkasta vastaan kaikella
voimalla, niin taipui käsi kyynärpäästä »haitarin»
tapaan kokoon. Tärkeä seikka on, että kyynärpää ei
saa nousta ylös. Jos kyynärpää nimittäin nousee, niin
menettää vasensuoran lyöjä paljon iskutarkkuudestaan
ja sitäpaitsi on hyvin mahdollista, että käsi ei
pääse suoristautumaan aivan kuin yllämainitussa
esimerkissä.

Nopeutta saadaan vasempaan suoraan harjoiteltaessa
palloa vastaan. Tällöin on huomattava, että käsi ei
missään tapauksessa saa painua pallon alareunan alitse,
vaan täytyy tulla suorinta tietä takaisin yhtä nopeasti
kuin pallo pomppii laudasta takaisin. Ainoastaan tällä
tavalla saadaan nopeutta käden lihastoimintaan.

Vasemmasta suorasta on kirjoitettu kirjoja, mutta
tässä en voi enää kosketella muita seikkoja kuin
käden asentoa.  Alokkaita on opetettava puristamaan
kättään nyrkkiin etusormesta pikkusormeen päin,
niin että käden nystyrät muodostavat sileän tasaisen
pinnan. Tämän sileän pinnan on yhtaikaisesti osuttava
maaliin. Tätä harjoitetaan helposti sillä tavalla,
että harjoitustoveri nostaa avoimen kätensä maaliksi
ja toinen lyö vasemmallaan siihen. Tällöin huomaa
helposti, osuuko koko rystypinta tahi ei maaliin. Käden
eri asennoista osumishetkellä riippuen luokitellaan
vielä kolme eri vasensuoraa. Englantilaiset lyövät
vasempansa tavallisesti sillä tavalla, että peukalonivel
osumishetkellä on suunnattu ylöspäin. Amerikkalaiset
taas lyövät sen sillä tavalla, että käden selkä on
suunnattu ylöspäin, jolloin isku tulee tukevammaksi,
kun käsivarsilihakset pinnistyvät kiertoon. Kolmas tapa,
minkä ruotsalainen KIF:n valmentaja Erik Thoren opetti
minulle, on näitten keskimuoto. Käsi kierretään
nimittäin ainoastaan puoleksi oikealle, niin että
peukalo näyttää vinoon ylös oikealle. Kiviniemen
kursseilla keväällä luokittelin nämä eri tavat
seuraavasti:

1. Englantilainen eli tavallinen vasensuora.

2. Puolikierretty vasensuora.

3. Amerikkalainen eli kokokierretty vasensuora.

Kierretyissä suorissa on erikoisesti huomioonotettava,
että kyynärpää ei nouse ylös kierrettäessä kättä,
vaan ainoastaan käsivarsilihakset toimivat.

Egab.

[Kuva] Mikrofoni on aina saapuvilla! Berliinin
korkeakoulujen syysjuhla stadionilla.

URHEILUKILPAILUJEN RADIOIMINEN.

URHEILIJAN JOULULLE kirjoitti toimittaja ERKKI VALA.

Suomi-Ruotsi-maaottelun ja varsinkin
Ruotsi-Norja-jalkapallomaaottelun jälkeen pommittivat
eräät urheilu-finanssi-intoilijat ankarasti Ruotsin
yleisradiota sen vuoksi, että se oli radioinut
mainitut kilpailut ja siten muka vähentänyt niiden
yleisömenestystä. Kuuluttaja Sven Jerringin täytyi
lopulta teroittaa kynää ja ryhtyä puolustamaan
yleisradiota.  Hän teki sen seuraavaan tapaan:

»Idrottsbladetin Oslon-kirjeenvaihtaja väittää,
että radioimisen kautta menetettiin 25'000
kruunua sisäänpääsymaksuina.  Tuohan kuulostaa
peloittavalta. Mutta nyt on huomattava, että tästä
jalkapallo-ottelusta on radiossa puhuttu monenmonituista
kertaa ennen kuin kilpailun radioiminen tapahtui. Siitä
on puhuttu joka viikko urheilu- ja voimistelutuntina,
monta kertaa viikossa päivänuutisten yhteydessä,
silloin tällöin, lastentuntien yhteydessä ja sitä
paitsi kaksi kertaa selostettaessa muita maaotteluita,
jolloin jalkapalloinnostus oli koko maassa lamassa.
Tämä on jättiläispropagandaa, jonka arvo kyllä on
suurempi kuin 25'000 kruunua. Sen käsittää jokainen,
joka ymmärtää johdonmukaista reklaamia ja lisäksi
tietää, mikä ero on sanomalehti- ja radiokuulutusten
välillä: sanomalehdessä hypähtää lukija heti
kaiken sen yli, joka ei ole hänelle kiintoisaa,
mutta kovaäänisen sensijaan antaa kernaasti olla auki
kuullakseen muutakin. Radiokuuntelija saa «sivumennen»
paljon enemmän sanomalehdenlukija, ja epäilenpä,
jos tulee kysymys siitä, kumpi meistä, hra Bergvall
(Idrottsbladetin reportteri) vaiko minä on saanut
enemmän ihmisiä liikkeelle urheilukilpailuihin,
niin minä vedän pitemmän tikun. Luulen todellakin,
että olen kuusikuukautisen sesongin aikana houkutellut
vähän enemmän kuin 25 ihmistä urheilukentillemme,
keskimäärin siis Jos maksettu reklaami olisi sallittua
Ruotsin yleisradiossa, niin mitähän jokin afääriyritys
mahtaisikaan tarjota saadakseen edes yhden kymmenesosan
siitä mainonnasta, jonka jalkapallo yleisradiossa
saa? Riittäisiköhän siihen 25'000 kruunua?»

Tässä hengessä on keskustelua urheilukilpailujen
radioimisesta käyty naapurimaassamme. Yleisradio
väittää reklamoivansa urheilua ja urheilu puolestaan
yleisradiota. »Mitä varten istua kirjoittamaan
laskuja, kun molemmin puolin voidaan palvelukset ja
vastapalvelukset täysin kuitata?» tuumii Sven Jerring
lopulta. Ja varmaa on, että näin onkin asianlaita.
Urheilukilpailut ovat radiossa esitettyinä hyvin
mukaansatempaava ja dramaattinen ohjelmanumero, mutta
samalla radion urheilulle tekemä reklaami on suunnaton.

Ilmeistä on, että urheilukilpailujen radioiminen
nykyisin onkin yhä lisääntymässä.	Ulkomaiset
radiolehdet tuovat tietoja mitä ihmeellisimmistä
radioreportteriurotöistä.  Saksan lähettimet
yrittävät välittää Amerikasta jännittäviä
nyrkkeilyotteluja lyhytaaltoasemien kautta. Kun
esimerkiksi

[Kuva] Miten uintikilpailujen radioiminen olisi
elävöitettävä.  (Saks. pilakuva.)

[Kuva] Ladoumegue puhuu radioon kilpailujen jälkeen.

NELJÄ MESTARIA MIKROFONIN ÄÄRESSÄ.

[Kuva] Urheiluradioimisen ennätys meillä on toistaiseksi
maaottelu Tukholmassa viime elokuussa. Selostajamme
Martti Jukola ja Benkku Sjöstedt riemuitsevat yhdessä
satojentuhansien kuuntelijoiden kanssa 100 m:n voiton
johdosta.

[Kuva] Tunnettu ruotsalainen radioselostaja Sven Jening
haastattelee Kugelbergia mestaruuskilpailuissa viime
kesänä 100 m:n voiton jälkeen.

Schmeling ja Stribling iskivät viime heinäkuussa
yhteen Clevelandissa, teki Königswusterhausenin asema
parhaansa välittääkseen amerikkalaisen Schenectadyn
lyhytaaltoaseman kilpailuselostuksen. Erikoinen
saksalainen reportteri oli sitä varten palkattu
ottelupaikalle. Berliinin nyrkkeilyhullut panivat
vastaanottimensa kuntoon, useat ostivat ottelua ajatellen
erikoiset lyhyille aalloille sovitetut radiokoneet, ja
niin valvottiin melkein koko yö odotettaessa selostusta
Clevelandista.	Mutta kellot kävivät Amerikassa ja
Saksassa hieman eri tavalla! Syntyi jotakin sekaannusta,
kesken kilpailuselostusta alkoi tanssimusiikki yhtäkkiä
pauhata vastaanottimissa.  Vain ne, jotka kuuntelivat
lyhytaaltokoneilla suoraan Schenectadyn lähetystä,
saattoivat seurata ottelua. — Seuraavana päivänä
sai yleisradio kuulla kunniansa tanssimusiikista, joka
oli keskeyttänyt »vuosisadan ottelun» selostuksen.
Todettiin, että vielä on radioteitse vaikea järjestää
täysin luotettavaa lähetystä Atlantin ylitse. Mutta
yleisradion taholta vakuutettiin, että kun Los Angelesin
olympialaiset alkavat, on tekniikka poistanut paljon
häiriömahdollisuuksia lähetyksen tieltä. Ja nykyisin
Amerikan ja Saksan välillä tapahtuva musiikkiohjelman
vaihto onkin osoittanut, että yleisradioasemat voivat
Atlantin ylitse toimia hyvänsä yhteisymmärryksessä. Ei
liene siis aivan mahdotonta, että ensi kesänä Suomen
Yleisradiokin voi järjestää jonkin suoran yhteyden
Los Angelesiin, jotta suomalaiset kuulijat saavat ainakin
vähän »hajua» olympialaistunnelmasta.

Urheilutoimitsijain ja yleisradion on siis syytä
jatkuvasti toimia hyvässä yhteisymmärryksessä. Onhan
sellaisia urheilutilaisuuksia — sen osoitti
m.m. Ruotsi-Suomen maaottelun selostus — jossa vain
radio voi tyydyttää innostuneen urheiluyleisön
vaatimukset. Kuivat tiedot saavutetuista tuloksista
eivät sinänsä vielä lämmitä mieltä, mutta
otteluselostukset, joitten taustana on koko kiihtyneen
urheiluyleisön melu, ovat aivan toista. Kotona
vastaanottimen ääressä voi silloin innostua
aivan kuin itse kilpailuissa ja vaikka puhjeta
laulamaan »Maammelaulua» kaukaisen urheiluyleisön
mukana. Varsin lyhytnäköinen olikin sen vuoksi
aikaisemmin, urheilukilpailujen radioimisen alkuaikoina,
urheilutoimitsijain kanta, kun he suorastaan pelkäsivät
yleisradiota ja saattoivat asettaa aivan merkillisiä
ehtoja radioimiselle.  Niinpä Suomen Yleisradion kerran
täytyi luopua Salpausselän kisojen radioimisesta, kun
toimitsijat vaativat, ettei selostaja saanut kilpailujen
kuluessa ensinkään mainita hiihtäjien nimiä,
vaan ainoastaan hiihtäjien numerot! Tätä vaatimusta
perusteltiin sillä, että kisojen ohjelmassa oli mainittu
kaikkien hiihtäjien numerot, ja radiokuuntelijain
velvollisuus oli ostaa tämä ohjelma, jos kerran kisoja
seurasivat! Kun ohjelmaa kuitenkin oli mahdotonta
toimittaa kaikille radiokuuntelijoille, täytyi koko
reportaashista luopua ja tyytyä sensijaan kilpailujen
selostamiseen niitten jälkeen.

Nyttemmin on kuitenkin yhteistoiminnassa päästy
täyteen yksimielisyyteen ja Suomen yleisradio on
viime aikoina suorittanut useita hyvin onnistuneita
radioimisia, joista koko kansa on ollut kiitollinen
— hyvin poikkeuksellinen ilmiö muuten yleisradion
historiassa! Onpa samalla urheiluesitelmien ja
-pakinain lukuakin tuntuvasti lisätty, niin että
yleisradio on voinut tarjota urheiluväelle varsin
monipuolista ohjelmaa.	Tulevaisuudessa ehkä saamme
vielä kuulla samanlaisen ohjelmanumeron kuin viime
kesänä saksalaisen »Sudfunkin» kuuntelijat, kun neljä
urheilumiestä keskusteli mikrofonin ääressä kaiken
kansan kuullen urheiluasioista ja suunnitteli tulevia
tehtäviä. Juuri tällä tavalla saadaan läheiset
suhteet urheilunharrastajain välillä aikaan, ja radio
kykenee tekemään siten arvaamatonta propagandaa urheilun
hyväksi.

Los Angeles

[Kuva] Angelesin ympäristöt tarjoavat paljon harvinaisia
kausia.  Palmut, oranssipensastot ja lumipeitteiset vuoret
odottavat siellä osanottajia.

[Kuva] Los Angelesin hienoimpia jo troopillistuntuisia
palmubulevardeja.

Los Angelesilla, joka jo vuodesta 1920 on pyytänyt
saada järjestää Olympialaiskisat, on ollut aikaa
valmistautua tätä urheilujuhlallisuutta varten. Tämän
pitkän odotusajan kuluessa eivät amerikkalaiset
kisojen järjestäjät suinkaan ole istuneet kädet
ristissä ja kokemukset Pariisissa ja Amsterdamissa ovat
olleet heille hyväksi opiksi.	Näyttää siltä kuin
kuuluisassa Kalifornialaisessa kaupungissa ensi kesänä
järjestettävissä kisoissa järjestys tulisi olemaan
erinomainen,

Maaston suhteen »Enkeleitten kaupungilla» on hyvät
edellytykset urheilullisiin tarkoituksiin — sillä on
mm. vuodesta 1923 lähtien* suuri stadion, jonne mahtuu
75'000 henkeä. Stadionia suurennetaan paraillaan niin,
että se tulee käsittämään 105'000 numeroitua
istumapaikkaa sekä 125'000 numeroimatonta paikkaa.
Tällä stadionilla pidetään kisojen juhlalliset
avajaiset lauantaina, heinäkuun 30:nä päivänä.

Ohimarssin jälkeen, johon kaikki noin 2'000
kilpailijaa osallistuvat, astuu yksi heistä
rivien eteen ja vannoo valan kaikkien läsnäolevien
joukkueiden puolesta. Olympialaislippu nostetaan tankoon,
olympiasoihtu sytytetään ja kymmenennet Olympialaiskisat
on julistettu avatuiksi.

Tällä stadionilla suoritetaan urheilu- ja
voimistelukilpailut. Aivan lähellä, näyttely paistossa
ovat miekkailupaviljonki ja urheilua käsittävän
taiteen museo.

Puiston kaakkoiskulmaukseen rakennetaan kahden pienen
uima-altaan tilalle olympialaisallas, joka tulee
olemaan 50 m pitkä, 20 m leveä ja 5 m syvä. Allasta
ympäröivältä katsomolta on 10'000:lla

(Jatkuu seur. sivulle.)

[Kuva] Olympialaispuistoon rakennettu taidehalli, jossa
pidetään kisojen taidekilpailut.

[Kuva] Vas.: Yleisurheilukilpailujen mahtava stadion,
johon mahtuu 125'000 katsojaa.

[Kuva] Alla: Kisojen voimailupalatsi, jossa pidetään
paini- ja nyrkkeilykilpailut.

--

[Kuva] Urheilijoille rakennetaan pieniä, eri tyyppisiä
asumuksia, Kuvassamme malli pohjoismaalaisia varten.

[Kuva] Tällaistä mallia on ajateltu etelämaalaisia
varten.

[Kuva] sisustuksessa otetaan huomioon jokaisen
kansallisuuden erikoisvaatimukset. Tämä yksinkertainen,
mutta siisti huone on yleistyyppiä.

katsojalla tilaisuus seurata uima-, hyppy- ja
vesipallokilpailuja.  Katsomon alle sijoitetaan
kilpailijoiden pukuhuoneet.

Nyrkkeily-, paini- ja painonnostokilpailut pidetään
vuonna 1924 rakennetussa Auditoriumissa, jonne mahtuu
10'400 henkeä.

Kuudentoista päivän aikana pidetään kaiken kaikkiaan
enemmän kuin satakolmekymmentäviisi eri ottelua
viidessätoista urheilulajissa.  Aktiivinen toiminta
Los Angeleseissa alkaa tietysti jo paljon ennen kisojen
avajaisia. Useimmat kilpailijat saapuvat nimittäin
ajoissa varatakseen itselleen pitemmän tai lyhyemmän
ajan harjoitusta varten itse kilpailupaikalla. Tätä
tarkoitusta varten on järjestetty kuusitoista
täydellistä kenttää. Urheilijoiden
majoitukseen nähden on ryhdytty hyvin järkeviin
toimenpiteisiin. Heidät nimittäin sijoitetaan kaikki
olympialaiskylään.

Noin kahdeksansataa tarkoitusta varten rakennettua
majaa sijoitetaan rinteille, jotka ovat viidentoista
minuutin matkan päässä Olympialaispuistosta,
kaikkien tärkeimpien harjoituskenttien keskellä.
Jokaiseen näistä pienistä maalatuista puurakennuksista
sijoitetaan neljä urheilijaa. Jokainen rakennus
käsittää eteisen ja kaksi huonetta, jokaisessa
huoneessa on kaksi vuodetta, kaksi tuolia, pöytä,
jokunen pieni matto ja pesuallas. Jokaisessa rakennuksessa
on vielä suihku sekä sähkövalo. Rakennukset
ovat erillään toinen toisistaan ja seinät on
peitetty erikoisella ääntä läpäisemättömällä
aineella. Sitäpaitsi sellaiset joukkueet, joiden
kilpailut ovat iltaisin, kuten nyrkkeilijät, painijat,
pyöräilijät ja painon nostajat sijoitetaan erilleen
muista, jotta he saisivat rauhassa nukkua myöhään
seuraavana aamuna.

Ruokailuhuonekysymys on ratkaistu hyvin onnellisesti.
Jotta urheilijat voisivat harjoitusten aikana nauttia
samanlaista ravintoa kuin kotimaassaan, on jokaiselle
joukkueelle varattu oma ruokailuhuoneensa ja oma
keittiönsä, joihin kenelläkään ei ole oikeutta
tunkeutua ilman asianomaisen johtajan lupaa.  Jokaisen
joukkueen on hankittava oma keittäjänsä.

Kunkin joukkueen kapteenin tulee ilmoittaa
järjestelytoimikunnalle noin kolme kuukautta ennen
kisojen alkua suunnilleen joukkueen ruokalista, jotta
erikoiset ruokatarpeet saataisiin hankituksi. Joukkueen
saavuttua perille on joukkueen johtajan annettava kylän
johtajalle päivittäinen ruokalista muutamia päiviä
etukäteen, niin että ruokatarpeet kutakin päivää
varten tuotaisiin keittiöhin.

Järjestelytoimikunta huolehtii kuitenkin kaiken
hankkimisesta.	Huomautettakoon, että olympialaiskylän
rakennus-ja ylläpitokustannukset nousevat 500'000:teen
dollariin. Osallistuvien kansojen maksama yhteissumma
s. o. 2 dollaria miestä ja päivää kohden, ei nousse
puoleenkaan tästä summasta. Järjestelykomitean on
suoritettava erotus omista varoistaan.

Naispuolisia urheilijoita ei sijoiteta
olympialaiskylään. He saavat asua South California
yliopistossa, viiden minuutin kävelymatkan päässä
stadionilta. Mukavuuksiin ja harjoitusmahdollisuuksiin
nähden ei ole toivomisen varaa.

Urheilijoiden huvittelupuoli on myös otettu
huomioon. Ennen kilpailuja, kun joukkueiden johtajat
vaativat harjoittelukuria, järjestetään kylässä
huvitilaisuuksia joka ilta, päivällisen ja kello
yhdeksän välillä. Ensimmäisestä kilpailupäivästä
lähtien esitetään kylässä iltaisin elokuvia edellisen
päivän kilpailuista eri stadioneilla. Täten urheilijat
ovat tilaisuudessa seuraamaan kaikkia kilpailutapahtumia.

Sitämukaa kuin urheilijat ovat lopettaneet kilpailunsa
ja saaneet johtajiltaan luvan, opastaa toimikunta
heidät kaupungin huvittelupaikkoihin.	Huvimatkoja
järjestetään Hollywood'in studioihin.  Koska kylä
sijaitsee hyvin lähellä Tyyntä Valtamerta, on osa
sen hiekkarannasta varattu urheilijoille, jotka ovat
halukkaita käyttämään sitä hyväkseen.

On ryhdytty kaikkiin mahdollisiin toimenpiteisiin
runsaslukuisen yleisöjoukon saamiseksi tähän urheilun
juhlatilaisuuteen.  On jo alettu myydä lippujakin,
joita on kolmea lajia:

lippu, joka oikeuttaa pääsyyn Olympialaisstadionille
kaikkina aikoina,

toinen, joka oikeuttaa kaikkiin saman urheilulajin
kilpailun ja

kolmas yhtä ainoata kilpailua varten.

Lippu kaikkiin nyrkkeilykilpailuihin esim. maksaa
ainoastaan 12 dollaria. On mielenkiintoista
panna merkille, että toimikunta, ottaen huomioon
Olympialaiskisojen historiallisen luonteen ja niiden
kasvattavan merkityksen, on päättänyt myöntää
lapsille suuren alennuksen, tavallisesti noin 50%.

KUMPI URHEILIJALLE TÄRKEÄMPI: LUONTAISET TAIPUMUKSET
vai TARMOKKUUS?

Mestariurheilijat vastaavat »Urheilijan« kiertokyselyyn.

Saadakseen selville maamme edustavimpien
huippu-urheilijoiden mielipiteen siitä, mikä
merkitys on luontaisilla taipumuksilla ja tarmokkaalla
valmistautumisella urheilutuloksia tavoiteltaessa,
on Urheilijan toimitus pyytänyt useita tunnettuja
urheilijoitamme vastaamaan seuraavaan kysymykseen:

Kumpi Teidän käsityksenne mukaan, luontaiset lahjat
(s o. voima, kestävyys, nopeus, hyvä ruumiinrakenne,
älykkäisyys) vaiko tarmokkuus (s.o. tunnollinen
valmentautuminen ja perusteellinen harjoitus) on
merkitykseltään ratkaisevampi mahdollisimman hyviin
urhelutuloksiin pyrittäessä?

Julkaisemme alla kolmeltatoista urheilijalta saapuneet
vastaukset aakkosjärjestyksessä.

[Kuva]

»Urheilija ilman luontaisia lahjoja voi kovalla
ja uutteralla harjoituksella päästä johonkin
määrärajaan, mutta ei missään nimessä
huippusaavutuksiin.

Sitävastoin voi luontaisia lahjoja omaava urheilija
päästä aivan erinomaisiin tuloksiin vain
mitättömällä valmentautumisella.  Tämä koskee
etenkin nuorta urheilijaa, niin kauan kuin lihaksisto on
helpolla hoidettavissa. Tällöin on kuitenkin otettava
huomioon se, että ei sitä vielä paljailla luontaisilla
lahjoilla tehdä tuloksia ellei osata käyttää oikeata
suoritustapaa (tyylivirhe).

Vasta oikea suoritus sekä siihen yhdistettynä, joko
voima, kestävyys, nopeus ym. kantaa hedelmää.»

Ossi Blomqvist

...

[Kuva]

»Omasta puolestani uskon että luontaiset lahjat ovat
ratkaisevana tekijänä tuloksia yritettäessä.»

Raul Wellgren

...

[Kuva]

»Kokemukseni perusteella kestävyysjuoksussa on
luontaisilla lahjoilla suurin merkitys. Suurimmillakin
harjoituksilla ja ponnistuksilla voi olla
pienemmät mahdolliset tulokset, jos ei ole vastaavia
lahjoja. Luontainen kestävyys, yhdistettynä harjoituksen
kautta saatuun nopeuteen, sillä olen juossut parhaimmat
saavutukseni.»

Volmar Iso-Hollo

...

[Kuva]

»Huipputuloksiin päästäkseen pidän
tarkoitustaan vastaavimpana (ratkaisevimmasta
tässä ei voida puhua) tunnollista harjoittelua
ja säännöllisyyttä. Luontaisilla lahjoilla
varustettu urheilija voi kyllä saavuttaa melko hyviä
tuloksia, mutta ilman tunnollista harjoittelua ei hän
huipputuloksia saavuta.»

Aki Järvinen

...

[Kuva]

»Mielestäni tarmokkaalla urheilijalla on suurimmat
mahdollisuudet kehittyä korkeammalle.

On usein tavattu aloittelevia urheilijoita, jotka
ensin aluksi ovat saavuttaneet hyvin lupaavia tuloksia.
Näillä siis on ollut hyvät luontaiset lahjat. Mutta
saavutukset eivät siitä ole juuri paljoa nousseet.

On myöskin tavattu urheilijoita, joiden urheiluesitykset
alussa ovat n.s. asiantuntijoiden mielestä näyttäneet
mahdottoman näköisiltä. Näiltä voidaan kai sanoa
puuttuneen luontaisia lahjoja. Kuitenkin on joskus
tällainen

urheilija määrätietoisella ja tarmokkaalla
harjoittelulla aikojen kuluessa kyennyt kohoamaan
parhaimpiin saavutuksiin.

Ns. luontaisia lahjoja (voimaa, kestävyyttä ja nopeutta)
voidaan lisätä tarmokkaalla ja sopivasti järjestetyllä
harjoituksella.» .

Ilmari Kuokka

...

[Kuva]

»Jos luontaisilla lahjoilla tarkoitetaan esim. voimaa,
nopeutta, hyvää ruumiinrakennetta ja älykkyyttä,
niin näillä edellytyksillä varustettu mies
tietenkin kehittyy helpommin huippu-urheilijaksi kuin
päinvastaisessa tapauksessa.

Mutta luontaisten lahjojen lisäksi ja ehkä ennenkin
näitä tulee miehen omata urhelijamieli, johon
käsitteeseen sisällyttäisin sen tarmokkuuden,
joka täytyy huippu-urheilijaksi aikovalla olla
jaksaakseen päivästä päivään ja vuodesta vuoteen
kaikista vastoinkäymisistä ja sanoisinko myöskin
myötäkäymisistä huolimatta pyrkiä suuriin
päämääriin. Vaikka omasinkin omasta mielestäni
luontaisia lahjoja ja aluksi luotinkin niihin, rupesin
sitten vasta paremmin menestymään, kun ikäänkuin
unohdin ne ja aloin luottaa määrätietoisiin
harjoituksiin.»

Martti Lappalainen

...

[Kuva]

»Aikaisemmin saattoi tulla huippu'urheilijaksi useimmilla
urheilualoilla joko luontaisten taipumuksien tai
tarmokkaan harjoittelun avulla. Nykyään ei sellainen
käy päinsä ilman luontaisia taipumuksia, jonka
lisäksi tarvitaan kovaa työtä jokaista edistysaskelta
kohden, vieläpä on puserrettava itsestään irti
viimeinenkin voiman pisara, ja tahtoisin vielä sanoa,
että huippu-urheilija saa toisinaan ottaa avukseen
kärsivällisyyden, voidakseen pysyä mukana, niin
synkältä kuin tilanne joskus näyttääkin.»

J. Kiviratte ???

...

[Kuva]

»Nykyään ovat jo urheilun eri lajien ennätykset niin
korkealla tasolla, että ei hyvilläkään luontaisilla
lahjoilla kykene äkkiä nousemaan ennätysten
tasolle, vaan vaatii se monivuotista tarmokasta ja
säännöllistä vaimentumista.  Omia saavutuksiani
kylläkin pidän luontaisten lahjain ansiosta saatuna.
Sillä harjoitukseni on aina ollut epäsäännöllistä ja
katkonaista, mutta monet kilpailut keväästä syksyyn ja
monivuotinen pohja ovat säilyttäneet kunnon kohtalaisena
vuodesta toiseen.»

Martti Marttelinen ???

...

[Kuva]

»Urheilija, joka on varustettu luontaisilla lahjoilla —
lasken tässä suurimmaksi tekijäksi hyvät hermot —
voi päästä aivan pienelläkin harjoituksella kuntoon.»

Osmo Pellinen

...

[Kuva]

»Olisi siis tehtävä selväksi, kumpi —
luontaiset lahjat, vaiko tarmokkuus harjoituksissa
— on ratkaisevampi mahdollisimman hyviin tuloksiin
pyrittäessä.

Epäilemättä asetan jälkimmäisen ratkaisevammaksi
ja aika pitkällä etumatkalla. Tietenkin on suuri
merkitys silläkin — huipputuloksiin pyrittäessä,
että luontaisia ominaisuuksia, kuten voimaa, nopeutta,
mitta-ja painosuhteita ym. otetaan huomioon urheilulajia
valittaessa, mutta pelkillä luontaisilla avuilla ei
saavuteta mitään ilman tarmokasta ja peräänantamatonta
sekä määrätietoista harjoitusta.»

Wille Pörhölä

...

[Kuva]

»Urheilija, vaikkakin hyvillä lahjoilla varustettu,
mutta puuttuu tarmoa, ei pääse ainoastaan näiden
lahjojensa avulla, parhaisiin mahdollisuuksiin, kun
taas pienemmilläkin lahjoilla varustettu, tarmokas,
määrätietoisesti valmentautuva urheilija saavuttaa
parhaat mahdolliset tulokset.

Siis tarmokkuus on ratkaisevampi merkitykseltään,
hyviin urheilu tuloksiin pyrittäessä.

Veli Saarinen

...

[Kuva]

»Yleispätevää, aivan ratkaisevaa vastausta
kysymykseen ei mielestäni voi antaa, sillä eri
yleisurheilujajien vaatimukset ovat tässä suhteessa
kovin erilaiset.  Niinpä ratalajit useimmiten, etenkin
kestävyysjuoksut vaativat ehdottomasti ensi sijalle
harjoituksen tarmokkuuden. Sopiva ruumiinrakenne on taas
useissa kenttälajeissa välttämätön huipputulosten
edellytys, joskin tällöin tarmokkuus lopullisesti
Vie päämäärään; keihäänheitto esim. vaatii
huipputuloksilleen erikoisia luontaisia lahjoja, joita
ei tunnollisinkaan harjoitus kykene korvaamaan

Luontaisten lahjojen ryhmästä ovat useat lajit,
esim. nopeus, voima ja kestävyys, oikealla ja sopivalla
harjoituksella hankittavissa, mutta ns. tyylitaju,
sts. kyky yksilöllistyttää suoritustyyli itselleen
sopivimmaksi ruumiinrakenteen ja mahdollisuuksien
mukaan, on erittäin tärkeä tekijä etenkin
kenttälajeissa. Harjoituksen laadun ja määrän
määritteleminen kuuluu mielestäni myös luontaisten
lahjojen ryhmään, sillä on järkevästi ja oikealla
tavalla kulloinkin osattava ratkaista »mitä puuttuu»,
ts. mikä on heikoin kohta, ja sen mukaan osattava
erikoistaa harjoituksensa. Harjoituksen oikealaatuisuus
ja järkevä järjestely säästää aikaa ja tarmoa,
mikä seikka luonnollisesti omalta osaltaan edistää
kehittymistä.

Yleisenä sääntönä, jos sellainen on määriteltävä,
pitäisin, että tarmokkuus sittenkin on ratkaisevin
tekijä, vaikkakin on totta, että esim. kenttälajeissa
tarmokkuus viedäkseen huipputuloksiin edellyttää
muutamia luontaisia lahjoja, — tarpeellisena
poikkeuksena on juuri keihäänheitto.»

Olavi Vaalamo

...

[Kuva]

»Olen sitä mieltä, että yksinään ei kumpikaan,
luontaiset lahjat eikä tarmokkuus, voi viedä
huipputuloksiin. Jos on pikemmin iso kuin pieni
mies, kyllä hän käsitykseni mukaan tunnollisella
harjoituksella pääsee tuloksiin, jos hänellä vain
on tilaisuutta harjoitella niin paljon kuin nykyinen
kilpaurheilu vaatii. Jos ei kunnollisesti harjoittele, on
parasta katsella sivusta, kun muut saavuttavat tuloksia,
olkootpa edellytykset kuinka hyvät tahansa.»

Paavo Yrjäläinen ???

...

[Kuva]

Vastauksista käy selville, että urheilijat ovat
painostaneet kuten luonnollista on ollutkin — molempien
sekä luontaisten lahjojen että tarmokkaan harjoituksen
merkitystä. Hyvät luontaiset lahjat ja sen lisäksi
vielä luja tahto ja tarmo — siinä epäilemättä
paras pohja urheilijalle.

Edellytettäessä, että jompikumpi mainituista
ominaisuuksista puuttuisi tai olisi heikompi, ja
antaessaan vastauksen varsinaiseen kysymykseen, ovat
mielipiteet menneet hajalle, enemmistön kuitenkin
asettaessa tarmokkaan harjoittelun etualalle hyviin
tuloksiin pyrittäessä.

Tähän enemmistön mielipiteeseen on Urheilijan
toimituskin puolestaan taipuvainen yhtymään.

...

[Kuva] Olympiarenkaat

======= ======= ======= ======= ======= =======

URHEILIJA

on tilattava ensi vuodeksikin:

Koska taas on korkea olympialaisvuosi.

Koska Urheilija on laatuaan ainoa urheilullinen
loistojulkaisumme.

Koska Urheilija on erinomainen kaunistus suomalaisen
kodin pöydällä.

Koska Urheilija on nuorison ihailema ja hartaasti lukema.

Koska Urheilija on jo neljä vuosikertaa ilmestynyt
kaikkien tilaajainsa ja lukijainsa suureksi tyydytykseksi.

Koska Urheilijalla on pätevä toimitus.

Koska Urheilijaa tukevat maamme parhaat voimat.

Koska Urheilija on suhteellisen halpa.

Koska — lyhyesti ja yksinkertaisesti — Urheilija
en välttämätön jokaiselle urheilua seuraavalle
suomalaiselle.

======= ======= ======= ======= ======= =======

[Kuva]

Metro-Goldvyn-Mayerin reipas nuori tähti Magde Evans,
johon pojat Los Angelesissa saavat tutustua.

[Kuva] Vas.: Kolme lupausta: Heikki ja Hilkka Katajavuori
sekä

[Kuva] I. Niemeläinen.

[Kuva] H:gin Uimarien vihkiäiset viime
kesänä. Promoottori tri M. Jukola pitämässä
oik. evästyspuhetta »Uintimme tulevaisuudelle».

TOPI REINGOLDT:

MILTÄ NÄYTTÄÄ UINTIMME TULEVAISUUS?

Muutamassa vuodessa uimaurheilumme on kehittynyt
lapsenkengistään voimakkain harppauksin miesten
kirjoihin.  Suurin ansio tähän on tietysti uimahallilla,
joka on takeena siitä, että uimaurheilumme tulee
jatkuvasti edistymään ja menestymään, sillä
tunnettuahan on, että harjoitussitkeyttä suomalaisilla
on.

Ikävää vain on, että kansamme kovin rajoitetulla
osalla on toistaiseksi tilaisuus ympäri vuoden
harrastaa tätä kaikille niin naisille kuin miehillekin
soveliasta urheilulajia. Toivottavaa on, että eräät
maaseutukaupungit, joiden aikomuksena on ollut rakentaa
uimahalli, pian toteuttaisivat hyvät aikomuksensa.

Nykyiset mahdollisuudet uimaurheilun kehityksen eteenpäin
viemiseksi eivät ole läheskään tarpeeksi laajalla
pohjalla.  Vertauskohtana tässä voisi lähinnä
käyttää yleisurheilua.  Varmaa kuitenkin on, että
yksin Helsingin nuori uimaripolvi tulee pitämään
huolen siitä, ettei uintitasomme pysähdy paikalleen,
vaikka sen kohoaminen tulisikin hitaammaksi kuin
tähän asti. Ennätyksemme ovat jo nykyisin siksi
korkealla tasolla, ettei niitä rikota yhtä helposti
kuin aikaisemmin.

Se uimaripolvi, johon huomiomme lähinnä kiintyy, on jo
nyt menossa hyvää vauhtia huippua kohti. Jos jätämme
syrjään nykyiset huippukykymme, niin vastaamme tulee
nuorukaisia, joista muutamat olisivat kolme vuotta sitten
tuloksillaan tehneet ennätyksiä. Sellaisilla tuloksilla
on aina arvonsa, vaikka ne suuren yleisön silmissä
helposti jäävät ennätystulosten varjoon.

Mainitsen muutamia nuoremman polven
»tekijöitä». Mielestäni on »kansakoulujen
mestari» Mosse Suvanto tyylissä ja vauhdin
lujuudessa oppinut aivan miesten tapoja. Toinen
palkinto mestaruuskilpailuissa niin voimia kysyvällä
matkalla kuin 1'500 m on kuin kaunis alkulehti pojan
tulevaisuuden kirjassa. Joutuipa poika kuitenkin lujille
HU:n syyskilpailuissa.	Vakava, itsekseen työskentelevä
Aaro Louhi tuli, näki, mutta ei vielä voittanut, vaikka
panikin Mossen niin kireälle, ettei tämä päässyt
eroon hänestä ennenkuin viisi metriä vaille maalista
voittaen metrillä. Louhi onkin viime vuoden aikana
kehittynyt hyvää vauhtia. Jos samaa menoa jatkuu,
saamme pian nähdä hänet ahdistamassa »tekijöitä».

Rintauimari Heikki Katajavuori on esiintynyt yleisöllekin
jo monta kertaa ja saavuttanut tuloksia, joita mainitaan
kunnioittavasti. Paljon enemmän odotan kuitenkin
häneltä vielä, sillä ikä ei häntä vielä paina.

Dsjinnes ja Henriksson ovat tuttuja nimiä, vaikka
kuuluvatkin ihan nuorimpaan polveen. Molemmat
nopeita kiitäjiä, joka todistaa parhaiten
kehitysmahdollisuuksia, sillä nopeus on pohja, josta
uimarin menestyminen riippuu.  Voimakasrakenteinen Korte
esitti viime kilpailuissa verraten hyvää uintia, joten
hänestäkin voimme toivoa vielä paljon enemmän. Hyvä
tyyliniekka on niin ikään V. Nurmi. Toistaiseksi
on hänen kestävyytensä vielä heikonlainen, mutta
iän mukanahan voimiakin tulee. Myöskin Hietanen,
Andelin, Roini ym. tulevat antamaan edellä mainituille
lujan vastuksen.  Nämä nimet voi suuri yleisö panna
muistiinsa, sillä ennenpitkää tarjoaa nuori hallimme
uusia kykyjä. Siitä voimme olla varmoja.

Meidän uimahallimme tapaisia harjoittelupaikkoja on
Euroopassa vähän. Tuskinpa niissä missään on niin
hyviä lämmityslaitteita kuin meillä. Se juuri tekee
harjoittelun vedessä miellyttäväksi. Aikaisemminhan
olemme saaneet kärsiä osanottajien puutetta
uintikilpailuissamme sen vuoksi, että kylmät vedet
tekivät harjoituksen epämiellyttäväksi.  Kaikkiaan
harjoitusaikaa ehti karttua pari kuukautta. Nyt on asia
toinen. Nykyisen nuoren polven tullessa miehen ikään,
saamme siitä monta huomattavaa uimaria, kukapa tietää,
vaikka kansainvälisiä ennätysmiehiäkin. Silloin Suomen
uimaurheilu saa myöskin paremman yleisökannatuksenkin
kuin tähän asti, ja sen työmahdollisuudet laajenevat.

JORRI KIRI:

PESÄPALLOPELIN TULEVAISUUTTA:

Raskaampi pelimuoto.

[Kuva] Naiset saisivat edelleenkin säilyttää siron
kevyen pelinsä.

Aktiivinen urheilija, sanomalehtimies, urheiluteoreetikko,
kirjailija, keksijä, mies, jonka mitä moninaisimpien
harrastusten utuverhosta piirtyy näkyville milloin
enemmän, milloin vähemmän selvänä viuhuvan
pesäpallon piirtämä rata. Lienee tarpeetonta sanoa,
kenestä on kysymys.

Tahkon suhde pesäpalloon on jokseenkin sama kuin isän
ja pojan. Kaikkien isien lailla hän on ylpeä pojastaan,
mutta erottautuu muista siinä, että hän vain vahingossa
paljastaa tämän »heikkoutensa». Tarkemmin ajatellessa
Tahkon ja pesäpallon keskinäistä suhdetta välähtää
mieleen kuva jossakin määrin huikentelevaisesta, mutta
silti kovasti vaimostaan pitävästä aviomiehestä,
Milloin mitäkin kysymystä pohtien hän näet aina
tavantakaa palaa takaisin pesäpallon luo.

Niitten kymmenientuhansien joukossa, jotka uskovat
pesäpallon tulevaisuuteen, on nykyisin myös Tahko. Mutta
hänen tulevaisuuden pesäpalloonsa liittyy olennaisena
osana kinnas. Tämä ei kuitenkaan ole pyrkimys, vaan
seuraus.

Nykyinen peli on kevyitten joukkueitten peliä. Nopeus sen
eri ilmenemismuodoissa alkaa olla ratkaisevia tekijöitä.
Aikaisempi iskulause on muuttunut selviöksi. Tämä on
hyvä, jopa erinomainenkin asia, mutta sillä on myös
omat heikkoutensa.  Lyhyesti sanoen: me tarvitsemme kaksi
eri peliä!

Nyt olemme tulleet taas vaarallisille vesille. Tiedän:
kaikkinaiset sääntöjenmuutokset ovat kauhistus, mutta:
tässä ei olekaan kysymys mistään pelisääntöjen
muuttamisesta.	Lienemme siis taas selvillä vesillä.

Mitään pelisääntöjen muutoksia ei
tämä kaksi-eri-peliä-ohjelma nimittäin
edellyttäisi. Nykyinen pelimuoto säilyisi
kokonaisuudessaan ennallaan, mutta siitä muodostuisi
erikoinen koulu- ja junioripeli. Sen rinnalle
kehitettäisiin uusi, raskastyyppinen pelimuoto,
johon kevyemmän tyypin pelaajat siirtyisivät
esim. sotaväessä oltuaan, erään rajapyykin
merkitäkseni. Armeijassa ja sk:ssa olisi siis
käytännössä raskaamman tyypin pelimuoto.

Siirtyminen raskaamman tyypin peliin ei vaadi mitään
mullistavia muutoksia. Pieni painonlisä palloon, noin
10 — 15 grammaa, ja pallon lentokyvyn typistäminen
sellaiseksi, että väkivahva mieskin voi lyödä
voimiensa mukaan pallon silti lentämättä takarajan yli,
niin muu seuraa itsestään. Tällöin pääsee voima
merkitsemään enemmän teknillisen suorituksen rinnalla,
eikä »huono lyönti ole enää paras lyönti». Saamme
jälleen nähdä kentillä Mäenpään Manin kaltaisia
väkivahvoja lyöjiä, joitten kotipesään astuminen
saa aikaan humahduksen yleisön joukossa: Nyt tapahtuu
jotakin!

Pallon painon lisäämisestä seuraisi luonnollisesti
sen suureneminen nykyistä hiukan isommaksi, käsineen
käytön yleistyminen ja mailan muodostuminen entistä
lyhemmäksi ja paksummaksi sekä luonnollisestikin
painavammaksi. Meillähän alkaa mailanvalmistajilla jo
olla pulaa sopivasta haapapuusta, joten koivukantaan
takaisinsiirtyminen olisi vallan paikallaan —
ja halotkin saisivat jälleen parempaa menekkiä!
Tarkoitusta vastaavan pallon aikaansaaminen, sellaisen,
jolla olisi kaikki hyvät puolet, mutta ei sen vikoja
— mikäli nyt niin voi sanoa — muodostaakin tämän
kysymyksen gordiolaisen solmun. Sen ratkaisu ei kuitenkaan
liene mahdotonta maassa, jossa vuosittain keksitään
puolisentuhatta ikiliikkujaa...

Tähän suuntaan ajattelee Tahko pesäpallon lähivuosien
kehittämistä. Ja jos sitä uskaltaisi jatkaa, niin
välähtäisi näkyviin vieraita maita ja kansoja,
jotka etsiessään Suomen yleisurheilun sesamia ovat
päätyneet pallonlyöntiin.

Mutta tämä on melkeinpä uudenvuoden tinanvalantaan
kuuluvaa .

Viiden valtion päämiehen lahjoittamat palkinnot.

[Kuva]

Suomen Akateemisen Urheiluliiton (SAUL) palkintokokoelma
on ainoalaatuinen: se käsittää m.m. viiden valtion
päämiehen lahjoittamat komeat palkinnot. Koska niiden
historiikki herättänee mielenkiintoa, kerrotaan tässä
lyhyesti kunkin vaiheet.

Kuvassa ensimmäisenä vasemmalla näkyy tänäkin vuonna
paljon puheenaihetta herättänyt Ruotsin kuninkaan
Pohjoismaisiin akateemisiin yleisurheilumestaruuksiin
v. 1919 lahjoittama n.s.  kultakannu. Se ei kyllä
ole kultaa, mutta kullattua hopeaa, joka on täynnä
upottamalla tehtyjä Ruotiin kruunuja ja jossa keskellä
on G V (Gustaf V). Työ on erittäin huoliteltua, mutta
niinpä se onkin kuninkaan hovijalokivisepän käsialaa.

Tukholmassa 1919 oli Helsingillä — kannu on näet
pohjoismaiden yliopistokaupunkien välinen — vain
6 miestä mukana, jotka epäonnistuivat juoksuissa ja
hypyissä, mutta korjasivat heitoissa — m.m. Armas
Taipale — kaikki ensi sijat. Uppsalan pojat olivat
ylivoimaisia, saaden kannun ensi kiinnityksen 49
pisteellä.

1921 oli toinen kilpailu Helsingissä. Nyt oli Helsinki
puolestaan vielä ylivoimaisempi 62 pisteellään. Uppsala
ja Tukholma olivat seuraavat. — Tuli pitkä
tauko ennenkuin seuraavat kisat vihdoin saatiin
aikaan. Tukholmaan lähti 1927 hiukan toistakymmentä
SAUL:n reipasta poikaa, jotka ylittivät kaikki toiveet
voittamalla kannun 30 pisteellä, Tukholman 22, Lundin
12, Uppsalan 6, Göteporin 2 ja Köpenhaminan O pistettä
vastaan.

Kannun satu loppui tänä vuonna Helsingissä, jossa
Helsinki sen vakuuttavasti vei omakseen. Pisteet: Helsinki
52, Tukholma 10.5, Uppsala 6.5 ja Turku 2.

Keskellä kuvassa näkyvä Eemil Halosen sopusuhtaisen
kaunis veistos liittyy läheisesti kuninkaan
kannun historiaan. Sen lahjoitti nim. 1921 samoihin
pohjoismaisiin kisoihin Suomen silloinen presidentti
Stählberg.

Tämä palkinto on kentän parhaalle miehelle, jolloin
paras yhteenlaskettu pistemäärä ratkaisee. Helsingissä
—21 sen sai haltuunsa uppsalainen todellinen
moniottelija Bertil Ohlsson, joka voitti sen
ylivoimaisesti seuraavilla sijoituksillaan: 10-ottelu
i 6920,27 p., 5-ottelu, korkeus ja 110 m. aidat II,
kolmiloikka, pituus ja seiväs III, kiekko ja moukari
IV sekä 100 m., 400 m. ja kuula V. — Tämän jälkeen
vähennettiin lajeja rutkasti. Hannes Torpo oli seuraava
veistoksen omistaja, voittaen 1927 sekä kuulan (13.63)
että kiekon (41.42). Tällä haavaa on tämä arvokas
veistos edelleen suomalaisen hallussa, sillä tänä
vuonna vei Olavi Vaalamo sen: I kuulassa 14.51, I kiekossa
42.0 ja III keihäässä 58.49.

Kuvassa toinen vasemmalta on Saksan presidentti
Hindenburgin pronssikotka. Sen sai SAUL omakseen Kielin
Pohjoismais-saksalaisissa ylioppilaskisoissa 14 —
16/6 1929, jossa Suomen nuori ylioppilasjoukkue
jälleen loistavasti sekoitti ennakkolaskelmat
— Saksassa odotettiin pääkamppailua Saksan ja
Ruotsin välillä—, voittaen kisat vakuuttavasti 59
pisteellä. Saksa sai 45, Ruotsi 23, Norja 21 ja Tanska
sekä Islanti O pistettä. Samoissa kisoissa sai Suomi
vielä Preussin kulttuuriministerin lahjoittaman hopeisen,
kaikkien yllämainittujen maiden vaakunalla koristetun
hopeatarjottimen.  — Tässä yhteydessä emme malta
olla mainitsematta, että Suomen 6-miehinen joukkue
sijoittui useimpien muiden maiden 20—40 miehisten
joukkueiden kesken ylioppilaiden maailmanmestaruuskisoissa
Darmstadtissa 1930 kolmanneksi, neljän meikäläisen
saadessa ylioppilasmaailmanmestarin arvon (Vaalamo kiekko
45.07, Suksi keihäs 66.40,5, korkeus Reinikka 190,
ja 5-ottelu Tolomo 4011 pist.).

Pokaaleista toinen oikealla on Latvian presidentin
lahjoittama.  Sen SAUL:n joukkue voitti 1926 Helsingissä
anastaen 275 pistettä Latvian 82, Viron 66 ja Liettuan
9 vastaan.

Äärimmäinen oikealla on veljeskansamme Viron
presidentin lahjoittama samaisiin SELL (Suomi, Eesti,
Latvia, Liettua) kisoihin Tallinnassa 1930. Voittoihin
tottunut akateeminen joukkueemme sai tämän hopeatuopin
omakseen pisteiden jakautuessa: Suomi 174, Viro 108,
Latvia 79 ja Liettua 31.

E. M.

[Kuva] Eteviä nuoren polven 800 m:n juoksijoita,
Mickelsson, Björk ja Pohjata, jotka »rasittavat
sydäntään ja keuhkojaan liikaa» vanhan polven
mielestä.

»SUUNNATON EDISTYS».

Sanat ovat näinä aikoina lähteneet monen meikäläisen
miehen suusta vieläpä naisenkin. On ymmärrettävästi
tarkoitettu urheilumme kehitystä. Arvostelu
myönnettäneenkin oikeaksi, jos kyseessä on ollut
urheiluharrastuksien leviäminen kansamme syvimpiin
kerroksiin kautta koko Suomen. Ei liene maata toista,
jonka asukkaista — miehistä ja naisista — niin suuri
prosenttimäärä aktiivisesti harjoittaisi urheilua ja
voimailua kuin mitä Suomessa on laita. Väite on saanut
osakseen tunnustusta ulkomaillakin. Onhan vierasmaisissa
lehdissä usein ollut luettavana lause: Suomi maailman
ensimmäinen urheilumaa, sen kansa ensimmäinen urheilu
kansa.

Mutta jos asianomaiset arvostelijat sanoillaan ovat
tarkoittaneet meillä liikuntakasvatuksen ja eritoten
urheilukilpailujen alalla saavutettuja ennätyksiä
ja näiden vuotuista kohoamista vaatimattomasta alusta
nyttemmin maailman ennätyksiä tavoitteleviksi, niin
lienee lausuntansa antajista aniharva ammattimiehiä
lukuunottamatta —, täydesti selvillä siitä, missä
määrin meillä kuluvan vuosisadan aikana on kussakin
urheilulajissa edistytty. Vertailemalla aikaisemmin ja
meidän päivinämme saavutettuja ennätyksiä toisiinsa
saadaan asia kai selvitetyksi.

Kutakuinkin luotettava ennätysluettelo saatiin
meillä laadituksi vasta vuonna 1903. Kyseessä oleva
vertaileminen käy havainnollisemmaksi, jos tulokset
esitetään prosenttiluvuissa.	Nämä ilmaisevat, mitä
juoksuihin tulee, paljonko aikaennätykset on saatu
kokoonpuristetuiksi, hyppyihin ja heittoihin nähden
tarjoavat luvut kuvauksen siitä, miten paljon mittanauhaa
on asianomaisissa kilpailulajeissa täytynyt pidentää.

Prosenttiluettelo esitetään seuraavassa lukujen
enenevän arvon mukaan huolimatta siitä, että hypyt,
heitot ja juoksut näin ollen joutuvat jonkinverran
epäjärjestykseen.

Tuloksiksi saadut prosenttiluvut ovat seuraavat:

[Taulukko]

100 m juoksu .. 4.4 % Pituush 16.2 400 » » 6.5 »
Kuulant 19.2 200 » » 7.9 » lO 000 m juoksu .. 20.i
Mailin » lO.o » Kolmiloikka ...... 20.4 Korkeushyppy
10.9 » 5'000 m juoksu 21.s 3'000 m juoksu .... 14.2 »
Seiväshyppy 28.o Aitajuoksu . 14.3 » Keihäänheitto
.... 31.5 l 500 m juoksu 14.? » Moukarinheitto . . 46.7
Kiekonheitto . 16.1 »

Urheilumme alkuaikoina ei kilpailuohjelmiin vielä
oltu otettu 800 metrin juoksua eikä 400 metrin
aitajuoksua. Näitä kilpailulajeja pidettiin näet
sydäntä ja keuhkoja liian rasittavina — niinkuin
ne kieltämättä ovatkin. Sitä vastoin oli nyttemmin
miltei unhotuksiin joutunut käynti aikaisemmin niin
meillä kuin muuallakin varsin suosittu kilpailumuoto.

IVAR WILSKMAN.

Jättiläiskissan jäljillä

URHEILIJAN JOULULLE kirjoitti JALMARI SAULI.

On omituista, miten monesti hyvin jo haalistuneet, taikka
täysin hävinneetkin muistot johtuvat jälleen mieleen,
työntyvät äkkiarvaamatta tietoisuuteemme jostakin
takatajunnastamme, täyttäessään jonkin tasaisen
vuosikymmenen. Niinkuin nyt tämäkin, josta tänä
talvena, joulun aikoihin, tulee täsmälleen kuluneeksi
kaksikymmentä vuotta.

Olimme — polyteikkari-veljeni ja minä, äsken
kuoriutunut ylioppilas — kahteen pekkaan pitämässä
joululomaa pienessä kotikaupungissamme.  Talvi oli
tullut jo marraskuulla, ja tuimana oli tullutkin. Lunta
oli saloilla suolivyöhön saakka, kaikki syötävä
oli luomakunnalta saavuttamattomissa, ja metsäkanat,
peltopyyt, jänikset ja ketut tunkeutuivat aina
kotipeltomme pajukistoihin asti. Oravien saattoi
aamuaikaisella nähdä kisailevan katoilla ja lankkuaidan
terällä, ja tuhatpäiset punatulkku- ja tilhilaumat
täyttivät puut ja pensastot.

Oltiin päästy ohi joulunpyhien, yli uudenvuodenkin,
kun me eräänä aamuaikaisena heräämme hiljaiseen
koputukseen. Ikkunaruudut välmehtivät vielä
valottomina, sinitummina pintoina, jakaen tähtitaivaan
jyrkkiin neliöihinsä, ja pikkukaupunki lepää
suloisessa, talvisunnuntaisessa aamurauhassaan. Mutta
vanha luonnontieteen lehtori, entinen opettajamme, ei
ole totutuista tavoistaan luopunut. Aamuaikaisella, ennen
auringon aavistustakaan, on hän käynyt »kurkistamassa
karttaansa», s.o. kierrellyt pellonpientareet,
pistäytynyt viidakkoihin ja laskeutunut sieltä läheisen
lahden jäälle, tutkien ja tunnustellen, mitä hänen
holhottinsa yöllä ovat hommailleet Ja nyt on hänellä
ilmeisesti jotakin erikoista ilmoitettavaa.

Avaan tuuletusikkunan, ja samalla sanoo syvä
barytoni-ääni ulkoa:

— No, vesille nyt veljekset, ja vikkelään! Tuolla
lahdella on ihan hiljakkoin hiihdellyt oikea
jättiläiskissa, ja siinä taidossahan te olette
tekijämiehiä, tekin.

Kutsuimme lehtorin lämmittelemään, ja laittauduimme
lähtövalmiiksi.

— Tottahan teillä on se »Tonttunne» vielä?

— Ei se täällä ole — se on syötöllä maalla,
sanoimme me kuin samalla suulla.

— Millä ihmeellä te sitten ilvestä ajatte?

— Nythän on hyvä hanki ja hangella tuuman verran
vihilunta — totta sen jäljet siinä näkyvät?

— Mutta se poika saattaa painella penikulmittain
teitäkin pitkin, ja silloin se pääsee pelistä pois.

Me katselimme kotvan altakulmain, ja äsken niin
nuorekkaat, vahvat varret näyttivät ikäänkuin
kyyristyvän kokoon. Silloin minä muistin:

— Mutta Pesu-Iitan »Pikke» — siinä on sellainen
jehu, ettei se pelkää pannahistakaan!

Pikke oli kahta korttelia korkea karvakerä, jonkinlainen
sekoitus rotta- ja mäyräkoirasta, ja yhtä ankara
konstaapeli kärpille kuin rotillekin. Jänistäkin se
kyyditsi kolme, neljä kierrosta, eivätkä riekotkaan
saaneet siltä rauhaa. Lehtori hymyili huulipartaansa,
mutta oli muuten sitä mieltä, ettei se nuorille
miehille ole muuta kuin hyväksi, tulipa hänestä sitten
hukkareisu, jos tuli.

Toiseen reppuun työnnettiin evästä, toinen
jätettiin tyhjilleen Pikke-pojan varalta, sillä
eihän se kuontalo kykenisi kuitenkaan yksinomaan omin
tallukoineen taivaltamaan. Kevyet haulikot hartioille,
Pikke pesutuvasta pihalle, ja suunta suoraan lahdelle!

Se aamu ei mene mielestäni milloinkaan, niin pitkälti
kuin minulla mieltä riittää! Koko maailma oli
kääriytynyt valkeaan, villavaan vaippaan, kotipihan
poppelit olivat kuin pyhimyskynttilöitä, ja nuoren
lumen tuoksu tunkeutui sieraimiin niin raikkaana, että
tunsi ikäänkuin uivansa. Taivas oli kirkkaan keltainen,
punaisella päärmätty, ja vastapäisten kukkuloiden
yllä souti hauras, hopeainen sumu. Oli niin hiljaista,
että luuli kuulevansa

[Kuva] »— — — käänsimme suksemme nurin,
sihtailimme ja tähtäilimme niitä kohden kuutamoa —
— —»

tähtien tuikahtelun, niin kaunista, ettei silmä kyennyt
sitä kuvastelemaan...

Poikki lahden kulkivat pyöreät, pehmeät painalmukset
— jättiläiskissan jäljet! Kiirettä pitämättä,
kupu täynnä, oli se kulkenut itää kohden. Ilmeisesti
oli nälkä ajellut sen näille rinnemaille
ryöstöretkille, ja saatuaan kyllikseen oli se nyt
kaikkoamassa jonnekin Karjalan kulmille.

Mutta — »ei sitä talosta niin mennä kuin torpasta!»
— sillä oli nyt jäljillään kaksi hyvänlaista
hiihtäjää, ja kovasisuinen koirankuvatus, Pikke
pörrötti karvansa kuin piikkisika, päästi pahimman
äänensä, ja alkoi aikaa haaskaamatta seurata jälkiä.

Suksi luisti kuin siivitettynä, eikä se edes
sihahdellut. Sauvojen kärjet vain hiukan kirahtelivat,
kun ne moniaan metrin välimatkoilla kairautuivat
hankeen. Kaupunki oli jo kauan sitten jäänyt
kilometrien taakse, kun auringon kultainen nuotio
näyttäytyi metsänlaidassa.  Se oli kuin melto rauta,
rävähtämätön, ikäänkuin olisi pakkanen puuduttanut
sen liekit paikoilleen.

Ajo kulki koillista kohden Tuulokseen.	Näkyi,
että tuo kulkuri oli syönyt kupunsa täyteen,
sillä poiketen totutuista tavoistaan väitteli se
vaivalloisia murrosmaita ja tallusteli tyynesti tasaisia
viitoja. Mutta Tuuloksessa oli se epäilemättä saanut
meistä »tuntuman », sillä siellä se oli seisahtanut
lepäämään, loikonut erään korkean kallion nenässä
kuin kuningas leijona ikään, ja katsellut alempana
olevia jälkiään. Pikke oli pussissaan päästänyt
pahan möläkän, ja siitä lähtein kävivät kissan
jäljet kovin koukukkaiksi.

Me saimme ryömiä ryteikköjä, kontata kivilouhoksia
ja murtautua puhki pahimpien murroksien. Toisinaan
tuo täplikäs peto poikkesi poluille ja teille
ja antoi mennä terävää, lyhyttä laukkaansa
kilometrikaupalla. Ne matkat olivat Pikelle kaikkein
mieluisimmat, sillä silloin se riisuttiin repustaan,
punertava kuono painettiin hankeen, ja kahdella suulla
komennettiin: »Pikke, puskii!»

Ja kyllä Pikke puski! Se meni niin, että lumi savusi,
eikä siitä sieltä seasta näkynyt monestikaan muuta
mitään kuin korva- ja häntähöyhenet. Ja ääni
oli niin äkäinen, että sen tieltä olisi tiikerikin
väistynyt. Lumppu-Villen hevonen, joka Lammilla osui
tuon öykkärin eteen, pelästyi sitä pahemmin kuin
ilvestä, joka juuri äsken oli kääntynyt aivan sen
kuonon alta salolle.

Silloin oli jo sankka hämärä, ja meillä molemmilla
naukuva nälkä.  Päätimme poiketa Lammin majataloon,
niin pian kun jäljet johtaisivat niille main, ja puolen
tunnin kuluttua olimme perillä. Siitä syömisestähän
ei olisi mitään mainittavaa, mutta me tulimme janoomme
juoneeksi liikaa sahtia. Se oli lammilaista, oikeata
vanhaa »vaarinkaljaa», ja sitäpaitsi seisonut jo
pitkälti ohi pyhien.  Itse yhtään ymmärtämättä
itseämme aloimme me piestä suutamme kuin pahaiset
piskit, puhuimme puuta-heinää, uhosimme omaa
urhoollisuuttamme ja uhkailimme ilvestä. Ulkona ei
ollut aivan pimeä, sillä vähenevä kuunpuolikas oli
juuri kurottautunut yli metsän, ja siivilöi nyt hienoa
hopeaansa halki sumun.

Lähdimme jatkamaan jälkiä myöten, jotka
tuollapuolen kirkonkylän johtivat tielle ja sitä
myöten monikulmaiseen risteykseen.  Kuunhämyssä ei
»viisarin» kirjaimia voinut eroittaa, joten minä
nostin veljeni muitta mutkitta olkapäilleni ja kehoitin
häntä katsomaan tulitikulla. Tavallisissa oloissa ei
hän painanut harteillani paljon mitään, mutta nyt
alkoi minua kummasti keinuttaa. Kiikuin kahtapuolin,
ja kannettavaltani sammui tikku toisensa perään,
hänen pääsemättä osotteista perille. Herjasin hänen
surkeata sisälukutaitoaan, kehoitin häntä hankkimaan
silmälasit y. m. samaan suuntaan, kunnes yhtäkkiä
kupsahdin pitkää pituuttani hankeen, ja siinä
kuperkeikassa oli koko muukin metsästysseura mukana.

— Mitäpä meidän on väliä, minne mennään —
menemme sinne, minkä Pikke vie, sanoi veljeni vihaisesti.

Ja sinnehän sitä olisi mentykin, jos meistä olisi
ollut menijöiksi, mutta — kummankin sukset olivat sen
kuperkeikan jälkeen käyneet juuri kamalan kieroiksi! Ne
vetivät vasemmalle, ihan vängälti vasemmalle, ja
ihan yhtenään me olimme ojassa. Joka kymmenes metri
käänsimme suksemme nurin, sihtailimme ja tähtäilimme
niitä kohden kuutamoa, ja yritimme uudelleen. Me
mietimme jo suksien vaihtoakin, vaikka molemmilla oli
mainiot menijät, mutta samalla juolahti minun mieleeni
muuan mahdollisuus:

— Into-veikko, varrohan vähän — emmehän me vaan
mahra olla juaksissa?

Silloin se selvisi meille molemmille, ja hiljaa manaten
taivalsimme me majataloon takaisin. Pikke pani pontevimman
vastalauseensa ja pysytteli kauan poissa, mutta kymmenen
korvilla kotiutui sekin, ja pian oli koko uupunut joukko
unessa.

Onneksemme ajoi joku jo aamuaikaisella kilisevin kulkusin
pihaan ja me havahduimme jälleen jatkamaan. Pikellä oli
pitkän aikaa puheenvuoro, sillä ilves oli yönselkään
antanut mennä aimo

matkat maantietä myöten, ja vasta jokin kululla
oleva koira, taikka vastaan tuleva hevonen oli sen
työntänyt tiepuoleen. Keli oli ennallaan ja miehet
mainiossa menovireessä. Me totesimme, että tuo
täpläturkki oli yön kuluessa maannut, mutta ruoan
hakuun ei siltä ollut aikaa liiennyt, ja kissaeläimet
sulattavat sukkelaan.  Jäljet kääntyivät jyrkästi
etelään, ja päivännousu tapasi meidät keskellä
Kosken pitäjää. Meillä oli ollut muutamia kilometriä
kutakuinkin hiihtokelpoista maata, ja kun murrokko
meidät jälleen yllätti, kuulimme selkoselvästi,
miten edessämme ritisi ja ratisi.

Iso kissa oli alkanut uupua!

Päästimme Piken pintehistään, ja siinä
silmänräpäyksessä se savusi tiehensä. Mutta pedossa
oli vielä siksi paljon vetoa, ettei Piken parantunut,
ja pian se taas ärisi äskeisessä tallessaan. Mutta
yliote meillä jo ilmeisesti oli, sillä tuontuostakin
saimme me tavalla, taikka toisella tuta tuon luikurin
läsnäolon. Pikke, pannahinen, ei vain malttanut pitää
suutaan kiinni, ja ajoi ilveksen aina ennen aikojaan
jalkeille.

Leikkasimme Kärkölästä kulmauksen, hipaisimme
hieman Hollolaakin, ja puolenpäivän jälkeen olimme
Orimattilassa. Eipä maittanut enää ilveksellekään
kovin kesytön korpi, sillä näillä main ei
hankikohva ollut läheskään yhtä kantava kuin siellä
kotipuolessa, ja tupsukorva kahlasi toisinaan mahaansa
myöten. Me kuulimme nyt yhtenään sen hiljaista
hiihdäntää, jäätyneitten oksien äkillistä
rasahtelua ja lumipöykkyjen pehmeätä pudontaa.
Välistä vilahti kuin punainen päivänläikkä lumisten
puiden lomitse, mutta katosi samassa hetkessä kuin
harha. Pedon aikainen läheisyys pani veljeni vihdoin
pysäyttämään ja kaivamaan repustaan vanhan,
ruostuneen revolverin. Se oli sellainen 6-kutinen
rumpurevolveri, ja aikoinaan oli sillä ammuttu muuan
piskikin puolikuoliaaksi. Mutta nykyisin ei siihen enää
saanut millään menemään enempää kuin kaksi kutia,
eikä sillä viiden metrin päästä osannut mieheen,
ampuipa sitten silmät auki, taikka ummessa.

— On hänessä ääntä ainakin, ellei
enempääkään! — arveli Into-veikko,

ja sen äänen turvin me aloimme taittaa taivalta taas.
Uupuneitahan me olimme, mekin, mutta Pikke pantiin
tuon tuostakin piiskuriksi, eikä pedolla ollut
pahaakaan rauhaa. Veljeni valitteli, että hänen
niskansa oli kuin kylmää kääpää, eivätkä taas
ristiluut tahtoneet minun pitkässä ruhossani pitää
ryhtiään. Mutta kilometri kilometriltä kerittiin
Orimattilakin, iltapuhteella, puolihämyssä, oltiin
kait jo ylittämässä Artjärven raja, kun kohotessamme
— miltei kontaten — erästä rinnettä, kuulimme
sieltä kummunlaelta kumean laukauksen. Seisoimme siinä
hetken kuin suolapatsaat, sitten sieppasimme sukset
käteemme ja juoksimme julmistuneina kohti. Ja siellä,
suurella kalliopaadella, josta kivestä rakettu aita
johti kahtapuolin, kiskotteli ja korahteli meidän komea
korpikissamme viimeisiä kertojaan.

Me katselimme sitä kotvan kirvelevin silmin, sitten
siirtyi katseemme pihantakaiseen, suurenpuoleiseen taloon,
joka kaikesta päättäen oli kansakoulu. Sen portailla
seisoi avopäin ja pelkällä takillaan aikuinen
mies, pidellen pyssyä poikkipuolin käsissään,
ja hänen rinnallaan seisoi puolikasvuinen poika
porilaislakissaan. Me ymmärsimme asian osapuilleen ja
riensimme vaatimaan ampujaa tilille. Hän oli opettaja,
mutta miehekseen oikea akka. Valkeissa vasteissaan,
kultavitjoissaan ja kiiltonahkakengissään keimaili hän
siinä kuin kuhertava teerikukko, puhuen puhtaimmalla
falsettiäänellä. Meistä hän ei halunnut tietää
yhtään mitään — hän yksin oli otuksen laillinen
omistaja. Hänellä oli ollut täällä tuo poika
laiskanläksyllä, ja aikoessaan kotiin oli se
säikähtänyt »suurta punaista koiraa, joka makasi
'pöytäkivellä', pää tielle päin», ja tullut
takaisin siitä puhumaan. Opettaja oli katsahtanut
ikkunasta ulos, ymmärtänyt asian oitis, ottanut
haulikkonsa ja päästänyt pedon päiviltä pois —
mitä siihen oli sivullisilla sanomista!

Piti pahuksen vähältä, ettei tuo teerikukkokin
päässyt »päiviltä pois», mutta tyynimielinen
Into-veikko tuli väliin. Me selitimme taivaltaneemme
kolmattasataa kilometriä tuon kissan jälkiä
ja aikovamme ottaa oikeutemme, vaikkapa sitten
senaatista saakka.  Me olimme metsämiehiä, olimme
olleet jo pienestä pitäen, mutta jo siitä tavasta,
millä opettaja pitelee pyssyään, saattaa sokeakin
havaita, että karttakeppi on ollut hänen tavallinen
työvälineensä.

Ja niin poispäin — me pehmitimme sen kähäräkarvaisen
niin, ettei häneltä lopulta kulkenut henkikään enää,
ja silloin syntyi sopimus — meille turkki, toiselle
puolelle tapporahat, ja yösija koululla kuului kauppaan.

Mutta saatiinpa siihen saunakin. Ja sinne, kaukaisen
salokoulun saunaan sulivat kaikki »kääpät», kankeudet
ja kolotukset, jälelle jäi vain komea, täplikäs
turkki ja miellyttävän raikas muisto monivaiheisesta,
miehekkäästä metsästysmatkasta.

[Kuva]

[Kuva]

[Kuva]

AKI JÄRVINEN

tekee Tampereen kentällä yhtä jos toistakin. Ensi
vuoden suurin olympialaiskysymys: Tuleeko Suomen
urheilukuninkaasta maailmanvaltias?

[Kuva] Oik.: Tamperelaiset pikku pojat seuraavat
hartaina Akin harjoituksia. Kymmenottelu on Hämeen
pääkaupungissa korkeassa kurssissa. Sietää olla
muuallakin.

[Kuva] Yrjölä, Amsterdamin suurin voittaja, kirii Akin
kanssa aitoja.

[Kuva]

[Kuva] Kerrankin rauhassa sormet
suussa! (Valok. H. Iffland.)

VAUVAT VOIMISTELEMAAN!

URHEILIJAN JOULULLE kirjoitti voim. opettaja LIISA
VANNE—NYLUND.

Meidän vauva on juuri parhaassa potku-iässä. Hän
voimisteluttaa itse itsensä», nauroi 4-kuukautisen
palleroisen onnellinen äiti. — On erinomaisen hyvä
asia, että vauva saa voimistella itsekseen! Mutta kuten
niin monessa muussa vauvaa koskevassa seikassa ei riitä
se, mitä hän itse saa aikaan, niinpä ei tässäkään.
Häntä on sitäpaitsi voimistelutettava, tai vielä
paremmin sanoen, hänen on ensi elinviikoistaan alkaen
saatava muun hoidon lisäksi vielä liikuntahoitoa.

Liikunnan vaikutus vauvaan on pääasiallisesti sama kuin
varttuneempiinkin.  Se elvyttää ja vahvistaa kudoksia,
vilkastuttaa kaikkia elintoimintoja. Ravinnon tarve
kasvaa. Tämä kaikki taas kiihdyttää kehityskasvua,
liikuntakyky edistyy entistä nopeammin.  Ja, mikä
on erittäin tärkeätä, samalla vastustuskyky
sairauksiin nähden voimistuu. Sillä jo ensi
elinkuukausina lasta uhkaavat monet vaarat. Sangen
yleinen on meillä riisitauti, joka valmistaa sijaa
toiselle suurelle tuhoojalle, tuberkuloosille,
ja heikontaa pienokaisemme niin, että he usein
lopuksi sortuvat keuhko- ja suolikatarreihin.
Kuolevaisuus onkin ensi ikävuodella suurin. Tunnettu
lastenlääkärimme prof. Ylppö lausuu eräässä
lastenhoitoa koskevassa kirjoitelmassaan mm. näin:
»Voimistelu voidaan aloittaa jo imemisiässä. Siten
voidaan ehkäistä mm. riisitautia.» — Noin 70 %:lla
meidän pienokaisistamme on tämän taudin jälkiä
ruumiissaan.  Vaikk'ei lasten liikuntahoidolla olisi siis
mitään muuta myönteistä tarjottavana, olisi siihen
jo yksistään tästä syystä kiinnitettävä huomiota
jokaisessa pienokaisemme kodissa.

Lääketiede tietää mainita useita sairaustiloja,
joiden käsittelyssä voimistelulla on tärkeä
sija. Ymmärrämme, miten tarpeellista se on
esim. lihashalvauksien ja -vinouksien, liikalihavuuden,
kampurajalkain yms. parantamisessa. Mutta onnellisinta
olisi, jos vauvamme terveinä ja iloisina saisivat
voimistella säilyttääkseen terveytensä. Heikontunein
voimin ponnistella jo kadotetun kunnon korjaamiseksi on
raskasta lapsukaiselle ja raskasta äidille.  Koska vaarat
ovat valmiina jo ensi elinpäivistä alkaen, miksi emme
käyttäisi sopivia keinoja niiden torjumiseksi heti
alusta pitäen!

Vaikka lapsi ensi ikävuodellaan näyttää oppivan
uutta joka päivä vieläpä sangen yksilöllisessä
järjestyksessä, voi sen ajan keskimääräisen
kehityksen kuitenkin jakaa jaksoihin. Tällä kertaa
tarkastelemme vain sitä, mitä vauva osaa ensimmäisellä
ja mitä toisella vuosineljänneksellään.

Kun syntymisen ihme on tapahtunut ja ensimmäinen
parku kajahtanut, näemme edessämme ihmisalun, josta
uusi maailma tuntuu ilmeisesti liian avaralta. Hän on
monessa koukussa kuin kukan terä nupussa. Jalat eivät
uskalla ojentua, vaan pyrkivät ristiin.  Kädet samoin
pysyttelevät mieluimmin koukistettuina rinnalla.
Pää on niin painava, että se on kokonaan riippuvainen
ulkopuolisesta tuesta. Asento muistuttaa vielä useita
viikkoja olotilaa ennen syntymää. Palleroinen osaa heti
huutaa, imeä ja potkia. Salaperäinen liikunnantarve
panee kädet värisemään avuttomassa elämisen
riemussa. Pikku nyrkki on tavallisesti kokoonpuristettu,
peukalo muiden sormien alla piilossa. Jo muutaman
päivän ikäisenä pystyy lapsi vatsallaan maaten
heikoin nykäyksin kohottamaan päätänsä. Tämä
taito edistyy ihmeellisen nopeasti. Kun niskalihakset
jo jaksavat kohottaa pään pystyyn, väsyvätkin ne
äkkiä ja nenä tupsahtaa tyynyyn. Itku ei ole silloin
kaukana, mutta tilanne helpottuu huomattavasti, kun
vauva oppii kääntämään päätänsä sivulle. 2 — 3
kuukautisena hän jo vaivattomasti katselee ympärilleen
kaariasennossa. Monen muun ihmeen ohella pienokainen
huomaa omat pikku kätösensä, saa ne vaivalla
siirretyksi nenälleen ja siinä niitä ihailee silmien
pakostakin kääntyessä kieroon.  Unesta herätessään
hän nautinnolla venyttelee jäseniään, vetää jalkansa
koukkuun ja painaa käsivarsia suoraksi milloin mihinkin
suuntaan samalla kohottaen vartalon irti patjasta.

Toisella vuosineljänneksellä varemmin sarastaneet
liikuntamuodot yhä kehittyvät. Kaari-asento on entistä
korkeampi, eikä

[Kuva] Ihmeitten ihme — omat pikku
kätöset. (Valok. R. Nylynd.)

[Kuva] Vihdoinkin varpaissa kiinni. (Valok. Atelier
Paris.)

[Kuva] Äidin ja omilla voimilla. (Valok. Atelier Paris.)

[Kuva] Keuhkot tyhjäksi nauraen. (Valok. Atelier Paris.)

vaadi lopulta käsienkään tukea. Ne saavat nyt
askarrella muissa hommissa. Käsi tarttuu vähitellen
yhä varmemmin ulottuvilla oleviin esineisiin,
pitelee kernaasti polvista kiinni kunnes lopulta saa
hyvän otteen varpaista. Kaulalihakset pystyvät yhä
tanakammin kannattelemaan päätä ja ponnistelevat
ankarasti vatsalihasten kanssa istuma-asentoon
kohoamiseksi. Istumisen taito kruunaakin toisinaan toisen
vuosineljänneksen lopun.

Tällaista on suunnilleen vauvan oma-aloitteinen liikunta,
johon ensiasteisen liikuntahoidon tulee kykyjen mukaan
ja yksilöllisesti rakentua. Ulkopuolinen liikevoima
pyrkiköön pääasiassa suurentamaan liikerataa
ja voimankäyttöä sekä houkuttelemaan uusiin
»liikeyrityksiin». Ensiasteisella liikuntahoidolla
käsitellään siis pienokaisia 1 — 3 kk:n iässä.

Tällöin on muistettava:

1.

Vaatetus ei mitenkään saa estää vapaata
liikehtimistä.  Käsiä ja rintaa ei milloinkaan saa
panna kapaloon ellei siihen erikoiset syyt pakoita. Jo
7 — 8 viikkoisena voidaan vauva pukea päivisin
housuihin. Selkärangan mutkien kehitykselle sekä pään
muodolle on tärkeätä, että tyyny — mikäli sitä
ensinkään käytetään — on hyvin matala. Patjan
täytyy luonnollisesti myös olla verraten kova: lastuja,
jouhia tms.

2.

Ennen kylpyä järjestettäköön ruusunpunaisille
»vapaavoimistelua» eli sätkyttelyharjoitus. Tämä
suoritettakoon mieluimmin alastomana. Sillä olkoot
äidin ompelemat paidat ja vaipat miten pehmeitä ja
suloisia tahansa, saa hän sittenkin huomata, että
hänen palleroisensa suurin ilo on vapautua niistä
kaikista. Mutta ellei se käy kylmyyden takia laatuun,
puettakoon hän pitkään, kevyeen puolihihalliseen
voimisteluhameeseen. Vauva sovitettakoon niin, että
hän saa potkaista kovaa pintaa, sängynpäätä tai
seinää vasten.

3.

Vatsalleen voi pienokaisen sovittaa jo parin kolmen viikon
vanhana puolipehmeälle hoitopöydälle. Alussa vain
muutamiksi sekunneiksi, vähitellen minuuteiksi. Lapsi
kyllä itse määrää ajan.  Ei kuitenkaan ylen kauan
varsinkaan poikalapsia. Harjoitus on terveellinen ryhdin
kehitykselle. Kuivaan muutettaessa on siihen aina hyvä
tilaisuus.

4.

Sopivan ajan passiivisille venytyksille tarjoaa lapsi
itse verrytellessään unta jäsenistään. Siinä voi
varovasti venyttää koukkuiset raajat ojennukseen sekä
lisätä liikerataa koukistuksessa.  Kun lapsi kohottaa
vartaloansa, voi liikettä tehostaa keveästi nostamalla
rintakehää lapaluiden alta. Se vaikuttaa edullisesti
rintakehän kehitykseen.

Jo 2 — 3 kuukauden iässä voi sitten vauvan
ensiasteiseen liikuntahoitoon lisätä varsinaisen
liikesarjan. Se sovitetaan »vapaavoimistelun» paikalle
juuri kylvyn ja aterian edelle. »Vapaavoimistelua» ei
silti pidä kokonaan hylätä, sillä lapsi on nyt tullut
niin vanhaksi, ettei hän enää nuku päivisin yhtä
runsaasti kuin ensi viikkoina.	Hän alkaa vähitellen
tulla ns. »karsina-ikään». Karsina aitauksineen ei
tällöin luonnollisesti ole välttämätön, koska lapsi
ei vielä istu eikä konttaa. Mutta karsina-iässä hän
on siinä mielessä, että on terveellistä antaa hänen
ponnistella kovalla pohjalla. Siitä hän saa tiukempaa
tukea, jopa kiihoitusta liikehtimiseensä. Karsinaksi
kelpaa silloin suuri pöytä tai isän ja äidin suurelle
sängylle asetettu faneerilevy. Luonnollisesti on
varottava, ettei vauva pääse putoamaan.

Karsinaharjoituksissa voi esiintyä pukimissa,
mutta varsinainen voimisteluohjelma on suoritettava
alastomana. Vaatteet vain haittaavat liikuntaa ja
estävät näkemästä lihastyötä ja liikkeiden
vaikutusta.  »Voimistelusalina» hyvin tuuletettu
kyllin lämmin huone, telineenä vain puolikova korkeahko
hoitopöytä.

Jokainen terve lapsi voimistelee suurella ilolla.

Ensimmäisen, suloisen naurun heläyksen sain omalta
vauvaltani juuri voimisteltaessa. Jos lapsi kuitenkin
osoittaa ilmeistä paheksumista,

[Kuva] Massu tuonne, simmut tänne. (Valok. Atelier
Paris.)

[Kuva] Ryhtiä ja notkeutta. (Valok. R. Nylund.)

[Kuva] Kas näin sitä noustaan suorana. (Valok. Atelier
Paris.)

[Kuva] (Valok. Ateiier Paris.

ei pidä häntä pakoittaa siihen. Hänellä on omat
syynsä.  Tai ehkä syy onkin liikkeenantajassa! Ote ei
ole tarpeeksi varma ja miellyttävä. On itsestään
selvä, ettei saa vaatia liikkuvaisuutta suuntiin,
joihin nivelen rakenne ei sitä salli. Pää on
lapsella suhteellisen suuri ja painava ja on siksi
varottava käsittelyssä, ettei se pääse pahasti
retkahtamaan. Nykäisevät, äkkinäiset liikkeet
ovat hänen runsaasti vesipitoisille kudoksilleen
vaarallisia, tasaista venytystä ne taas kestävät
hyvin. Verenkiertoelimet selviävät hyvin lyhyistä
ponnistuksista. Tuokion kestävät liikepyräykset ovat
siksi lapselle sopivia ja terveellisiä. Hermosto on
pienokaisilla yleensä hyvin herkkä vaikutuksille ja
siksi on tarkoin varottava, ettei voimistelu tapahdu
liiaksi hosuen ja riehuen, vaan tasaisella hellyydellä
aina muistaen, että on kysymyksessä vakava ja arvokas
työ alkavan ihmistaimen onneksi. Liikkeiden antajan
ystävälliset ja iloiset sanat riittävät musiikiksi
alkuasteella. Vauvan »tunti» kestää vain 5 — 15
min, ehkä vähän kauemminkin riippuen aivan hänen
ruumiillisesta kunnostaan. Mieluimmin »tunti» joka
päivä. Kolmesti viikossakin johtaa se jo kyllä
tuloksiin.

Tähän liitetty liikesarja on siis tarkoitettu 2 — 3:n
kuukauden ikäisille ja voi sitä sellaisenaan harjoittaa
n. kuukauden tai kaksi.  Sitten voi liikkeitä jo hieman
vaikeuttaa.

1.

Jalkaliike: vauvan nilkoista kiinni ja koukistetaan
jalat painaen hieman polvilla vatsaa, sitten polvet
suoriksi lievästi venyttäen.	Suoritetaan 6 — 7
kertaa rytmillisestä

2.

Jalkavarsien hierontaa: reiden etupuoli ja säärivarsi
käsitellään varovasti sivelyin ja pusertelulla, kevyt
hakkaus sormien sivuilla sekä säärien pyöritystä
kämmenien välissä.

3.

Käsiliike: pikku voimistelija tarttuu voimisteluttajansa
peukaloihin, ja ellei ote vielä kestä, niin liikkeen
antaja ottaa koko nyrkin käteensä, kätten vienti
sivuille ja koukistus rinnalle ristiin vähäsen
painaen. Tämäkin liike suoritetaan n. 6 — 7 kertaa
rytmillisestä

4.

Vartalon kierto: molemmin käsin kiinni palleroisen
pohkeisiin, viedään oikea jalkavarsi vasemman yli niin,
että lantio kiertyy mukana vasemmalle, mutta pikku
voimistelija houkutellaan katsomaan oikealle. Liike
tehdään 3 — 4 kertaa molempiin suuntiin.  Sitten
kierretään vauva vatsalleen.

5.

Vartalon taivutus taakse: kaariasennossa tartutaan
taas sormi ranneotteella lapsen käsiin ja vedetään
ne varovasti suoriksi etuyläviistoon samalla kohottaen
vartaloa irti pöydästä. Tässä asennossa ei lasta saa
pitää kuin tuokion. Liike suoritetaan 3 — 4 kertaa
välillä leväten.

6.

Selän hakkaus: sormien sivulla naputellaan kevyesti koko
selkä. Sitten taas voimistelija selälleen.

7.

Nilkka- ja ranneliikkeet: käden ja jalkaterän
pyöritystä sekä koukistukset ja ojennukset ranne-
ja nilkkanivelissä.

8.

Vartalon sivuliike: oikea käsi tarttuu molemmista
nilkoista kiinni, niin että etusormi jää väliin, vasen
asetetaan leveänä vasemmalle kyljelle juuri alinten
kylkiluiden kohdalle — oikealla kädellä venyttäen
jalat suoriksi kohotetaan lapsi vasen kylki edellä
ylös. Vartalon yläosan paino saa ensi kerroilla aikaan
sivutaivutuksen, mutta pian lapsi oppii jännittämään
vartalonsa niin suoraksi, että hänet voi siten nostaa
pystyyn kuin kepin. Liike annetaan myös oikealle kyljelle
käsiotetta vaihtaen, 2 — 3 kertaa molemmille sivuille
riittää.

9.

Raajojen ravistusta: tartutaan vauvan ranteeseen
ja vähäsen venyttäen ravistetaan hienosti koko
käsivartta. Jalka käsitellään samoin pitäen nilkoista
kiinni. Hieno täristys irroittaa jännityksestä ja on
lapselle sitäpaitsi erittäin mieluinen.  Nyt on vauvan
tunti lopussa ja suu leveässä naurussa. Nopeasti vain
kylpyyn ja ruokaa nälkäiseen pikku vatsaan!

Voimisteluun tottumaton palleroinen saattaa
ensin taitamattomuudessaan rimpuilla vähän
vastaan. Häntä ei saa kuitenkaan pakoittaa
liikehtimään määrätyllä tavalla, vaan houkutella
oma-aloitteiseen lihastyöhön. Häntä ei saa nostaa
istumaan eikä seisomaan, vaan vahvistaa lihaksia, niin
että hän tekee sen itse hyvissä ajoin. Liikuntahoidon
tulee tietysti tapahtua säännöllisin väliajoin ja
määrätyllä kellonlyömällä kuten kaiken muunkin
vauvan päiväjärjestyksessä. Jos hän vielä lisäksi
saa sopivaa ravintoa ja paljon, paljon ulkoilmaa, pysyy
hän hyvätuulisena ja terveenä ja äiti saa joka
päivä iloita vauvansa uusista liikuntataiteellisista
saavutuksista.

Tämä älköön kuitenkaan johtako siihen, että ruvetaan
pienokaiselta vaatimaan liikoja. Hänen ei välttämättä
tarvitse oppia istumaan ja konttaamaan aikaisemmin kuin
naapurin vauvan, joka ei ehkä voimistelekaan. Luonto
määrää lopullisesti ajan, milloin mikin taito
puhkeaa esiin ja elämä kyllä vetää heidät
aikanaan kilparadalleen. Me äidit olemme vain luodut
koko rakkaudellamme ohjaamaan heidän henkistä ja
ruumiillista kehitystään mahdollisimman onnelliseen
suuntaan, jotta he sitten uljaasti kestäisivät elämän
juoksun päähän asti.

MITÄ NYKYAJAN VERKKOPALLOVALMENNUS VAATII?

URHEILIJAN JOULULLE kirjoitti RUTH OLANDER.

[Kuva] Cilly Aussem Wimbledonissa Suzanne Lenglenin
poluilla.

Meidän maassamme kesä- ja talviurheilu ovat tavallisesti
kaksi toisistaan suuresti eroavaa asiaa, ainoastaan
uimareilla ja verkkopalloilijoilla on tilaisuus
harjoitella mieliurheiluaan vuoden ympäri, heillä
kun on uimahalleja ja verkkopallosuojia, jotka tämän
tekevät mahdolliseksi.

Monikohan verkkopalloilija sittenkään tulee
ajatelleeksi, että kenttien ja hallien olemassaolo, sekä
niillä ja niissä harjoitteleminen ei suinkaan vielä
ole tarpeeksi tennisurheilun kohottamiseksi. Tarvitaan
muutakin. Tarvitaan yleisvalmennusta.

Me olemme tähän asti olleet liian yksipuolisia
valmennuksessamme.  Me suomalaiset, joita pidetään
maailman parhaimpina yleisurheilijoina, olemme
verkkopalloilun alalla muita maita paljon jälessä,
ehkäpä juuri yleisvalmennuksen puutteesta.  Olisikohan
tässä lopultakin löydettävissä se kipeä kohta,
joka on aiheuttanut Suomen verkkopalloilun tähänastisen
laskusuunnan?

Suurissa verkkopalloilumaissa, kuten Englannissa ja
Saksassa, verkkopalloilijat harrastavat miltei aina myös
jotain muuta urheilua tai voimistelua.	Olisi hyvä jos
meidänkin tennisnuorisomme — ja miksei muutkin —
tulisi huomaamaan, että ruumiillinen kunto kehittyy
valtavasti esim. kävelystä, hiihdosta, uinnista ja
sen kaltaisista urheiluista.  Verkkopalloilu sinänsä
ei kehitä kestävyyttä. Joka sitä luulee, sekoittaa
syyn ja seurauksen.  Ensiksi on saatava jonkinlainen
ruumiillinen kestävyys yleisvalmennuksen kautta, ja
vasta sen jälkeen pitäisi koettaa tenniskestävyyttä
kilpailuihin osallistuen. Liioittelemme aivan liikaa
mailankäytön tärkeyttä ja unohdamme, että ensin
on harjoitettava juoksua ja liikuntaa ja kehitettävä
kestävyyttä ennenkuin on kilpailukelvollinen.

Talvisaikana, jolloin monellakaan ei ole tilaisuutta
hallipeliin, kävely ja hiihto ovat mitä erinomaisin
valmennus — helppo ja huokea — tulevaa ulkopelikautta
varten. Nämä urheilulajit ovat korvaamattomia
välikappaleita tennisvalmennuksessa myöskin
niille, jotka ovat niin onnellisessa asemassa, että
saavat ja rahallisesti jaksavat pelata hallipeliä
talvella. Hallipeli vaatii nimittäin paljon enemmän
pelaajalta kuin konsanaan ulkopeli, sillä sisäilma
väsyttää siksi pahasti. Juoksua ja nopeutta on
erikoisesti kehitettävä hallipeliä silmällä
pitäen. Liikunnan tärkeys unohdetaan usein,
ja vaikkei unohdettaisikaan, annetaan sille liian
vähän arvoa.	Juoksutekniikka on suuri tekijä nykyajan
verkkopalloilussa; tietäneehän jokainen pelaaja, että
sillä pelaajalla on valtit kädessään, joka jaksaa
juosta, ja juosta oikealla tavalla.  Jotta juoksu sujuisi,
on ruumiin oltava kunnossa. Ja ruumiin kuntoa edistää
monipuolinen liikunta, eli toisin sanoen yleisvalmennus,
jonka täydellisin tulos on ruumiin hallitseminen. Se,
joka monipuolisella ja asianmukaisella harjoittelulla
antaa lihaksilleen ravintoa, hänen ei tarvitse
turvautua viimeisiin, vaikeasti takaisinsaataviin
voimanrippeisiinsä kestävyyttä kysyvässä
kilpailuissa, vaan hän jaksaa kovatkin ottelut
kestää paljon paremmin kuin yksipuolisesti, yksinomaan
verkkopalloilua harjoitellut pelaaja.

Ainoastaan sillä, joka täydellisesti saattaa luottaa
ruumiillisiin voimiinsa, on mahdollisuuksia päästä
etupäähän — olkoon sitten kysymys minkä laatuisesta
urheilusta tahansa.  Sillä vain hyvin valmennettu ruumis
kykenee korkeimpiin urheiluvaatimuksiin.

Lopuksi vielä kuuluisan, entisen maailmanmestari Tildenin
lausuma viisas ajatus, joka tekee Sinusta ihmisen eikä
verkkopallohullun:

»Kentällä verkkopallo olkoon Sinulle kaikki kaikessa
maan päällä, mutta unohda, mikäli mahdollista, pelin
jälkeen se, kunnes uudestaan tulet kentälle.»

PAINIJOIDEN SYYSPARAATI

HKV:n kansainväliset kilpailut 17 – 19. 10. – 31.

[Kuva] Kokkinen viemässä Nordlingin Mikkoa harteille
sitkeän ja erinomaisen mattopainin jälkeen yhdistetystä
käsivarsiväännostä ja 1/2-nelsonista.

[Kuva] Kaksi »Pohjan kärpästä», Oulun Hytinkoski
(alla) ja Kemin Perttunen parterripainissa. Jälkimmäinen
voitti työllä kaikilla äänillä.

[Kuva] Keskisarjan Euroopanmestari Ivar Johansson
voitti jälleen työllä Kokkisemme niukasti, mutta
riidattomasti.	Johansson on voimakas ja järkevä
painija, joskaan hänen taitonsa ei ole erikoisen
moipuolinen. Kova pala Los Angelesissa.

[Kuva] Oik.: Johansson nostelee Nordlingia parterrissa
kykenemättä tekemään sitovia otteita kuten
Kokkinen. (Kts.  yläkuvaa.)

[Kuva] Välisarjan maaotteluedustajamme Aarne
Mäki, väkivahva painija, otti selvän työvoiton
V. Kajanderista.

[Kuva] Oik.: A. Reini, kevyensarjan taitopainija, jolla on
mahdollisuuksia korkeimpaan luokkaan, kunhan saa varmuutta
kovissa otteluissa.

[Kuva] V. Kajander, joka voi päästä kevyeeseen
sarjaan ja tulee silloin olemaan kova ehdokas
maaotteluun. Välisarjassa hän ei »lyö läpi.»

[Kuva] HKV:n lupaava U. Keinänen pitelee Reiniä, jolle
hävisi työllä, sillassa.

[Kuva] Alokkaita Reini pisteli nopeasti tähtiä
tirkistelemään.

Huomioita Euroopan maiden TAITOVOIMISTELUSTA ja
-VOIMISTELIJOISTA.

URHEILIJAN JOULULLE kirjoitti ja valokuvasi voim. opettaja
HEIKKI SAVOLAINEN.

[Kuva] Kirjoittajamme maailmanmestaruuskilpailujen ensi
palkinto kainalossaan Pariisissa.

[Kuva] Venetsian tyttö laulaa Pohjolan pojille.

[Kuva] Pakarinen, Uosikkinen ja Savolainen Lidon
laineissa.

Ollessani viime kesänä läsnä Italian voimisteluliiton
juhlilla Venetsiassa ja Kansainväl. voimisteluliiton
50-vuotisjuhlilla Parisiissa oli allekirjoittaneella
sopiva tilaisuus tehdä havaintoja k. o.  juhliin
osallistuneiden maiden voimistelusta ja voimistelijoista.
Täten sai mukavasti ikäänkuin läpileikkauksen
edustettuina olevien maiden seuravoimistelusta katsottuna
meikäläisen voimistelun taustaa vasten. Keskustelut eri
maitten kilpailijain ja johtomiesten kanssa olivat vielä
omiaan selventämään tätä kuvaa. Lienee parasta, että
koetan esityksessäni kuvata kunkin maan voimistelua aina
kerrallaan, saadakseni asian jonkinlaiseen järjestykseen.

Italia

on Euroopan ja samalla tietenkin maailman vanhimpia
voimistelumaita. Taitovoimistelulla on siellä
hyvin vanhat juuret, voipa sanoa liiankin vanhat,
sillä heidän voimistelunsa on liiaksi kiteytynyt
ja kuivettunut omaan itseensä. Tunnettua on,
että italialaiset voimistelijat ovat olleet
maailman parhaita kauan aikaa.	Siitä lähtien kun
kans. välisiä kilpailuja alettiin järjestää, olivat
he aina pitämässä huolta etusijoista aina Pariisin
olympialaisiin asti.  Silloinkin he vielä kykenivät
viemään joukkuekilpailussa kultamitalin tsheckien
tosin uhatessa ankarasti. Mutta seuraavissa kisoissa
Italia putosi jo kuudenneksi, saaden tunnustaa nopeasti
kehittyneen Suomenkin paremmaksejen. Tällä haavaakin
potee Italian voimistelu kykenevien edustusvoimistelijain
puutetta. Italian voimistelun johtomiehet arvelivat,
että syynä tähän tason alenemiseen olisi kasvava
jalkapalloinnostus. Nuoret miehet eivät kuulemma
enää tee mitään muuta joutoaikoinaan, kuin potkivat
palloa. Ehkä tuossakin on perää, mutta kun näin ne
suuret voimistelijajoukot, joita Venetsian juhlille oli
keräytynyt, niin tulin siihen käsitykseen, että lienee
muussakin vikaa. Kyliä niin laajasta joukosta olisi
pitänyt saada useampiakin huipputekijöitä. Varmaankin
on heidän voimistelussaankin jotain puutetta, joka olisi
korjattava. Ennenkaikkea ahkerampi kanssakäyminen
uudenaikaisempien tai »uudestisyntyneiden»
voimistelumaiden kanssa olisi hedelmällistä. Italian
voimistelu kaipaa uutta verta, jota se ehkä
mainitsemallani tavalla voi saada.

En käy tarkemmin kuvaamaan yksityisiä, Venetsian
juhlilla näkemiäni seurojen antamia näytöksiä. Se
veisi liian paljon aikaa, enkä niitä kaikkia kykenisi
enää muistamaankaan. Muutamia piirteitä kuitenkin
haluan mainita joukkuenäytöksistä. Varsinaisia
suuria yhteisnäytöksiä oli 4 kpl., miesten, naisten,
poikain ja tyttöjen massanäytökset. Kaikkia johti
sama henkilö, prof. Marco Callo, joka muuten tuntui
ylväältä ja samalla hyvin sympaattiselta mieheltä.
Ohjelmat suoritettiin melkein koko ajan siten, että
johtaja kovaäänisen (yksi kovaääninen) välityksellä
luki voimistelijoille tahtia. Vain muutamissa reippaissa
hyppelyissä auttoi kokonaissuoritusta yhtenäisemmäksi
suuri torvisoittokunta.  Muistettaneen, että meidän
voim. juhlillamme meni koko yhteisohjelma alusta
loppuun soiton tahdissa. Noin puolet ohjelmasta oli
keilaliikkeitä, keilojen heilutuksia ja pyörityksiä
sekä niihin yhdistettyjä yksinkertaisia sääri- ja
vartaloiiikkeitä. Keilat laskettiin välillä maahan,
ja toinen puoli ohjelmasta suoritettiin pelkkinä
vapaaliikkeinä. Suoritus oli muutamissa liikkeissä
tyydyttävää, kohoamatta kuitenkaan missään kohden
erikoisemman silmää hiveleväksi. Useimmat liikkeet
m.m. monet paikan vaihdot tekivät hajanaisen vaikutuksen,
jota vielä lisäsivät voimistelijoiden kirjavat
puvut. Jokainen seura esiintyi nim. omassa puvussaan,
jotka varsin paljon poikkesivat toisistaan. Eräällä
seuralla, nimi oli muistaakseni Kristoforo Colombo,
Genova tai jotain sinnepäin, oli musta, likaisen musta
trikoo pukuna. Minusta tuollainen puku näyttää
jotenkin synkältä, kun siinä vieressä joku
seura esiintyy kokovalkoisissa, toinen punaisissa
varusteissa j.n.e. Laskin hyvän joukon toistakymmentä
eri väristä pukua. Tuli siinä ajatelleeksi ylpeillen
omia näytöksiämme, kyllä sitä me...

Itse yhteisnäytökset eivät siis tarjonneet
mitään positiivista uutta nähtävää. Kuultavaa
sen sijaan kyllä. Näytöksen jälkeen kokoontuivat
nim. voimistelijat Mussolinin edustajan, fascistien
pääsihteerin Giuriutin aition eteen ja lauloivat
yhteisesti jonkin fascistilaulun, ja ponnella
lauloivatkin, Ei siinä tainnut kukaan kakistella
ääntään, vetreästi lähtivät sävelet Caruson
kansalaisten kurkuista. Meillähän on ajateltu ja
kokeiltu samantapaista suurta kuorolauluesitystä
yhteisnäytöksien jälkeen, ja miksei se meilläkin

menisi. Tuollaisella laululla on juhlan loppuhetkillä
suuri merkitys isänmaallisen tunnelman kohottajana.

Yksityisten joukkueiden näytöksistä panin erikoisesti
merkille 12 miehen yhtaikaa kaksillatoista nojapuilla
esittämät liikkeet. Yhdistelmät eivät olleet vaikeita,
olkakippi, olkaseisonta, vapaanojaheilunta ja kyynärvaaka
y.m. muodostivat niissä rungon, mutta kokonaisuutena
jätti näytös miellyttävän vaikutuksen. Sitä johti
Mandrini, itse hyvä voimistelija, suomalaisille tuttu
Pariisin ja Amsterdamin kisoista.

Joku sana italialaisten naistenkin
näytöksistä. Yleensä naisjoukkueilla oli miesjohtajat,
ja tietenkään eivät noiden joukkueiden esitykset
ohjelman kokoonpanoon ja suoritukseen nähden olleet
mitään silmän ruokaa meikäläisen silmille, jotka
ovat tottuneet Suomessa näkemään omien naistemme
plastillista, joustavan kimmoisaa, kaikesta kulmikkuudesta
vapaata liikehtimistä. Olisi niin mielellään toivonut
näkevänsä edellä mainittujen joukkueiden viereen
yhtäkkiä ilmestyvän jonkun Suontaan, Salmisen tai
Tammisen harjoittaman suomalaisen naisvoimisteluryhmän
esittämään suomalaista naisvoimistelua nykyisessä
muodossaan. Totisesti vertailu olisi meille ollut enemmän
kuin edullinen. Aijai, kun muistelen Belgiankin naisten
näytöstä, se oli jotain kauheaa. Täytyy arvostella
näin ankarasti, jos mielii pysyä totuudessa. Niin, se
oli Belgian joukkue, mies sitäkin johti. — Muutamat
Italian joukkueet m.m.	Milanon, Legnanon ja Triestin
joukkueet olivat paljon edellä muita naisseuroja. Heidän
esityksiään katseli mielellään, ne olivat jo
todellista naisvoimistelua. Varsinkin Legnanon naisten
liikkeissä huomasi paljon n.s. uuden saksalaisen suunnan
vaikutusta, aaltoliikkeitä, jännityksen ja laukeamisen
vuorottelua y.m.

Olenpa taas sortunut naisiin liian kauaksi aikaa,
tarkoituksenihan oli kertoa miesvoimistelusta. Mainitsin
jo, että Italialla on nykyään vähänlaisesti
huipputekijöitä voimistelussa. Ainakin meikäläisen
mittapuun mukaan. Italian paras mies on 26-vuotias
Romeo Neri Roomasta, Fulgor seurasta. Vaikka seuralla
onkin noin tulinen nimi (fulgor = liekki) ei Neri ole
tempperamentiltaan mikään palavia tappuroita sylkevä
mies. Päinvastoin. Ei Suomessakaan usein tapaa sen
rauhallisempaa ja hiljaisempaa indiviidiä. Jutuissaan
hän tekee lupsakan vaikutuksen, nauraa höräyttää, kun
ei saa itseään ymmärretyksi, ja koettaa tolkata saksaa
ne pari sanaa, jotka osaa.  Sanoi tulevansa mielellään
Suomeen kilpailemaan, mutta vain kesäiseen aikaan. Kun
selitimme, että talvi sopisi meille paremmin, pudisti
hän tarmokkaasti päätään ja kalisti hampaitaan
— huh.  Väitti paleltuvansa täällä pohjolassa
kuin torakka. — Nerin liikehtiminen telineillä on
hyvin rauhallista, nopeat käännökset ja terävät
äkkipysäykset ovat hänelle vierasta. Paras
telineensä on rekki, jolla pääsi palkinnoille
Amsterdamissa. Silloin oli hän hyvin kankea, mutta
on senjälkeen koettanut vapautua tästä viastaan,
vielä kuitenkaan täydelleen onnistumatta. Lantion
jäykkyys tekee hänelle hevosella varman ja vaivattoman
»voltiishin» vielä tällä haavaa mahdottomaksi. Myllyt
pyörivät aivan liian nopeasti, siirrot onnistuvat
vain kovan vauhdin eikä tyylin ansiosta, sakset
eivät nouse herkästi, siinä huomattavimmat Nerin
heikkoudet hevosella.  Nojapuilla ja renkailla on hän
suunnilleen suomalaisten tasalla.  Toiseksi paras
Italiassa lienee LuchettL Lertora ja Mandrini ovat
myös vielä eturivin miehiä muussakin kuin makaroonin
syömisessä, mutta ikää on jo liiaksi harteilla. Sitten
toivovat italialaiset vielä paljon eräästä Nerin
serkusta, sanoivat hänen tulevan vaaralliseksi pian itse
Nerille. En häntä tarkemmin seurannut, joten vaikenen
jo viimein Italiasta.

Unkari

on verraten nuori voimistelumaa. Tosin siellä
saksalaisissa kolonioissa on tietenkin turnailtu
aitosaksalaiseen tapaan, mutta itse unkarilaiset eivät
vielä ole ehtineet taitovoimistelua kovin laajalle
keskuuteensa levittää. Senpävuoksi melkein kaikki
unkarilaisten parhaat miehet asuvatkin maan keskuksessa
Budapestissa.  »Budapesti Torna Clubin» jäsenet
Pelle, Peter ja Lenz muodostavat tuossa kaartissa
ydinjoukon. Päätä ylemmä muita kohoaa 24-vuotias
Istvan Pelle, lakitieteen ylioppilas Budapestin
yliopistossa. Luonteeltaan ja voimistelutyyliltään on
hän Nerin täydellinen vastakohta. Hän on telineillä
kuin tuli ja leimaus, kärppämäisen nopeita ja keveitä
ovat ne hypyt ja käännökset, joita hän rekillä
suorittaa. Lyhyt ja solakka vartalo (163 cm, 60 kg)
tekee sen, että punnerrukset nojapuilla eivät tee
haittaa. Spesialitemppuna on hänellä Aasin seisonta
toisella kädellä nojapuun aisalla. Tuo vaikea liike on
hänelle vuorenvarma. Renkaita ei Pelle sanonut paljon
harjoittavansa, sanoi etteivät ne häntä miellytä.

»Minähän osaan käsinseisonnan, ristiriipunnan,
vaa'at ja heittokiepin, miksi minun pitäisi
niitä vielä harjoittaa?» Hevosella jännittää
Pelle liiaksi lantiotaan ja alaraajojaan, se tekee
hänen voimistelunsa epävarmaksi, vaikka hän onkin
muuten luotettava kilpailija.  M.m. hän Pariisissa
maailmanmest. kilpailuissa taittoi pakollisen
hevosliikkeensä liikajännityksen takia alkuunsa,
mutta kylmäpäisenä miehenä läpäisi uusinnassa
hyvin. Puhuin jo Pellen vilkkaasta tempperamentista,
joka selvästi näkyy hänen liikehtimisestään.
Onhan se huippuvoimistelun välttämätön edellytys, ja
sellaisena ei siitä ole mitään pahaa sanottavaa. Mutta
jos vilkas liikehtiminen jatkuu yhtä nopeatempoisena
koko ajan, niin vaikuttaa sellainen suoritus
hätiköimiseltä. Pysähdykset eri asentoihin, vieläpä
heilauksetkin jäävät puolinaisiksi, punnerrukset
nousevat liian nopeasti, ja koko voimistelu näyttää
siltä, kuin koettaisi suorittaja päästä mahdollisimman
pian pois telineeltä. Tällaisiin virheisiin tekee
Pelle joskus itsensä syypääksi jossakin määrin,
varsinkin kilpailusuorituksissa nojapuilla. Hänen
voimistelunsa olisikin muuten miltei täydellistä, mutta
nykyisellään sitä katsellessa ei »silmä lepää»,
vaan arvostelija saa siitä hiukan levottoman vaikutuksen.
Hypyt ja voltit varsinkin ovat Pellelle leipää, johan
nimikin siihen viittaa. Rekki lienee Pellen vahvin teline,
vaikkei hänellä mikään ole heikko. — Pelle aloitti
voimistelutreenauksen vasta 15-vuotiaana, sen vuoksi
hän ei ole saanut suorituksiinsa sellaista herkästä
lihasaistista johtuvaa kipinää, joka vaistomaisesti
ohjaa heilaukset oikeille liikeradoille, ja samalla
tekee voimistelijalle helpoksi löytää vaivat tomimman
suoritus!  van. Tässä suhteessa ovat meidän parhaat
voimistelijamme onnellisemmassa asemassa.  Uosikkinen,
Nyberg, Pakarinen, Schabarin y.m. ovat alkaneet
voimistella tai urheilla (joka sekin on voimistelulle
eduksi) jo ainakin kymmenvuotiaana. Jos Pellellä olisi
tämä etu

[Kuva] Triestin naisjoukkue oli Venetsian juhlien
valopilkkuja.

[Kuva] Unkarilaiset maailmanmestaruuskilpailussa.
vas. Lenz, Peter ja Peite,

[Kuva] Sveitsiläinen Hänggi, Amsterdamin kisojen
toinen mies.

[Kuva] Schabarin ristiriipunnassa renkailla.

[Kuva] Martti Uosikkinen suorittaa merimiesvoltin
jättitäisestä

[Kuva] Suuria tekijöitä. Vas. Primozic, Stukelf,
ja Miez.

puolellaan, olisi hän lahjakkain voimistelija, mitä
olen koskaan nähnyt.

Unkarin toiseksi paras

mies lienee Peter, myös Budapestista kotoisin. Hänen
erikoistelineensä on rekki, jolla hän sijoittui
kolmanneksi tämän vuoden maailmanmest. kilpailuissa.
Kooltaan hän on Pelleä suurempi, ja fyysilliset
edellytykset olisivat loistavat, ellei hän
olisi liiaksi . notkoselkä. Se haittaa
häntä melkein joka telineellä, varsinkin
käsinseisontaliikkeissä. Pariisissa oli hän
voimistelussa meidän Stenmannimme veroinen tai ehkä
hieman heikompi.

Mainittakoon vielä Lenzistä joku sana, kun sattuu
vielä olemaan tavallaan virkaveli. Hän opiskelee
nim. lääketiedettä ammatikseen ja voimistelee ei
ammatikseen. Lenzin heikoin puoli on hevonen, ja aika
heikko onkin. Liika hätäily pilaa hänen, samoinkuin
monen muunkin voimistelijan suoritustyylin. Lenzillä
on tavattoman voimakkaasti kehittynyt yläruumis,
aivan kuten Korhosen Urholla, ja sen vuoksi hän
voimillaan pärjääkin renkailla parhaiten. Hän tullee
edellisten lisäksi kuulumaan unkarilaisten olympialaiseen
voimistelujoukkueeseen Los Angelesissa.

Ranskan

voimistelijat eivät imponeeranneet minuun millään
tavoin. Muistettaneen, että Ranska täpärästi voitti
Suomen viime olympialaisten voimistelukilpailuissa. Nyt
ei sellainen mahdollisuus enää voisi tulla
kysymykseenkään. Parhaita ranskalaisia ovat Solbach,
Leroux ja Rizo. Viimemainittu on Algerian tummapintaisia
poikia ja mahdottoman voimakaslihaksinen, mutta samalla
hyvin kankea. Näin Pariisissa, kuinka hän punnersi
ylösalaisesta ristiriipunnasta käsinseisontaan. Mutta
ei sellaiset voimat omaava voimistelija ole juuri koskaan
tekijä muilla telineillä. — Solbach ja Leroux ovat
tanakoita, jonkin verran kankeita voimistelijoita,
voimaliikkeet, vaa'at, punnerrukset ym. suorittavat
he hyvin ja muotopuhtaasti, mutta heilunta on liian
vaatimatonta, vaikkakaan säärten hallinnassa ei ole
mitään moitittavaa. Solbachista jäi erikoisesti mieleen
hänen pitämänsä puhtaat, varmat nojavaa'at. Näin
sitten vielä Pariisissa eräässä salissa
harjoitellessani rekkivoimistelijan, jonka rinnalla
»Kelkkalakin kalpenisi».  Martin oli hän nimeltään,
mutta onnettomuudeksi ammattilainen, joka heitteli
varieteessa voltteja rahan edestä. Kyllä siihen poikaan
nähden maan vetovoima oli menettänyt tehonsa, ainakin
näytti siltä hänen heitellessään voltteja rekistä
ruuvilla eteenpäin ja taaksepäin, kaksoisvoltteja
ym. Olen muistaakseni jo joskus ennen maininnut mikä
suuri osuus ranskalaisessa voimistelussa on punnuksilta
suoritettavilla voimaliikkeiliä. Sain kuulla, että kun
nuorukainen tulee ensi kerran voimistelusaliin, annetaan
hänelle punnukset kouraan ja kehoitetaan nostelemaan
niitä voimien kartuttamiseksi.  Kun katsotaan hänen
saavuttaneen itselleen tarvittavan kyhmyiset »muskelit»,
aletaan hänelle opettaa telineliikkeiden aakkosia
perusteellisemmin.  Mutta niiden oppiminen on varmaankin
nyt vaikeampaa, voimien mukana on hänelle tullut niveliin
kankeutta, joka estää vauhtiosien vapaan suorituksen
oppimisen, tai ainakin vaikeuttaa sitä suuresti.
Meillä menetellään tässä päinvastoin, tärkein
niksi, irtonainen ja luonnollinen heilunta opitaan ensin,
vasta sen jälkeen aletaan rinnalla viljellä voimaa
vaativia osia asianomaisen voimistelijanalun luontaisten
taipumusten myöntämässä ja vaatimassa määrässä.

Sveitsiläisten

voimistelutyyli muistuttaa ehkä eniten suomalaista
suoritustapaa, (Tosin unkarilaisillakin on suorituksessa
ja myös liikeyhdistelmässä paljon yhteistä
meikäläisten voimistelijain kanssa.) Ominaista
sveitsiläisten voimistelulle on silmäänpistävä
vauhdikkuus. Jättiläisvaihdot rekillä sujuvat
pyöräysten juuri hiljentymättä pystyasennossakaan
käydessä, myllyt ja sakset hevosella menevät
liiankin nopeassa tempossa, niin että heidänkin
hevosvoimistelunsa vaikuttaa hätäilevältä. Yleensä
pidetään sveitsiläisten hevosvoimistelutapaa kyllä
maailman parhaana, mutta minusta suomalaisten siirrot,
pyöriminen y.m. ovat muutamissa suhteissa sitä
edellä. Meidän hevosvoimistelijamme pitävät lantion
vain hienoisessa jännityksessä, melkeinpä velttona,
joten liikehtimistä ohjataan lantiosta käsin, siis
tavallaan keskihakuisesti.  Sveitsiläisillä taas tämä
pyörimisen ohjaus näyttää olevan vielä alempana,
alaraajoissa, ja siitä johtunee heidän suhteellisen
kiivas vauhtinsa myllyissä. Tämän käsittää parhaiten
se, joka on kauan aikaa hevosella harjoitellut, käynyt
läpi monet murroskaudet tyylinsä kehityksessä, ja
tehnyt sinä aikana havaintoja itsestään.  Meille
ominaisesta irtonaisesta, urheilunomaisesta lihasten
käytöstä hevosella johtuu se vaara, että tämä
irtonaisuus siirtyy liiaksi jalkateriin ja polviin,
jolloin niiden hallintaan tulee puutteita.  On vaikea
taito hevosvoimistelussa hallita sääret hyvin, ja
säilyttää samalla vapaa ja jännittämätön tuntuma
niissä ja lantiossa.  Sveitsiläisten jalkojen hallinta
on mallikelpoista, mutta tuo toinen puoli, lantion
peräänantava joustavuus, jää liian vähäiseksi.

Sveitsiläisten rekkivoimistelussa pitäisi
meikäläinen virheenä sitä, että se heilauksissa
ja pyöräyksissä antava selän taipua liian notkoksi.
Varsinkin vastaotejättiläisten rekin päälle nousussa
heidän selkänsä aivan letkahtaa kaarelle. Minusta se
näyttää epäesteettiseltä, mutta sveitsiläiset eivät
katsone sitä virheeksi, koska se esiintyi poikkeuksetta
kaikilla heidän voimistelijoillaan.

[Kuva] Mauri Nyberg leikkii hevosella.

[Kuva] Pakarinen heittää jättiläistä.

[Kuva] Tshekkiläinen Tintera. Huom!  Seisonta väärin
käsin. Tshekkiläisten mielestä siinä ei ole mitään
vikaa. Meillä sellainen ei kelpaa.

[Kuva] Tshekkiläinen Hudec, Savolaisen pahin vastustaja
maailmanmestaruuskilpailuissa.

Renkailla Wilhelm Teliin kansalaiset eivät ole
mitään ihmeellisiä, suomalaiset ovat heitä edellä
selvästi. Nojapuilla lienemme samalla tasolla, ehkä
vähän parempiakin, mutta hyppyjen lennokkuudessa
häviämme taas jonkin verran.

Yksityisistä voimistelijoista

ei voi sanoa ketään ehdottomasti parhaaksi. Mietz,
Hänggi, Mack ja Steinemann ovat heidän edustavimpia
nimiään. Sellaisesta voimistelumaasta kuin Sveitsistä
voi kyllä vuoden kuluessa nousta pinnalle aivan
tuntematonkin tekijä, ja näyttää entisille
mestareille »taivaan merkit». — Mietz on tuttu
mies viime olympialaisten voittajana, samoin Hänggi
hopeamitalin saajana ja hevoskilpailun voittajana. En
usko, että he Los Angelesissa kykenevät samoihin
saavutuksiin. Meillä on hevosella sellaisia
»kemistejä» kuin Nyberg, Schabarin ja Hykkyrä,
joista jokainen hyvin onnistuessaan voi panna Hänggiä
päihin tämän spesialitelineellä.  Saman kohtalon
voi 3—4 meikäläistä järjestää Miezille tämän
spesialialalla, rekkivoimistelussa. (Muistetaan ehkä,
että Mietz voitti kultaa rekillä A:damissa.) Miksikä
ei. Ovathan meikäläiset voimistelleet pikkupojasta
asti, ja varmasti yhtä harkiten kuin ulkolaisetkin. Ja
onhan suomalainen voimistelija- ja urheilija aines (mikä
pohjimmaltaan merkitsee samaa) fysiikaltaan ja hermoiltaan
yhtä hyvää tai parempaakin kuin muualla.

Sokolvoimistelua,

joka on periytynyt etupäässä slaavilaisiin maihin
Tsheckoslovakiaan ja Jugoslaviaan, on meillä omassa
maassammekin nähty. Viipurin voimistelujuhlillahan
kävi tsheckiläinen 8 -miehinen joukkue tri Klingerin
johdolla antamassa näytöksen sekä vapaa- että
telineliikkeissä. Sama joukkue esiintyi muistaakseni
paluumatkallaan Helsingissäkin. En senvuoksi ryhdykään
kuvaamaan yleensä sokolvoimistelua, se olisi toivotonta
näin suppeassa esityksessä. Muutamia sanoja kuitenkin
mainitsen heidän yksityisistä voimistelijoistaan.

Useimmat voimistelumiehet muistavat tsheckiläisen
joukkueen pienimmän miehen Viipurin juhlilla v.  1927,
kiharatukkaisen ja tanakan Vachan.  Hän on sellainen
voimatyyppi, spesialisti renkailla ja nojapuilla.
Hän ei ollut mukana maailmanmest. kisoissa Pariisissa,
mutta Klingerin sanojen mukaan kuuluu vielä olevan
remmissä, Yasna oli tsheckien mukana sekä 1924 että
1928 olympialaisissa. 1928 hän vielä sai kultamitalin
nojapuilla.  Yhtä vanhoja veteraaneja ovat myös
Supcik ja Tintera.  Supcik tuli Pariisin olympialaisissa
Stukeljin jälkeen toiseksi.  Ei hän kuitenkaan enää
ole sellaisessa kunnossa, ikää on jo yli 30 vuotta
painamassa harteilla.

Tshekkiläisten parhaat miehet

Hudec (lausutaan Hudets) ja Gajdos edustavat
paljon nuorempaa polvea. Gajdos on 26-, Hudec vain
23-vuotias. Hudec vanha tuttu meille, hänhän on
minun kiistakumppanini maailmanmestaruuskilpailuista.
(Kiistaa jatkuu vielä.) Tsheckit pitävät häntä
parhaana miehenään, ja toivovat hänen vielä
paljon edistyvän. Paras telineensä on renkaat,
kuten odottaa sopiikin lyhyeltä, tanakalta, Vachan
tyyppiseltä voimistelijalta.  Helppohan hänen
onkin renkaissa loistaa, kun ristiriipunnat ja vaa'at
eivät paina sellaisilla voimilla mitään. Nojapuilla
Hudecin liikehtimistä haittaa jonkin verran kankeus,
mutta hänen yhdistelmänsä ovat aika onnistuneita
ja ennenkaikkea vaikeita.  Hevonen on toistaiseksi
Hudecille kompastuskivenä, sakset menevät kankeasti,
siirrot tuppaavat epäonnistumaan ja koko meininki on
väkinäistä. Saa nähdä minkä verran hän kykenee
talvessa tällä telineellä parantumaan. Jos hän
saa hevosensa esim. rekin tasolle, on hän vaarallinen
mies puolueettomallakin maaperällä, muutoin ei, Gajdos
sijoittui m.mest kilpailuissa kesällä kolmanneksi heti
Hudecin jälkeen. Ei hän ole erikoinen tekijä millään
telineellä, mutta tasaisuutensa sekä vapaaliikkeen,
hyppyjen ja urheilun ansiosta pääsi hän niin
korkealle. Gajdos opiskelee muuten voimistelunopettajaksi
Prahan yliopistossa. Hudec on kauppa-apulainen. Tsheckien
voimistelurintaman kärkijoukko tuntuu nykyään aika
heikolta, kun entiset tekijät alkavat iän karttuessa
kangistua ja vetäytyä syrjään.

Jugoslavian voimistelu

on samanlaista sokol-liikuntaa kuin tsheckienkin. Heidän
parhaitten miestensä liikehtimisessä huomaa kuitenkin
piirteitä, joiden perusteella panisin jugoslavialaisten
suoritukset tsheckien vastaavien liikkeitten
edelle. Niissä on hienostuneempi kokonaisleima,
ja ne ovat tarkemmin jäsenneltyjä ja hallittuja.
Panisin näkemäni perusteella tsheckien ja jugoslavien
voimistelulle samanlaisen eron kuin on vain kynnetyn
ja jo äestetyn pellon välillä. Ehkä tämä on Leon
Stukeljin ansiota. Suomessakin tiedetään, miten
perusteellisesti hiottu muotopuhtaus löi leimansa
hänen liikehtimiseensä. Stukelj kykenee esim. renkailla
suorittamaan liikkeen »paremmin kuin se on kirjoitettu»,
kuten eräs suomalainen voimistelija kerran sattuvasti
sanoi. Renkaissahan suorituksen hyvyys

[Kuva] Englannin mestari Whigtford.

[Kuva] Primozic renkailla maailmanmestaruuskilpailuissa
Pariisissa varhaisena heinäkuun aamuna. Selin katsojaan
Stukelj menossa suorituspaikalle.

riippuu suurimmaksi osaksi asentojen puhtaudesta.
Ne Stukelj todella hallitsee rankaissa
ihanteellisesti. Voimaahan hänellä on keveään
ruumiiseensa sulloutuneena mahdottomasti. Liikepuhtauden
suhteen Stukeljissa taas on paljon moitteen
sijaa. Heilaukset käsille nojapuilla, jättiläiset
rekissä, myllyt hevosella eivät mene herkästi
vauhdilla kuten liike puhtauden lait vaativat. Hän
näyttää ohjaavan vauhtia sanoisinko hartioista, ja sen
vuoksi heilaukset ja pyöräykset näyttävät tarkasti
seuraavasta katselijasta usein luonnottomilta. Sekin
on tosin makuasia.  Huolimatta näistä pienistä
puutteistaan ja 34 ikävuodestaan on Stukelj vielä
laskettava aivan maailman parhaitten joukkoon kuuluvaksi.

Samaan luokkaan kuuluu hänen seuratoverinsa ja
oppipoikansa Primozic, joka sai A:damin olympialaisissa
saman pistemäärän Nybergin ja allekirjoittaneen
kanssa, ja voitti maailmanmestaruuden v. 1930
Luxenburgissa. Nojapuut on Primozicin lempiteline,
spesialitemppuina suorittaa hän ylävoltin
taaksepäin vapaanojaan ja heti päälle alavoltin vapaa
nojaan. Ominaisia hänelle ovat myös »taiteilemiset»
käännöksilleen yhden aisan seisonnassa, niistä
näkee, että tasapainoilu on hänelle helppoa. Renkailla
suorittaa Primozic kaikenlaisia pikkutriksejä hyvin
vauhdikkaasti. Kookkaana, yli 170 cm. pituisena
voimistelijana hänen olisikin vaikeaa pärjätä
vaaoilla ja punnerruksilla yksinomaan. Rekillä
myös hänellä on joitain pieniä erikoisliikkeitä,
m.m. alkuna heilausjännityksestä haarahyppy rekin yli,
täyskääntyen ja jälleen'rekkiin tarttuen.  Hevosella
ei hän ole mikään erikoinen, tekee tavalliset siirrot
kyllä vauhdikkaasti ja joustavasti, mutta ei vaikuta
aivan varmalta.  Tasaisuutensa vuoksi Primozic vielä
varmasti on monelle kova pähkinä purtavaksi. Hänellä
ei oikeastaan ole yhtään heikkoa telinettä, ja mikä
parasta, hänen liikkumistapansa on luonnollista,
vauhdikasta, yhdistelmät vaikuttavia ja maukkaasti
tyyliteltyjä.

Kun Parisissa olimme harjoittelemassa, ja katselimme
juuri Primozicin liikehtimistä nojapuilla, tuli Stukelj
luokseni, viittasi Primoziciin ja sanoi: »Hän suorittaa
ihanasti, eikö totta?» Olin aivan samaa mieltä
Stukeljin kanssa, ja olen yhä edelleenkin. Pidän
Primozicin suoritustapaa parempana kuin kenenkään muun
näkemäni ulkolaisen voimistelijan. Miksi hän ei sitten
ole tähän mennessä paremmin onnistunut kilpailuissa
maailmanmestaruusvoittoon lukuunottamatta? Ehkäpä
hän ei ole niin varma hermoiltaan, että tiukassa, 10
liikettä käsittävässä kilpailussa kykenisi viemään
koko ohjelman kommelluksitta läpi.  Voimistelukilpailut
ovat nykyään niin tasaväkisiä yhteenottoja, ettei saa
yhdelläkään telineellä sattua huomattavampaa haaveria,
jos mieli päästä voittajaksi. Siis ennenkaikkea hermot
täytyy kilpavoimistelijalla olla kunnossa, joustavat,
mutta pettämättömät.

Olen tässä ehkä liiankin laajasti koettanut kuvata
Euroopan voimistelijoitten valiojoukkoa, jättäen tosin
meille vähemmän mielenkiintoiset Luxemburgin, Belgian,
Hollannin Ynnä Skandinavian maat syrjään. Saksan kanssa
ei meillä, eikä juuri muillakaan voimistelumailla
ole ollut paljon kosketusta viime aikoina. Näkemäni
ja kuulemani perusteella voin otaksua, etteivät
Saksan voimistelijat mitään ilmiöitä ole, sen
parempia kuin muutkaan. Päinvastoin kuin meillä
eräissä piireissä tahdotaan luulotella. — Millaiset
mahdollisuudet meidän parhaillamme olisi edelläkuvattuja
maansa valioita vastaan kilpaillessaan? Millaisin
toivein Suomen 5-miehinen olymp.  joukkue voisi
asettua edellämainittujen voimistelumaiden kanssa
kilpasille? Mielenkiintoista olisi tehdä tuollainen
vertailu näin olympialaisten aattovuonna, etenkin
kun meikäläisten voimistelijain Los Angelesiin
lähettämisestä nykyään paljon keskustellaan.
Niin edullista kuin tuollainen vertailu meille, etenkin
joukkueena olisikin, jätän sen aktiivimiehenä kuitenkin
tässä tekemättä.

[Kuva]

Maisteri Eskon jouluriista

URHEILIJAN JOULULLE kirjoitti KALERVO REPONEN.

Vaikkakin maisteri Eskon ensimmäinen sorsajahti oli
päättynyt verraten köyhästi, tuloksenahan oli ollut
yksi päättömäksi parillakymmenellä laukauksella
ammuttu sorsankuva, nyrkinkokoinen oikea sorsanpoikanen,
kastuneet vaatteet ja niihin metsässä mättäällä
kuivatettaessa saadut parisataa keltiäistä, hänessä
oli kuitenkin niin paljon suomalaista, ettei hän voinut
uskoa Dianan aina ja ylenaikaa häntä hylkivän.

Kului sittenkin nelisen kuukautta, ennenkuin hän
uskaltautui uudelle retkelle. Ja sille hän lähti aivan
yksin, virkkamatta mitään edes rouvalleen, joka oli
alkanut elokuun puolivälistä saakka ostaa torilta sekä
vesi- että muita lintuja. Senvuoksi nimittäin, ettei
maisteri joutuisi kiusaukseen lähteä tavoittelemaan
kuitenkin saavuttamattomia metsästysennätyksiä
ja uimaan kilpaa lahojen kanoottien kanssa vaatteet
päällä.

Maisteri ei halunnut enää edes opettaja Kettusen
suosittelemaa kuuromykkä Piitulaistakaan mukaansa. Vaikka
näet kuuro ei kuule eikä mykkä osaa suusanallisesti
tehdä selkoa asioista, niin kuuromykkä näkee sitäkin
paremmin eikä kai Piitulainen kuuromykkäkoulun
viimeisellä luokalla olevana oppilaana luultavasti
voisi olla tekemättä sormikielellään selvää
opettajalleen niistä ilmiömäisistä yllätyksistä,
joita voisi mahdollisesti sattua. Kuten kai oli menetellyt
viimeksikin, Kettusen myhäilyistä päättäen.

Maisteri oli edelleenkin vakuutettu siitä, että
linnustus oli pysyvä hänen erikoisalanaan. Varsinkin
kun rouva ei ehdolla millään antanut maisterin hankkia
itselleen ajokoiraa. Vesilintujen ammuntaanhan oli aina
mahdollisuuksia ilman koiraakin. Ja niinikään hän oli
kuullut klubilla, että teerejä saattoi talven tultua
päästä lumipuvussa niin lähelle, että niitä ei ollut
taito eikä mikään pudottaa kymmenkunnan kappaletta
päivässä, kuten klubitoverit olivat tehneet harva se
kerta. Turhahan silloin oli lähteä kuville, siinä
tapauksessahan olisi pitänyt olla todistaja mukana,
mieluimmin sokea kuuromykkä. Mutta kun sellainen ei
olisi kuitenkaan nähnyt ajaa lintuja eikä kuullut
komentosanoja, niin mitäpä hyötyä sellaisestakaan
olisi ollut.

Maisterin onnistui puikahtaa ulos vähäisintäkään
huomiota herättämättä.  Jo aamuyöstä hän oli
taittanut haulikkonsa, käärinyt sen pakettiin, kätkenyt
repun, panosvyön ja lumipuvun, jonka oli kaikessa
salaisuudessa itse valmistanut vanhasta yöpaidasta ja
eräistä avarimmista valkoisista nimettömistään,
puoliturkkinsa alle ja sikäli paineli nyt joulukuisena
lupapäivän aamuna muina miehinä pitkin Savilahden
kaupungin katuja kohti kaupungin itäpuolella olevan
Janakkalan kartanon metsiä, joista oli saanut luvan
metsästää, mikäli vain henki päälle tulisi.

Muuan tuttu konstaapeli tervehti häntä, ja kun maisteri
tahtoi varmistaa retkensä sekä selittää varhaisen
liikehtimisensä, hän miehen kummastuneeseen katseeseen
vastasi ikäänkuin hieman syyllisenä:

— ... tuo joululomakin, paras metsästysaika,
niin pitää viedä haulikko Kaivomäen sepälle
tarkistettavaksi...

Johon konstaapeli kohteliaasti myötäili käsi lakin
laidassa.

Puolen tunnin kuluttua maisteri saapui metsään,
jonka varvusto oli edellisenä yönä sataneen ensi
lumen peitossa. Hän pysähtyi tuokioksi, kuunteli,
vetäytyi sitten lähimmän katajapensaan suojaan, veti
lumipuvun ylleen, piilotti turkkinsa pensaan juurelle,
laittoi haulikkonsa kuntoon ja alkoi hiiviskellen uppoutua
syvemmälle metsään.

Parinkymmenen minuutin kuluttua hän tuli suurehkon
aukeaman reunaan, jonka etelälaitaa reunusti
koivikko. Samassa aurinko nousi, ja sen häikäisevien
säteiden pyyhkäistessä kaikkein korkeimman koivun
alastonta latvaa oli maisteri havaitsevinaan siellä
kaksi epäilyttävää mustaa täplää. Sukeltautuen
uudelleen koivikon suojaan hän alkoi sydän takoen ja
rinta huokuen hiipiä niitä kohti.

Luottaen enemmän lumipukuunsa kuin ampumataitoonsa ja
likinäköisiin silmiinsä, hän päätti ryömiä niin
lähelle kuin mahdollista.

Päästyään noin viidentoista metrin päähän ja
vakuuttauduttuaan lumipukunsa erinomaisuudesta, joka
seikka tuotti hänelle kuvaamatonta nautintoa, hän
otti silmälasinsa esille. Kuivattuaan ne ja asetettuaan
ne huolellisesti nenälleen hän otti varmuuden vuoksi
alimman linnuista jyvälle ja painoi liipasinta.

Lintu ei pudonnut, mutta ei onneksi myöskään kohonnut
siivilleen, joten maisteri kiireesti pamautti uudestaan.

Mutta tulos jäi yhtä pyöreäksi nollaksi kuin
äskenkin. Laukauksista huolimatta ei kumpikaan lintu
värähtänytkään.

— Diabolo! — jupisi maisteri itsekseen. — Nepä
vasta urhoja!

Ja hän alkoi työntää uusia panoksia
piippuihin. Hermostuneisuudessaan hän tipahdutti toisen
lumihankeen, mutta kun muisti, että hänellä niitä
oli mukana kaksi tusinaa, ei hän viitsinyt ryhtyä
sitä etsimään, vaan alkoi kaivaa yöpaitansa alla
olevasta panosvyöstä uusia esille. Lopulta saikin
sekä kylmyyden että jännityksen värisyttämistä
käsistään pujotetuksi toisenkin piipun latauksen.

Mutta sitten tuli taas yllätys. Juuri kun hän oli
kohottamaisillaan aseen kohti otuksia, kuului hänen
takaansa ääni:

— Elekeehän viihtikee särkee köyhän miehen ainuita
kuvia!

Maisteri hätkähti ja nousi ylös kykenemättä
virkkamaan kotvaseen mitään.

— Tu ... tuota, ni... niinkö? — hän alkoi
änkyttää. — Minä kun olen vähän likinäköinen,
ni... niin taisi tapahtua erehdys.  Mutta kyllähän
tästä selvitään ...

Miehen oli vaikea pidättää nauruaan.

— Kyllä ... kyllä se kai onkin viisainta, kun
menette kotiinne selvittäytymään. Mikä p:u teihin on
mennyt, kun aivan kelteisillänne ryömitte talvisessa
metsässä? Minä voin kyllä ottaa naukun tai kaksi tai
useampiakin, mutta hitto vieköön, en minä sentään
alushousuisillani... he-he-hee ...!

Maisteri antoi miehen jäädä luuloihinsa, tyrkkäsi
setelin hänen käteensä ja katosi viidakkoon.

Löydettyään melkoisesti harhailtuaan puolentoista
tunnin kuluttua sen katajapensaan, jonka juurelle
oli turkkinsa kätkenyt, hän ryhdittömänä ja aika
lailla vanhentuneena kääriytyi samaan asuun, missä
oli metsään saapunutkin ja alkoi paarustaa hovin
pohjoispuolitse kohti kaupunkia.

Tällä taholla oli parin kivenheiton läpimittainen
lampi, joka ei vielä ollut jäätynyt, kun syyspuoli
oli ollut tavattoman leutoa.

Synkissä mietteissä vaeltava maisteri loi tuikean
katseen tuohon lumisten peltojen ympäröimään
tuonentummaan lammikkoon, joka kaikessa viattomuudessaan
tuntui ikäänkuin vertauskuvallisrunollisesti
esittävän hänen toivottomaan pimeyteen vajonnutta
metsämiessieluaan.

Seuraavassa sekunnissa kuitenkin yhtäkkiä metsästyksen
ikiarmollinen, vaikkakin oikutteleva jumalatar, kohotti
hänen epätoivoon suistuneen sielunsa mitä loistavimpaan
kirkkauteen.

Sillä katso: aivan maan ja veden rajasta keksi hänen
haukankatseensa komeimman hanhen, minkä hän milloinkaan
oli elävänä kuolleena tai täytettynä nähnyt.

— Anser fabalis, gracias a Dios! — jupisi hän
haltioissaan kiittäen ensi kiireessä espanjaksi
Jumalaa ja kontaten sitten ihastuksen kylmien väreiden
risteillessä pitkin hänen selkäänsä lähimmän ladon
taakse. Vedettyään siellä vielä kerran lumipuvun
ylleen hän sitten ryhtyi ryömimään kohti lintua,
jonka kaataminen epäilemättä tulisi sekä koko klubilla
että kaupungissa antamaan hänelle Suurriistan Kaatajan
häikäisevän arvonimen.

Mitä lähemmä hanhea hän pääsi, sitä
korkeammat käsitykset hän sai sekä lumipuvustaan
että hiipimistaidostaan kuin myös ensi kerran
tarkkanäköisyydestään.

SILLÄ TÄMÄ LINTU OLI VARMASTI ELÄVÄ, KOSKAPA SE
HILJALLEEN UI EDESTAKAISIN, VIELÄPÄ SILLOIN TÄLLÖIN
KOUKKASI JOTAKIN NOKALLAAN POHJASTAKIN.

Maisterilla ei ollut luonnollisestikaan kokemusta
hanhien höyhenpeitteen paksuudesta, mutta kun hän joka
tapauksessa oli varma siitä, että se oli tiiviimpi
kuin sorsien tai teerien, hän mateli varmuuden vuoksi
kymmenen metrin päähän. Ja sitten hän laukaisi
molemmat piiput yhtaikaa, sillä nyt ei sopinut jättää
mitään sattuman tai katumisen varaan.

On turhaa yrittää kuvailla maisterin riemua, kun hän
näki linnun kellahtavan nurin kuin salaman satuttamana,
senjälkeen kerran lyövän vettä siivillään ja
jäävän sitten liikkumattomana lepäämään veden
pinnalle.

— Gracias a Diana! — pulpahti esiin hänen
kiitollisesta sielustaan, kun hän juosten syöksyi
lampeen välittämättä vähääkään siitä, että
vesi tunkeutui saappaiden suusta sisään.

Lasketellen sekä latinan että espanjan kielisiä
lauseita hän hurmioituneena kiiti ladon luo, veti turkin
ylleen, asetti hanhen reppuun niin, että sen pää ja
suurin osa kaulasta oli näkyvissä, heitti sen sitten
olalleen, pyssyn toiselle ja alkoi onnesta juopuneena
astella kohti kaupunkia.

Päästyään kaupungin laitaan hän muutamasta kaupasta
soitti itselleen ajurin, jonka käski käymäjalkaa
kaarrostella pääkatuja myöten kotiinsa.

Hänellä oli edelleen hyvä onni. Vastaan tuli tuttava
silloin, toinen tällöin, ja joka-ainoalle muisti
maisteri vastata:

— Terve vain, hyvää kuuluu! Anser fabalis... oikea
oma ampumani villihanhi... mikä ihana joulupaisti!

Ja kaikki meni oivallisesti iltaan saakka, jolloin
Tanakkalan kartanon pehtoori toi enemmän kuin melkoisen
laskun maisterille hovin komeimman kesyhanhen ampumisesta.

Mitä kieltä maisteri pehtoorille puhui, sitä emme
varmasti voi sanoa, mutta arvelemme sen olleen tällä
kertaa suomea, kun tietääksemme ei missään muussa
kielessä ole kyllin voimaperäisiä sanoja sellaiseen
tilanteeseen.

Ja siihen karskiin lauseryöppyyn päättyi maisteri
Eskon jouluriistametsästysretki.

[Kuva]

66

--

HEVOSIA, PUNTIA JA NAISIA.

URHEILIJAN JOULULLE kirjoitti ja valokuvasi

JORMA POHJANPALO,

[Kuva] Vas.: Uljas voittaja ja silkkipuseroinen jockey.

[Kuva] Onnelliset voittajat nostamassa osuuksiaan.

[Kuva] Neiti harkitsee vedonlyöntimahdollisuuksia ja
näyttää samalla itseään yhteiselle kansalle.

Brittiläiset kautta maailman ovat auttamattomasti
hullaantuneet hevoskilpailuihin ja vedonlyöntiin,
eivätkä australialaisetkaan tee siinä suhteessa
pienintäkään poikkeusta. Vedonlyönti on mennyt
heidän vereensä, siitä on aikojen kuluessa kehittynyt
oikea kansallisharrastus, joka käsittää kaikki
kansankerrokset, köyhät ja rikkaat, sällimiehestä
lammaskuninkaaseen ja kenraalikuvernööriin saakka.

Hevoskilpailuja eli races pidetään kaikissa
vähänkin merkittävimmissä paikoissa ympäri maata
ja niin usein kuin suinkin mahdollista. Nyttemmin,
huonon ajan koitettua, on valtiovallan ollut pakko
eräissä valtioissa supistaa niiden lukumäärää
(laiskottelijoiden ja tyhjäntoimittajien, joita
useat vedonlyöjät eli gamblers ovat, kauhuksi)
ja korottaa veroa. Siitäkös yhteinen kansa on ollut
aivan hirmuissaan.  Mikä barbaariteko! Alentaa korkeata
hevoskulttuuria!

Australian huomattavin kilpa-ajo on traditionelli
»Melbourne Cup», joka suoritetaan vuosittain
Melbournessa marraskuun ensimmäisenä tiistaina, satoi
sitten taikka paistoi. Sinne virtaa kansaa erikoisjunilla,
autoilla, busseilla, jopa lentokoneilla maan kaikilta
ääriltä, ja kauempaakin — aina Uudesta Seelannista
saakka.

Minuun ei vielä tuo hulluudenpuuska tarttunut,
vaan pysyin alallani ja tyydyin paikallisiin Sydneyn
kilpailuihin, jotka nekin ovat kirkkaita tähtiä
ratsastuskilpailujen epävakaisella taivaalla,
Vai mitä arvellaan esim. viimevuotisista suurista
pääsiäisajoista.  joita 70'000 ihmistä seurasi
henki kurkussa? Sinne minunkin täytyi puolittain vasten
tahtoani mennä, täyttääkseni aukon sivistyksesäni
ja päästäkseni rauhaan alituisilta kyselyiltä. On
muuten väärin, suorastaan synti, sanoa: mennä
katsomaan kilpa-ajoja, sillä ei suinkaan ainakaan kukaan
australialainen mene kilpa-ajoihin ensi sijassa näkemisen
takia, vaan lyödäkseen hurjasti vetoa — minkä
kukkaro kestää, ja saadakseen kokea välttämätöntä
sensatiota ja hermojännitystä.

Päästyäni vihdoinkin kilpailuradalle valtavan
ihmismeren läpi ja lunastettuani karvain mielin
huippukalliin pääsylipun (on sekin hommaa, kun
pitää maksaa siitä, että pääsee menettämään
rahaa!)  menin ensi töikseni katsomaan pilttuissa
hermostuneesti liikehtiviä jalomuotoisia hevosia, jotka
olivat tietysti ankaran silmälläpidon ja vartioinnin
alaisina. Kyllä kannattaakin, sillä nämä uljaat
hevoset, joille virittäisin ylistyshymnin, jos minulla
olisi edes hiukkasenkaan Runebergin taipumuksia, edustavat
päätähuimaavaa omaisuutta. Niiden menestymisestä tai
epäonnistumisestahan riippuu kymmenien, jopa satojen
miljoonien markkojen kiertokulun suunta.

Totalisaattorissa, joka on viranomaisten
kontrolloima, lyövät yleensä vetoa
vähävaraisemmat ja varovaisemmat. Siinä on näet
useampia voitonmahdollisuuksia, joskin summat ovat
vaatimattomampia.  Vedonlyöttäjät eli bookmakerit,
joitten enemmistö näyttää polveutuvan suoraan
Abrahamista, pitävät korvia särkevää huutoa
omalla tontillaan ja houkuttelevat tarjouksillaan. Ja
miks'eikäs, jos sattuu voittamaan. Kyllähän siinä
puntia karttuu. Mutta useimmiten sitä ihminen tietenkin
häviää, sillä nämä tarkkasilmäiset ja -vaistoiset
miehet maksavat ainoastaan voittaneesta hevosesta. Ja
onhan selvää, että he noteeraavat yleiset suosikit

[Kuva] Sydney Cup päivä. Randwickin kenttä ja
parvekkeet ovat mustanaan yleisöä.

[Kuva] Puntia soluu bookmakerin avaraan laukkuun.

[Kuva] Jännitys korkealla: ratsastajat lähestyvät
maalia.

hyvin alhaiseen kurssiin. Muuten he olisivat äkisti
konkurssin ja itsemurhan partaalla.

Muuan tuttavani löi kerran erään tuntemattoman
hevosen puolesta, josta bookmaker tarjosi 150 yhtä
puntaa vastaan.  Tämä polle sattuikin sellaiselle
juoksutuulelle, että voitti, jolloin tuttavani korjasi
hyvät rahat.  Mutta tällainen helposti ansaittu
raha menee myös tavallisesti sen tien, ja niin kävi
tässäkin tapauksessa, joten siitä ei koitunut
pitkäaikaista iloa.

Kun kansa on tarpeekseen arvaillut, lyönyt vetoja
ja vahvistanut itseään aineilla, jotka ovat tabu
tässä maassa, työntäytyy se paikoilleen odottaen
jännityksellä kellon kumahdusta.  Nyt on käsillä
se greatmoment.

Klung. Huuuuuu! Startti.

Nyt se alkoi. Yleisö lämpenee ja innostuu, Humina käy
70'000 katsojan parissa. Kukin koettaa seurata silmät
napilla tai kiikarin avulla suosikkihevosensa juoksua,
mikäli se on mahdollista tuossa kovassa menossa ja
rykelmässä. Hevoset kiitävät kaulat pitkällä ja
heiveröiset kilparatsastajat eli jockeyt hoputtavat
niitä parhaansa mukaan yhä kiivaampaan menoon. Aivan
ratsastajain kintereillä seuraa toista rataa pitkin
ambulanssiauto, joka on silloin tällöin varsin
tarpeellinen samarialainen.

Ei ole enää pitkä taival päätepylvääseen. Huuto
yltyy. Kuvaamaton kohu käy lainehtivassa ja huitovassa
yleisömeressä. Se on kuin omituisen raivon vallassa
ja käyttäytyy sen mukaisesti. Ensikertalainen varmaan
säikähtäisi.

Sekä hevoset että jockeyt yrittävät parastaan. Vain
silmänräpäys ja maali. Jännitys on lauennut.

Mutta missä ihmeessä ovat suosikkihevoset? Mikä on
tuo outo voittaja, numero nelonen? Ohjelmavihko toteaa
200 punnan arvoisen »Sydney Cupin» ja 6'000 punnan
palkinnon odottamattomaksi voittajaksi nelivuotiaan
Crusiksen. Se selviytyi 2 mailin pituisesta matkastaan 3
min. 23 1/4 sek.  Mikä pettymys useimmille vedonlyöjille
ja mikä riemu käyränenäisille bookmakereille.

Kenraalikuvernöörin puoliso ojentaa maljan säteilevän
onnelliselle hevosen omistajalle, päivän suurelle
sankarille, jonka samaten kuin hevosen osakkeet
nyt nopeasti nousivat. Miehestä tuli merkittävä
»sporttimies» yhdellä iskulla. Kameramiehet ja
haastattelijat piirittivät hänet tuossa tuokiossa.

Noin puolen tunnin kuluttua alkaa uusi kilpa-ajo,
ja samat tapahtumat toistuvat vanhaan malliin.
Yhtenä iltapäivänä suoritetaan tavallisesti
5—6 kilpa-ajoa, jotka kukin kestävät vain muutaman
minuutin. Itse ajoissa ei siis sinänsä ole paljonkaan
nähtävää. Vedonlyönti se on, joka vetää ja
hurmaa. Jos se poistettaisiin, saisi Randwickin samaten
kuin kaikkien ratojen portit huoletta sulkea, vaikkapa
kaksinkertaisella varmuuslukolla.

Naisväkeä — sekä nuorta että pitemmälle
iässä edistynyttä — on kilpa-ajoissa tietenkin
leegioittain läsnä. He huolehtivat asian niin sanotusta
riikinkukkopuolesta, mutta lyövät myös kykynsä mukaan
mahdollisimman tyhmiä vetoja, varsinkin jos heillä
on miespuolisia avustajia mukanaan.  Kavaljeereilla
on erinomainen tilaisuus miellyttää naisväkeä,
lunastamalla pääsy- ja vetoliput ja tarjoamalla
virvokkeet. Jos sitten tulee häviö, jota yleensä ei
tarvitse epäillä, on asia sitä myöten selvä. Siitä
ei puhuta sen enempää. Jos taasen sattuisi voittamaan,
on asia silloinkin täysin selvä. Raha soluu luontevasti
ja luonnostaan lankeavana seikkana daamin käsilaukkuun,
jonka jälkeen tämä toteaa viehkeästi hymyillen,
että sattuipas kerrankin. Täytyy koettaa uudestaan,
kun on näin hyvä onni.

Naisista riittäisi muuten pitkälti juttuamista. Hehän
saapuvat kilpa-ajoihin parhaimmissa puvuissaan, koruissaan
ja hepenissään, kilpaillen keskenään kuosissa,
aistikkuudessa ja koreudessa. Jo moniaita viikkoja
ennen suurajoja ryhtyvät he hankkimaan ja valmistamaan
uusia kalliita pukuja, viittoja, hattuja, silkkisukkia,
käsilaukkuja yms., ollakseen sitten, kun suuri hetki
koittaa, mahdollisimman chic ja up-to-date. He kuluttavat
vaatetukseensa, niin vähäistä ja lyhyttä kuin se
monella lieneekin, uskomattoman suuria summia. Mutta
eikö olekin vanha totuus, että mitä kauemmin nainen
pukeutuu ja mitä vähemmän hän saa ylleen, sitä
enemmän se maksaa.

On selvää, että naiset esittelevät itseään
kaikelle kansalle, ollakseen yleisen mielenkiinnon ja
ihailun kohteena. Ja todellakin: kun kaunis australiatar,
jollaisia on runsaasti, on aistikkaasti vaatetettu, niin
kelpaapa häntä katsella. Kameramiehet ja reportterit
pitävät huolen asianomaisesta imartelusta lehdissään,
joissa kilpailuselostukset nielevät aina palsta-,
jopa sivumääriä.

Muuan vedonlyönnin jälkeen myrtynyt ja murtunut mies
lausui kerran, että naisilla ja hevosilla on hyvä olo
Australiassa. Niistä molemmista pidetään hyvää
huolta. Mikäli hevoskilpailut ovat jonkinlaisena
todistuksena siitä, pitävät nämä sanat kyllä
paikkansa.

[Kuva] Eestin ja Suomen voimistelulaitosten opettajia
ja oppilaita veneretkellä Emajoella. Taustalla Tarton
yliopistokaupunki.

VOIMISTELIJAT »SUOMEN SILTAA» RAKENTAMASSA.

URHEILIJAN JOULULLE kirjoitti HEIKKI ARPIAINEN.

Muihin liikuntakasvatuksen aloihin verrattuna on
suomalaisella miesvoimistelulla ollut suhteellisen
vähän tilaisuutta päästä kosketuksiin muiden
maiden voimisteluharrastusten kanssa. Tämä on
sitäkin valitettavampaa, kun ottaa huomioon sen korkean
tason, jolla varsinkin taitovoimistelumme ensimmäiset
miehet ovat.  Sitä suurempi merkitys olikin sen vuoksi
sillä näytösmatkalla, jonka Helsingin Yliopiston
Voimistelulaitoksen miesoppilaiden valiojoukko johtajansa,
tri Kalle Rikalan johtamana teki viime toukokuussa
lahdentakaisen veljeskansamme luokse.

Vaikka tämä matka oli laatuaan ensimmäinen mainitun
laitoksen tekemistä, eivät Suomen akateemiset
voimistelijat silloin kuitenkaan ensimmäistä
kertaa vierailleet edustamansa liikuntamuodon
merkeissä eteläisessä naapurimaassa. Sillä jo
niin varhain kuin v. 1909 teki eräs vanhimmista
voimisteluseuroistamme, monet kovat kokenut ja monet
kunniakkaat laakerit niittänyt Ylioppilasvoimistelijat
(Y. V.) nykyisen tarkastaja Arvo Vartian johtamana
näytösmatkan Viroon. Juhannusaaton aamuna lähti
13-miehinen joukko Helsingin rannasta Suomenlahden yli
Tallinnaan ja sieltä edelleen Tarttoon, jossa annettiin
ensimmäinen näytös. Paluumatkalla esiinnyttiin
pääkaupungissa kaksi eri kertaa ja oli menestys
täällä niinkuin edellisessä paikassakin suuri.
Virolaiset lehdet antoivat erittäin kiittäviä,
mutta samalla asiallisia lausuntoja suomalaisten
esittämästä voimistelusta. Niinpä kirjoitti
tarttolainen »Postimees»: »Sauvaliikkeet olivat
kauniit, kaikille voimien mukaiset ja hyvin esitetyt —
lukuunottamatta muutamia hairahduksia yksityisissä,
jotka ovat pantavat matkarasitusten laskuun. Kaikkein
miellyttävin numero sen illan ohjelmassa.» Todettuaan
suomalaisten sopusuhtaisen ruumiinrakenteen,
joka johtui vartalon jokapuolista kehitystä
edistävästä voimistelumetodista jatkoi »Wirulane»:
»Miellyttävimpänä numerona oli voimistelu telineillä,
joka tapahtui moitteettoman puhtaasti, kevyesti ja
sulavasti.  Sauvaliikkeistä kävi selville, kuinka
hyvin ne edistävät ruumiin notkeutta. Voimistelijain
voima ilmeni nimenomaan rekkiharjoituksissa ja toinen
toistaan käsillä pitelemisessä.  Yleisöä näkyi
lisäksi hyvin miellyttävän hyppy pitkittäin
yli »hevosen». Katselijat ottivat kaikki numerot
vastaan innokkailla suosionosoituksilla, jotka eivät
lopulta tahtoneet vaieta. Moneen kertaan täytyi
suomalaisten vieraiden ja heidän johtajansa ilmestyä
näyttämölle.»

Toisen kerran esiintyi Y. V. eestiläisille heimoveljille
v. 1913 joulukuussa, eikä menestys jäänyt tällöin
yhtään jäljelle ensimmäisestä.  Matka tehtiin tällä
kertaa maitse Suomenlahden ympäri ja kuului joukkoon
lehtori Kl. U. Suomelan johtamien voimistelijoiden
lisäksi myös ylioppilaslaulajia, joten se oli samalla
sekä näytös- että konserttimatka. Ensimmäinen
esiintyminen oman maan rajojen ulkopuolella tapahtui
muistorikkaassa Narvassa.  Kuvaavana seikkana
senaikaisille oloille mainittakoon, että täällä
saatiin venäläisen virkavallan lupa näytöksen
antamiseen vain siinä tapauksessa, että esiinnyttiin
kokonaan »yksityisinä taiteilijoina» minkään
edistysseuran kassaa kartuttamatta. Sitten seurasivat
näytökset Valkissa ja Tartossa, jossa viimeksi
mainitussa paikassa menestys oli suurin ja yleisö
suorastaan haltioitunutta. Viimeksi esiinnyttiin
Tallinnassa, josta palattiin lahden yli takaisin
kotimaahan.

Näiden ensimmäisten matkojen jälkeen ovat molempien
veljesmaiden olot täydellisesti muuttuneet, niin
että voimistelunkin alalla tapahtuva lähentyminen on
saanut aivan toisen merkityksen.  Kun Viron korkeimman
liikuntakasvatusopin oppilaat olivat esiintyneet sekä
naisten että miesten suurilla voimistelujuhlillamme,
oli Helsingin Yliopiston Voimistelulaitoksella täysi
syy omasta puolestaan käydä naapurissa vieraisilla ja
siten lujittaa entisiä ja solmia uusia suhteita saman
alan edustajiin heimokansamme keskuudessa.

»Nordlandin» irtautuessa Helsingin rannasta
toukokuun 2. p:nä olivat sen partaat valkoisenaan
ylioppilaslakeista, sillä paitsi voimistelulaitoksen
näytösjoukkuetta matkusti samalla myös
»Ylioppilaskunnan Soittajat» konserttimatkalle
Baltian maihin.  Voimistelijoita oli johtajan, tri
Rikalan lisäksi 12 miestä sekä ainoana »kukkana
nokkosten seassa» voim. opettajatar Margit Stähle, joka
huolehti sovittamansa musiikin esittämisestä. Tallinnan
satamassa oli Viron Voimistelunopettajayhdistyksen,
»Eesti Vöimlemise öpetajate Seltsin» johtokunta
kokonaisuudessaan vastassa. Heidän vieraanvaraisuuttaan
saimmekin koko Tallinnassa olomme ajan nauttia, mistä
kaikesta ja varsinkin mainitun

[Kuva] Tarton voimistelulaitoksen oppilaiden voimistelua.

[Kuva] Tarton yliopiston Voimistelulaitoksen opettajia
ja oppilaita suomalaisine vieraineen.  Kolmas oikealta
instituutin opettaja A. Kalamees. Hänen edessään
vasemmalla tri Kalle Rikala. Viides oikealta instituutin
toinen opettaja Rosenbladt. Kuvassa näkyvät myös Heikki
Savolainen, Uosikkinen ja Stenman. Löydättekö?

yhdistyksen puheenjohtajan Resev-Reselin vilkkaasta ja
hyväntuulisesta olemuksesta saimme mitä mieluisimman
muiston. Käytyämme nopeasti majapaikassamme Eestin
Punaisen Ristin talossa ja toimitettuamme kaupungilla
vähän asioita — joista magneesin osto epäilemättä
oli tärkeimpiä, sillä tämä köykäinen mutta
voimistelijoille sitä tärkeämpi aine oli unohtunut
kotiin — olikin lähdettävä näytöspaikalle
erääseen poikakimnaasiin.

Ohjelman ensimmäisen osan muodostivat vapaaliikkeet,
jotka — hyppyliikettä lukuunottamatta — suoritettiin
pianomusiikin säestämänä ja tuntui yleisö olleen
sekä niiden kokoonpanoon että suoritukseen vilkkaasta
»käteplaginast» päättäen erittäin mieltynyt.
Sen jälkeen seurasivat telineliikkeet muassamme
tuomilla rekillä ja hevosella, joilla parhaitten
miestemme esitykset saivat veljeskansan kämmenet
kuumenemaan. Kun Heikki Savolainen, jonka maine näkyi
jo etukäteen olevan eestiläisten tiedossa, teki
rekillä eli »kangil», kuten eestiläiset sanovat,
vauhdikkaan liikkeensä jälkeen tavallistakin
lennokkaamman taittohypyn vastajättiläisestä
tai kun Uosikkinen lopetti hevosliikkeen loistavaan
»amerikkalaiseen», ei yleisön ihastuksella tuntunut
olevan rajoja. Telineliikkeet päättyivät poikittaisen
hevosen yli suoritetulla urho- ja varashypyllä, minkä
jälkeen tehtiin vielä pari vapaaliikettä sekä lopuksi
neljän miehen heittämä kokovoltti taaksepäin.
— Ohjelman toisen osan muodostivat tallinnalaisten
koulujen pallopeliesitykset. Nämä pelit, sekä kori-
että verkkopallo, jotka ovat Virossa hyvin suosittuja,
antavat monipuolista liikuntaa ja ansaitsisivat sen
vuoksi päästä meikäläisessäkin kouluvoimistelussa
yleisempään käytäntöön.

Seuraavana aamuna oli jo varhain laittauduttava
matkaan, sillä klo 9 lähti juna kohti Tarton vanhaa
yliopistokaupunkia, jossa samana iltana oli annettava
toinen näytös. Täällä oli vastaanotto, jos
mahdollista, vieläkin sydämellisempää.  Tarton
Yliopiston Voimistelulaitoksen »Tartu Ölikooli
Kehalise Kasvatuse Instituutin» nuorekas opettaja
A. Kalamees sekä joukko oppilaita oli toivottamassa
vieraansa tervetulleiksi tavalla, johon vain virolainen
suomalaista kohtaan pystyy.  Kun oli huuhdottu matkan
pölyt pois laitoksen suihkuhuoneessa ja nautittu
ylioppilastalossa yhteinen päivällinen, jonka kuluessa
tehtiin ensimmäisiä tuttavuuksia heimoveljien
ja tietenkin ja ennen kaikkea -sisarien kanssa,
lähdettiin isäntäväkemme opastamana tutustumaan
tämän muistorikkaan »Emajoen Ateenan» nähtävyyksiin
sekä tehtiin lyhyt huvimatka suurella moottoriveneellä
kevättulvaista Emajokea myöten.

Illalla oli sitten Voimistelulaitoksen avarassa
salissa näytös, joka sujui suunnilleen samoin kuin
edellisenä iltana Tallinnassa.  Sen päätyttyä
kiitti laitoksen johtaja tri Jurgens suomalaisia
heimoveljiä vierailusta antaen muistoksi komean
nahkakansiin sidotun albumin, joka sisälsi kuvia
laitoksesta ja sen toiminnasta. Tämä opisto, jonka
tilava ja kaikin puolin ajanmukainen rakennus valmistui
vasta 3 vuotta sitten ja joka tänä keväänä päästi
ensimmäiset kurssinsa suorittaneet voimistelunopettajat
suojistaan, kuvastaa hyvin kouraantuntuvalla tavalla sitä
voimaperäistä ja monipuolista työtä, jota Eestissä
liikuntakasvatuksenkin alalla tehdään.

Näytöksen jälkeen jatkui toverillista
yhdessäoloa isäntäväkemme tarjoamine illallisineen
ylioppilastalossa, jossa reippaita ylioppilaslauluja
laulettaessa ja husaarisoittokunnan raikuvien sävelten
tahdissa tanssittaessa kului aika nopeasti aamutunneille
saakka, jolloin oli lähdettävä paluumatkalle pohjoista
kohti, Tallinnan kautta takaisin kotimaahan.

Niin paljon kuin puhutaankin Viron ja Suomen kansojen
sukulaisuudesta, tahtoo se usein, varsinkin mitä meihin
jäykkiin suomalaisiin tulee, jäädä vain pelkäksi
historialliseksi tietoisuudeksi.  Mutta kun joutuu,
niinkuin tälläkin matkalla mukana olleet voimistelijat,
omakohtaisesti kokemaan eteläisten heimoveljien
välitöntä ja kaikesta teennäisyydestä vapaata
ystävällisyyttä ja suurenmoista vieraanvaraisuutta,
ei voi olla tulematta vakuutetuksi siitä, että
»heimorakkaus» ja »Suomen silta» eivät ole vain
tyhjiä sisällyksettömiä sanoja, vaan elävä
todellisuus.

[Kuva]

Juhalan vaarin teirenkuvattimet.

Kirjoittanut ja kuvittanut A. Paischeff

Juholan vaari oli aikanaan kuulu kyttä, jonka
eränkävijämaine tunnettiin muuallakin, eikä vain
kotipitäjässä. Mutta siitä on jo monta ajastaikaa
vierähtänyt, kun vaari, pitkä ja hoikka kuin
humalasalko, korpia samoili. Ja lepoon on päässyt
hänen uskollinen eräveikkonsakin, suustaladattava,
jykevätekoinen tussari, joka tyttärenpojille jouduttuaan
on saanut väistyä nykyaikaisten metsästysaseitten
tieltä ja koristaa nyt ruosteisena ja ravistuneena
muinaisesineenä Ylätalon pirtin peräseinää.

Melkein yhtä kuulut kuin kuiva vaari, olivat hänen
teirenkuvattimensakin, joita oli kaksi, toinen harmaa
naaras, toinen musta kukko. Itse ampumistaan teireistä
hän oli ne taitavasti täyttänyt, olipa pannut oikein
lasiset silmätkin niille. Sellaisia kuvattimia ei
ollut kellään. Ja vaari oli ylpeä niistä. Tosin
hän väitti, ettei sillä väliä ollut minkälaisen
kuvattimen puuhun asetti — kehuipa hän ampuneensa
teirejä verraten menestyksellisesti pantuaan vanhan
talvilakki-reuhkansa kuvattimen virkaa toimittamaan —
mutta siitä huolimatta hän ei täytetyistä linnuistaan
luopunut hinnasta mistään.

Mutta sitten sattui tapaus, joka riisti vaarilta toisen
ylpeytensä esineen.

Kesä oli siirtynyt muistojen joukkoon, ja syksykin
lähenteli jo loppuaan. Pakkasaamut, kuurainen maa,
paljaat puut ja eränkävijän jalkojen alla kahisevat
keltaiset jäätyneet lehdet olivat lähestyvän talven
airueita.

Kirkas ja tyyni pakkasaamu oli houkutellut Juholan vaarin
teirejä kuvattamaan, ja nyt hän kulki tuohikontti
selässä pitkin mutkittelevaa, kivikkoista metsäpolkua
salolle päin. Ohut huurre kimalteli paljaitten puitten
oksilla, kauempana kujertelivat teiret, ja keveästi
kohoili vaarin jalka eletyistä vuosikymmenistä
huolimatta kuuraisten lehtien peittämällä polulla,
kontinhakaseen sidottujen kuvattimien heilahdellessa
tasaisessa tahdissa.

Löydettyään mieleisensä paikan, kyhäsi vaari
kuusen oksista kojun, kiipesi ketterästi kuin orava
korkeaan koivuun ja sitoi kuvattimet lehdettömiin
oksiin. Piippunysäänsä imeskellen vetäytyi hän sitten
kojuun ja kohta alkoi sieltä kuulua teirinkujerrusta.

Eikä vaarin tarvinnutkaan kauan odottaa, kun jo
suhisten lentää lehahtaa komea teirikukko ja asettuu
koivunlatvaan. Hetkistä myöhemmin potkiskelee se jo
veren punaamalla tanterella koivun juurella.

Yhä uusia ja uusia tulee, ja vaari tipauttelee niitä
sitä mukaa alas. Eivät ole parvet arkojakaan, tulevat
heti takaisin lähikoivuihin, tyynnyttyään laukauksien
aiheuttamasta ensisäikähdyksestä.  Ja niin saa
hän jokaisesta parvesta useampia lintuja ammutuksi.
Niitä lojuu jo joukon toistakymmentä levitetyin siivin
pehmeällä sammalvuoteella koivujen juurella. Hän ei
uskalla lähteä keräilemään niitä kojuun, ettei vain
karkoittaisi uutta saapuvaa laumaa, sillä eihän sitä
tiedä milloin sellainen on tulossa. Ihmistä ei teiri
myöskään syksyllä siedä. Ei laukauskaan peloita
sitä niin kuin ihmisen näkeminen.

Mutta keksipä vaarin kuvattimet syrjäinenkin
silmä. Korkealla aamuauringossa kylpevän maiseman
yläpuolella leijailevan kanahaukan tarkka katse huomasi
ne koivussa, ja luullen saavansa siitä

[Kuva]

makeankin aamupalan, alkoi se mielenkiinnolla kaarrella
paikan yläpuolella. Yhä alemmaksi ja alemmaksi laskeutui
haukka kuvattimiin tähystellen. Vihdoin se oli päässyt
tarpeeksi lähelle ja syöksyi nopeasti kuin ammuttu luoti
harmaan kuvattimen kimppuun.  Liian myöhään huomasi
se iskeneensä väärennettyyn kuolleeseen teireen ja
yritti vapautua siitä, mutta kaikki ponnistukset olivat
turhia. Liian syvälle olivat kynnet uponneet kuivaan,
kankaalla ja heinillä täytettyyn ruhoon irtautuakseen
enää. Olipa se vähällä menettää tasapainonsakin,
mutta sai viime hetkessä voimakkaalla nykäisyllä
kuvattimen irti oksasta ja lensi niine hyvineen tiehensä.

Kaikki oli käynyt niin nopeasti, ettei vaari ehtinyt
käyttää asettansa, kun kuvattimen ryöstäjä jo oli
kadonnut. Hän työntyi ulos kojusta rangaistakseen,
jos vielä mahdollista, rohkeaa ryöväriä, mutta se
oli jo pyssynkantaman ulkopuolella. Pienenä pisteenä se
enää erottui kaukaisuudessa, ja vaari näki, miten se
vielä lentäessäänkin koetti vapautua epämieluisesta
saaliistaan. Kohta oli se häipynyt näkyvistä, ja
ainoastaan avaruudessa hiljalleen leijailevat höyhenet
viitoittivat sen pakotien.

Vaarin hyvätuuli oli tipotiessään. Kiroillen
ja syljeskellen keräili vaari ampumansa teirit
tuohikonttiinsa, haki jäljelle jääneen kuvattimen
koivusta ja läksi kiukkuisena kotimatkalle.

Käyskennellessään sitten seuraavana syksynä
salolla ansoja virittelemässä, löysi hän eräällä
sellaisella retkellä kadonneen kuvattimensa kelvottomaksi
revittynä. Haukan ei ollut onnistunut vapautua siitä ja
yhä edelleenkin sen luuranko oli kynsistään lujasti
kiinni kuvattimen täyteaineiden ympärille kiedotussa
paksussa kankaassa.

======= ======= ======= ======= ======= =======

SUURENA OLYMPIALAISVUONNA 1932

on SUOMEN URHEILULEHTI jokaisen suomalaisen
välttämätön opastaja ja keskustelutoveri.

TOIMITUS:

Tri MARTTI JUKOLA (päätoim.), AKSELI KASKELA ja HARRY
EKQVIST (toim. siht.)

AVUSTAJINA maan parhaat voimat kaikilla urheilun ja
liikuntakasvatuksen eri aloilla.

KIRJEENVAIHTAJIA kaikissa maailman tärkeimmissä
urheilumaissa.

ILMESTYY

2 kertaa viikossa, maanantaina ja torstaina aikaisin
aamulla.

Vuosikerta 70 markkaa.

======= ======= ======= ======= ======= =======

URHEILIJAN JOULU

ilmestyy ensi vuodesta alkaen jälleen Suomen
Urheilulehden kustantamana yhtä komeana
syväpainoalbumina kuin tähänkin asti.

LISÄKSI

kerätään edelleenkin talteen vuoden urheilutapahtumien
paras kuvasato, joka julkaistaan muutaman kerran vuodessa
isona magazinenä urheiluväen nautittavaksi samanlaisessa
syväpainoasussa kuin Urheilijan komeat olympialais-
ja maaottelunumerot.  Näihin julkaisuihin sisältyvät
asiantuntijoiden kuvaukset olympialaisista kilpailuista,
joten niistä tulee todellinen olympialaisteos.

ENSIMMÄINEN ILMESTYY

talviolympialaisten jälkeen maaliskuussa tri MARTTI
JUKOLAN toimittamana.

======= ======= ======= ======= ======= =======

SUOMEN URHEILULEHTI

Helsinki, Simonkatu 12 B.

YRJÖ JYLHÄ tyrmäämässä.

Nyrkin Voima.

(Opettavainen runo).

Konsa mieles musta leimahtaa kuin lies, silloin tappelusta
kouraat Suomen mies,

Isket lähimmäisen kuumaan sydämeen puukonterän jäisen
nimeen perkeleen.

Hautas ääreen asti työtäs kauheaa kadut surkeasti
etkä rauhaa saa.

Tuppeen paina rauta, kansa miehekäs, jos ei puhe auta,
iske nyrkilläs.

Nimes solvaajalta älä päätä vie, iske jalat alta,
kylliks siinä lie.

Näyte YRJÖ JYLHÄN

juuri ilmestyneestä urheilijan runokirjasta VIIMEINEN
KIERROS.

Erikoislaatuinen, komea kuvitus.  Hinta 35 mk sid. 50 mk.

======= ======= ======= ======= ======= =======

Tasapainotaituruutta, jäntevyyttä, voimakkuutta, antaa
vankka leipä vainen — rukihinen vaasalainen!

Voimistelijani leipä

on sulava ja ravitseva Vaasan »Näkki», joka voimistaa,
mutta ei lihota.

Vaasan leipä — ainoa Stadionleipä.

======= ======= ======= ======= ======= =======

Kelloerikoisliike

Sveitsiläinen Kelloliike

Helsinki, Mikonkatu 4.	Puhelin 25 484.

Liikkeen johto: U. PERKKO H. STENIUS

Tarkastakaa laatua!  Tiedustelkaa hintojamme!

Lähdimme samalta pohjalta kuin I-luokan vaatturit ...

STADION-puvut valmistetaan kaikkein vaativimmille miehille
... siksi niissä on harvinaisen modernia tyyliä,
viihtyisyyttä ja yksilöllisyyttä, jonka veroista
tavataan vain parhaimmissa tilauspuvuissa.

Ne ovat yhden maamme etevimmän ammattimiehen
»käsialaa». Työ kauttaaltaan hienonhienoa
tarkkuustyötä ja raaka-aineet läpikotaisin
ensiluokkaisia.

STADION-puvuissa tapaatte toteutettuina seuraavat 8
erikoisuutta:

1. Kaikki näkymättömätkin tarvikkeet I-luokkaisia.

2. Kangas kutistetaan ennen leikkuuta.

3. Käsityötä kaikki, mikä käsin voidaan tehdä
paremmin kuin konein.

4. Takin taskut varustettu laskoksella, joka estää
taskunsuun painumasta pussille siellä olevan tavaran
painosta.

5. Housuissa haaravuori.

6. Taskuissa n. s. avatut saumat.

7. Pilettitasku takin taskussa.

8. Housuissa eri toivomuksesta koukkunapit vyötä varten.

STADION-PUKU

LAATUPUKU HUOKEAAN HINTAAN.

Kuosi Berliinin, Lontoon ja New Yorkin muodin viimeisten
määräysten mukainen.

LASSILA & TIKANOJA O. Y.

Puku- ja paitatehdas. Vaasa.

======= ======= ======= ======= ======= =======

Itikan Hiihtokenkä

on kaikille sopiva talvikenkä

Sitä käyttävät hiihtäjät ja hiihdon harrastajat. Se
soveltuu sekä erikoisille että tavallisille
suksisiteille. Se on talvitöissä käytettäväksi kevyt,
kestävä, lujatekoinen työjalkine, mukavampi käyttää
kuin saapas tai lapikas.

Näytteitä ja selostuksia.

Osuuskunta ITIKALTA,

Seinäjoki.

======= ======= ======= ======= ======= =======

Maaottelu-riimitys vuodelta 1931.

URHEILIJAN JOULULLE kirj!  REINO HIRVISEPPÄ.

Taas pohjassa vuosi on ponnekas, se meille on
ollutkin onnekas, on koitettu, on voitettu, on kunnia
kukkuroitettu.

Ois tarvis nyt ratsua raisua, — ei mun Pegasostani
vaisua — kun laulan mä viimein nyt vuodesta riimein,
miss' on jo Olympiahaisua.

Maaottelut mielessä väikkyvät ja siks veret kuumina
läikkyvät.  Taas viety on meitä nyt voittojen teitä
— (ne saatiin kuin pienehen rasiaan) ja — jenkitkin
meitä jo säikkyvät — me vain emme heitä, —
mut asiaan!

Jääpallolla aina on alettu ja kannuja kahtaalle valettu,
toimittu, saalista poimittu maalista, joskus on palettu,
harmia tuotettu, luotettu »Aahamme», vuotettu maahamme
voittoa — ainakin jommallekummalle, hurrattu, huokaistu
maalien summalle; — kumpikin niitä sai neljä nyt
kasaan, ottelu Ruotsissa kun meni tasaan.  Noitua myös
piti tappiolle, — »Been» meni pömpeli rappiolle. —

Myös Ruotsille nyrkkiä puitiin ja hosuttiin.
Ei tarvinnut tyrkkiä, leukahan osuttiin.  Kas, kansan
se mieluisin huvi on, kun katsoo se suoria Suvion,
— me emme voi muuta kuin pokata, — se poika se
äkkäsi knokata.  Hän hoksasi, hän poksasi ja niin
kävi sveesille, vieköhön hiis, jotta kanveesille
aivan presiis kaatui ja ennen ei herännyt kuin Suomi
vei viimeisen erän nyt ja pisteitä näin oli kerännyt:
ykstoista — viis.

Tosinpa matsissa Baijerin sai poikamme vastaansa vaijerin,
mut leukahan lyöty on eestejä, jenkkejä.  Se suuri
on hyöty, kun suoria, lenkkejä, svingejä, koukkuja,
kommervenkkeja kansamme katsoo ja painavi penkkejä.
Myös neekeri vaaleni, verensä haaleni kun mustahan
pintaan sai Saarelta kintaan ja vaikkakin voiton sai
kalliiseen hintaan, niin ylpeesti kuitenkin löimme
me rintaan.

Myöhään tää urheilu maahamme tuotiin, mut joutuin se
muotiin on päässyt ja pian joka-ainoa ukko, myös kiivas
ja kiukkuinen tappelukukko, käy gentlemannista, —
jättää jo puukon, saa kintahat käsiin, lyö äijiä
pläsiin ja ei enää jenkkikään Suomea lannista.

Ja paljon on muitakin herkkuja hotkittu, palloa potkittu,
ihmeitä näytetty.  Poikia kun oli Ruotsissa käytetty
saamassa sisua, alkoikin toiveemme olla jo täytetty.
Se oli visua, että jo pistimme Norjalle kampoihin
reilulla pelillä märällä kelillä.

======= ======= ======= ======= ======= =======

UUTUUS! UUTUUS!

Hiihtäjille paras joululahja on »KESTO«-kumisuksiside
sillä se

— on mukava ja joutuisa suksea jalkaan asetettaessa ja
irroitettaessa — ei irtaudu hiihtäessä — ei kostu
kuten nahkasiteet — sopii jokaiseen jalkaan — saadaan
kaupoista käyttövalmiina — on paras ja halpa — on
kotimainen valmiste (patentoitu)

KOETTAKAA SITÄ!

Valmistaja: Järvenpään Kumitehdas, Järvenpää.
Päätukkumyyja: K. J. Nieminen, Helsinki, Lönnrotinkatu
11.  Puhelin 29089.

======= ======= ======= ======= ======= =======

ERIKOIS- tilaisuuksiin

ERIKOIS- olutta!

Laatuominaisuudet:

täyteläinen maku — virkistävä vaikutus —
ravitsevaa maltaan voimaa!

O.Y. Mallasjuoma LAHTI

======= ======= ======= ======= ======= =======

Toistolaatu on riippuvainen anodilähteestä

HELLESENS

anodiparistot takaavat parhaan mahdollisen tuloksen!

KLUBI N:o 7 P. C. Rettig & Co CLUBCIRARETTER
VATTENSTÄMPEL VESILEIMA ÅBO TURKU

P.C. RETTIG & CO TOBAKSFABRIK P.C.RETTIG JA KUMPP.TURKU
TUPAKKATEHDAS

======= ======= ======= ======= ======= =======

Ensimmäisen palkinnon saavutatte aina syömällä
virkistävää MinTips'iä.

======= ======= ======= ======= ======= =======

Akanäleipämme taas oli nisua, luotimme poikiimme —
rujoihin, rampoihin, — näytti se sirolta, voitto kun
Virolta kahdessa satsissa tuimassa matsissa vietiin ja
Latvia hakattiin, oikein jo niskoja nakattiin, ylpeiksi
pakattiin: — luulot pois noituuden kirolta. — Ja
tuskinpa Jyllannin niemessä lie juutitkaan moisessa
liemessä ollehet milloin kuin syksyllä silloin, kun
suomalaiset, nää »maatiaiset» niin ampui maalit kuin
kannibaalit ja laittoivat Tanskalle tappajaiset.

Mut voitoista jättänyt parahan oon viimeksi aivan.
Se maksoikin vaivan ja jäänyt ei tulkinnan varahan,
Mä tarkoitan — nääs — »verilöylyä» kesän,
kun tehtihin naapuri pehmeeksi piltiksi — ja vast'
edes kiltiksi — partaalla mammansa kotoisen pesän.
Lie ennenkin hävinnyt, mut sääliks mun kävi nyt
juottaa noin kalkkia karvasta uljaalle riikille tähtemme
takana, voi pakana!  Nuo sankarit vain aniharvasta sai
voiton — kuin kohtalon arvasta —

======= ======= ======= ======= ======= =======

Käyttämällä

STADION HIIHTOLAKKEJA

osallistutte Sadionin rakentamiseen maailman etevimmälle
urheilija kansalle.

STADION LAKKEJA valmistaa

SUOMEN LAKKITEHDAS Oy.

Viipuri.

mut sentään ei Nurmesta, Larvasta ja toisista
juoksijaneroista.  Kas, heidän ei veroista kasvakaan,
naapurin mammalla lullassa, ja arvoa heidän ei punnita
kullassa.

Toiveemme itivät oitis kun heittäjät kutinsa pitivät.
Sprintterit leikin myös reilusti kestivät.  Tuntui se
kenkulta Sjöstedtin Benkulta kohtalon voimat kun glorian
estivät.

Joskaan ei suuria varrottu, tuntui kuin huonoa tuuria
hyppääjäin osaksi tullut ois liiaksi.  Niinpä
esimerkiksi Tolamon työ meni tragediiaksi.  Tuo teki
mielet jo herkiksi. —

Viel' olen kerran mä toistava sen, miten loistava
voittomme oli ja poikamme hyviä.  Tunteita syviät
melkeinpä silmiä kyyneltyviä loihti se kunnia Suomemme
saloilla, miehet kun urheilutöillänsä jaloilla

mainetta nostatti.  Rintaan se ostatti merkkejä
turvaksi ens' kesän kisojen, kilpahan maailman kansojen
isojen.  Vaikka on vaikeeta kaikilla aloilla, sinne on
päästävä, muussa on ennemmin oltava säästävä!

Sitten on stadion saatava tännekin.  Kerätkää,
herätkää, nykäiskää valveille ystävännekin! -

======= ======= ======= ======= ======= =======

Suurhiihtäjämme

suosivat ja suosittelevat heidän ohjeittansa mukaan
valmistettuja

'SALPAUSSELKÄ' HIIHTOKENKIÄMME (Bergendahl
y. m. siteitä varten)

Kysykää niitä!

Valmistaja:

LAHDEN SAAPAS- JA LAPIKASTEOLLISUUS Oy.

======= ======= ======= ======= ======= =======

LÄHES

200,000 tallettajalla oli vuoden 1930 lopulla tili
KANSALLIS-OSAKE-PANKISSA.

Asiakaspiirimme laajene yhä.  Paitsi täydellistä
varmuutta ja hyvää korkoa, voimme tilinpitäjillemme
tarjota monenlaisia etuja, joita vain suurpankki kykenee
hankkimaan.

KANSALLIS-OSAKE-PANKKI Suomalainen suurpankki.

160 konttoria.

Liberty

Amerikkalaismallinen savuke

3:75 25 kpl

SUOMEN TUPAKKA OY

======= ======= ======= ======= ======= =======

Vapaahetket tekevät miehen!

Jos tanssitte vapaa-aikanne, jos urheilette, jos
opiskelette — aina pääsette joihinkin tuloksiin. Mutta
kaikki tulokset eivät ole hyviä. Opiskeluun käytetty
vapaa-aika tulee varmasti parhaiten käytetyksi, sillä
opiskellen voitte hankkia tietoja, joista on hyötyä
joka päivä.

 KANSANVALISTUSSEURAN KIRJEOPISTO Helsinki

opettaa jokaista kotona, vapaa-aikoina. Sen kursseista
hyödyttää varmasti joku Teitäkin. Pyytäkää ohjeita
ja valitkaa niistä sopiva kurssi.

 Tehkää se heti!

======= ======= ======= ======= ======= =======

[Kuva]

Tämä jymyuimarien kuva jäi viime kesänä
julkaisematta. Siinä ovat Suomen vesipallomestarit,
H:gin Uimarien voimakas joukkue.

======= ======= ======= ======= ======= =======

Urheilijat ja urheiluvälineet kohtaavat toisensa
Hanneksella...

Eikö ole aivan sama, niistä ostaa
urheiluvälineen? Sehän on kaikkialla
samanlainen? EI! Kertokaamme esimerkki suksista. Te
haluatte ostaa sukset. Hyvät ja huokeat.  Tällöin on
huomattava, että Hanneksen varasto on uusi, Hanneksen
kaupan suksirivistö on valikoitu. Jokainen sen pareista
on tarkastettuja punnittu asiantuntijan silmillä.
Kun ostatte Hannekselta sukset, ostatte hyvät sukset.
Ohjausta, apua, hyviä neuvoja saa ostaja kaupan päälle.

Tämä pitää paikkansa myös kaikkiin muihin
urheiluvälineihin nähden.

HANNES KOLEHMAINEN

URHEILUVÄLINEITÄ — URHEILUTAMINEITA Helsinki.
Kaisaniemenkatu 4.  Puhelin 36014.

--

Kirjamarkkinoilla odotetaan harvinaisen suurta
joulumyyntiä.

JOULULAHJOIKSI SOVELTUVIA KIRJOJA ENNÄTYSMÄÄRÄ.

GALLEN-KALLELAn Kalevalataulut »Aino» ja »Sammon
puolustus».

AARNO KARIMOn Presidentti Svinhufvudin muotokuva
(kehystettynä).

»VANHOJA KAUNIITA KÄSITÖITÄ» — ihana lahjakirja
naisille. Satoja kuvia.

SUURIA LAHJAKIRJOJA:

ALEKSIS KIVEN »Seitsemän veljestä » Gallen-Kallelan
somistamana.

KARIMOn loistoteos »Kumpujen yöstä».

GRIMBERGin »Kansojen historia».

Emäntien tietoaarre: »Emännän tietokirja » (900
kuvaa osassa).

Maamiestemme kunniakirja: »Suomen Maatilat» (20,000
kuvaa).

Soturien loistoteos: »Suomen Puolustusvoimat» (500
kuvaa).

Lapin ja Petsamon tietoteos: »Pohjois-Pohjanmaa»
(200 kuvaa).

»Suomi kuvina» (240 syväpainotaulua).

V. Soldan-Brofeldtin toimittama kuvateos »Suomi on
kaunis».

»Helsinki, Pohjolan valkea kaupunki (70
syväpainotaulua).

»Suomi — Eesti — Unkari».

Loistokuvainen maantiede: Leiviskän »Maailman maat
ja valtiot».

Loistoteos vanhan kansan taitomiehistä: Ahti Rytkösen
»Savupirttien kansaa».

Kuvateos Hämeen vanhan kansan oloista: »Vanha Häme».

KANSALLIS-KIRJALLISUUTTA:

SUOMEN RUNOTAR: 1'000-sivuinen valikoima parhainta
runouttamme.

MIKAEL AGRICOLAn Kootut teokset alkuteosten painoasussa.

J. V. SNELLMANin Kirjeitä (Koottujen teosten 12:s osa).

RUNEBERGin »Vänrikki Stoolin Tarinat» Edelfeltin kuvin.

Z. TOPELIUKSEN »Runoja» (Koottujen teosten 11. osa).

SANTERI IVALOn Kootut teokset (10 osaa).

HJ. NORTAMOn Kootut teokset.

V. A. KOSKENNIEMEN Kootut runot.

MAILA TALVIO: »Hed-Ulla ja hänen kosijansa».

HEIKKI TOPPILA: »Päästä meidät pahasta».

AUK. ORAVALA: »Elämän virsi».  (»Erämaan profeetan»
jatko teos.)

ARVI JÄRVENTAUS: »Rummut».

VICTOR HUGO: »Kurjat » (valmistunut).

SINISET ROMAANIT: »Taistelu Roomasta», »Metsämiehen
muistelmia», »Erämaan profeetta», »Luther ja hänen
ystävänsä» y.m.

GALLEN-KALLELA: »Afrikka-kirja» (värikuvin ja
piirustuksin somistettu).

KOSKENNIEMI: »Symphonia Europaea a.D. 1931». Esseitä.

TUULIA: »Kaupunki vuorella».

SAARISALO: »Paratiisin maan kaivauksia».

ANTTI J. AHO: »Buddha».

SULO-WEIKKO PEKKOLA: »Kalteri-jääkärit».

TOHTORI MUNTHE: »Lumottu saari».

PRINSESSA MARIA: »Prinsessan kasvatus».

AATTEELLISTA;

G. JOHANSSON: »Raamatullisia mietelmiä».

F. LUJANEN: »Luvatun maan perillisinä».

KERSTI BERGROTH: »Miten elät?»

MUROMA: »Mestari n kanssa kahden».

»ÄITI» — äideille omistettuja runoja.

KOULULAISKIRJASTO (Kaarlo Hännisen »Kuningas
Äyräpää», Cooperin »Hirventappaja», Setonin
»Eläinten sankareita» ja »Villejä eläimiä»,
Alcottin »Pikku miehiä» ja »Pikku naisia», Dominikin
»Lehtipojasta miljoonamieheksi» y.m.).

IHASTUTTAVIA PIENIÄ LAHJOJA:

»SUOMI — FINLAND» (50 kaunista syväpainokuvaa).

EIPPERin »Lapsia», »Eläinten lapsia»,
»Kissimirrejä» (kaikki taidevalokuvin).

WERNER SÖDERSTRÖM OSAKEYHTIÖ.

--

Mitä Stadion-kengät nyt ovat Teille?	Ehken vain eräs
kenkämerkki monien joukossa. Ehkä Teillä nykyisinkin on
jotkut muut jalassanne? Kenkäkauppiaanne ei aina tarjoa
niitä Teille — Teidän on urheilumiehenä pyydettävä
niitä. Stadion ei vain puhu Teille näkönsä puolesta,
se todistaa itsensä käytössä. Sen malli on niin
mukava, sen pohjanahka niin sitkeää ja päällinen
niin hohtavaa, että sen heti eroittaa muista.	Mutta
käytössä sen hyvyyden vasta lopullisesti toteatte. Kun
lisäksi muistatte, että jokainen Stadionpari lähentää
sitä vuotta, jolloin Olympialaiset voidaan pitää
Suomessa, sanotte kenkäkaupassanne joka kerta: »Tietysti
Stadionit».

laatumerkki Suomen urheilun hyväksi.

--

Loppu.	The End

